Paġna IL-KUMITAT TAR-REĠJUNI, wara li kkunsidra l-Komunikazzjoni tal-Kummissjoni Ewropea dwar "Programm ta' Ħidma tal-Kummissjoni tal-2016: Mhux il-waqt li kollox jibqa' l-istess" u l-ftehim ta' kooperazzjoni bejn il-KtR u l-Kummissjoni Ewropea; wara li kkunsidra r-Riżoluzzjonijiet tad-9 ta' Lulju 2015 dwar il-prijoritajiet għall-programm ta ħidma tal-2016 tal-Kummissjoni Ewropea u tal-4 ta' Ġunju 2015 dwar il-prijoritajiet tiegħu għas-sitt mandat 2015-2020; wara li kkunsidra l-prinċipji tas-sussidjarjetà u tal-proporzjonalità; jilqa' l-proposti tal-Kummissjoni b'kunsiderazzjoni tar-reviżjoni ta' nofs it-term tal-Istrateġija Ewropa 2020 u l-implimentazzjoni tal-Għanijiet ta' Żvilupp Sostenibbli tan-Nazzjonijiet Uniti biex jitressaq approċċ ġdid għall-implimentazzjoni tal-prinċipju tas-sussidjarjetà tal-Artikolu 3(3) tat-Trattat tal-UE. Żewġ alternattivi possibbli għal dan l-approċċ il-ġdid jistgħu jkunu l-integrazzjoni tal-għanijiet ta' żvilupp sostenibbli fi strateġija Ewropa 2030 riveduta jew fi strateġija ġdida ta' sostenibbiltà; jenfasizza li din il-ħidma għandha bżonn dimensjoni territorjali qawwija mal-awtoritajiet lokali u reġjonali involuti fit-tfassil u l-implimentazzjoni tagħha, permezz tas-Semestru Ewropew, sabiex jiġu żgurati l-effettività kif ukoll il-leġittimità demokratika u r-responsabbiltà; din it-talba hija korrelatata mat-talba tal-KtR għal White Paper dwar il-koeżjoni territorjali, abbażi tal-ħidma tal-Presidenza Lussemburgiża fl-analiżi tar-rabta bejn l-Aġenda Territorjali 2020 u l-Istrateġija Ewropa 2020, u jissuġġerixxi wkoll li l-Valutazzjonijiet tal-Impatt Territorjali jsiru obbligatorji fit-twetttiq tal-valutazzjoni tal-impatt tal-Kummissjoni Ewropea; iħeġġeġ lill-Bank Ewropew tal-Investiment u lill-Kummissjoni jipprijoritizzaw il-proġetti, li jinvolvu awtoritajiet lokali u reġjonali, inkużi raggruppamenti ta' proġetti żgħar u ta' daqs medju u jimpenja ruħu li jippromovi u jimmonitorja l-FEIS fil-livell lokali u reġjonali; jenfasizza li s-self mill-FEIS mhuwiex rilevanti għall-Istati Membri kollha, peress li l-FEIS ma joffrix lill-awtoritajiet lokali u reġjonali kundizzjonijiet ta' kreditu aħjar minn dawk diġà offruti f'xi Stati Membri; jilqa' bi pjaċir ir-rieda tal-Kummissjoni Ewropea li tissemplifika l-implimentazzjoni tal-politika ta' koeżjoni u jqis li l-isforzi ta' semplifikazzjoni għandhom isegwu approċċ olistiku għall-benefiċjarji kif ukoll għall-awtoritajiet ta' ġestjoni; il-KtR se jsegwi mill-qrib u jikkontribwixxi għall-ħidma tal-Grupp ta' Livell Għoli dwar is-Semplifikazzjoni; iħeġġeġ lill-Kummissjoni tidħol fi djalogu bikri mal-KtR dwar l-aspetti territorjali tar-reviżjoni tal-QFP sabiex jiġi żgurat li l-politiki kollha tal-UE jikkontribwixxu għat-tisħiħ tal-koeżjoni ekonomika, soċjali u territorjali fl-UE; jinnota li l-adattament tal-baġit tal-UE lejn il-kisba ta' riżultati jeħtieġ ukoll segwitu ambizzjuż għall-konklużjonijiet li huma mistennija dalwaqt tal-Grupp ta' Livell Għoli dwar ir-Riżorsi Proprji. Peress li l-impatt prinċipali tal-baġit tal-UE huwa fil-livell lokali u reġjonali, l-awtoritajiet lokali u reġjonali għandhom jaqdu wkoll – speċjalment permezz tal-KtR – rwol prominenti fit-tħejjija tal-proposti sostanzjali u kompensivi għal reviżjoni tas-sistema baġitarja tal-UE li l-KtR qed jistenna li l-Kummissjoni tressaq fl-2016; itenni l-inkoraġġiment tiegħu lill-Kummissjoni biex tniedi mill-ġdid id-dibattitu dwar "Lil hinn mill-PDG" u teżamina l-bżonn u l-fattibbiltà li jiġu żviluppati indikaturi alternattivi jew komplementari għall-benesseri u l-iżvilupp sostenibbli; jinnota b'dispjaċir li l-Programm ta' Ħidma tal-2016 tal-Kummissjoni Ewropea ma jirreferix għall-Aġenda Urbana tal-UE, fid-dawl tal-ħtieġa urġenti għal approċċ aktar integrat għall-politika tal-UE u l-leġislazzjoni f'dan il-qasam; itenni f'dan ir-rigward it-talba tiegħu għal White Paper dwar l-Aġenda Urbana tal-UE; jitlob lill-Kummissjoni tikkunsidra l-proposta tal-Presidenza Lussemburgiża għal "Konvenzjoni Transkonfinali Ewropea dwar dispożizzjonijiet speċifiċi f'reġjuni transkonfinali" u jitlob li jkun involut b'mod attiv fir-reviżjoni tal-ostakli transkonfinali li qed titħejja attwalment mill-Kummissjoni Ewropea; itenni t-talba tiegħu lill-Kummissjoni biex tippubblika Green Paper dwar il-mobbiltà f'reġjuni li għandhom sfidi ġeografiċi u demografiċi; jitlob lill-Kummissjoni Ewropea tippubblika White Paper dwar iż-żoni rurali, sabiex jiġi żviluppat il-potenzjal enormi għall-impjiegi u t-tkabbir, inkluż f'kuntest urban-rurali; itenni l-bżonn ta' semplifikazzjoni tal-PAK; u jistenna wkoll bil-ħerqa r-rapport dwar il-funzjonament tas-suq tal-ħalib li dwaru l-KtR diġà ressaq rakkomandazzjonijiet speċifiċi ħafna; jitlob lill-Kummissjoni jkollha pjan ta' azzjoni ċar dwar it-Tkabbir Blu u jappella għall-ħolqien ta' Komunità speċifika ta' Għarfien u Innovazzjoni għall-Ekonomija Blu bħala miżura ulterjuri għall-iżvilupp tal-ħiliet u biex l-ideat mir-riċerka tal-baħar jissarrfu fis-settur privat; jappoġġja l-isforzi tal-Kummissjoni biex tiffaċilita l-użu ta' strumenti finanzjarji innovattivi; jenfasizza li tali strumenti jeħtieġ jiġu semplifikati aktar u jħeġġeġ lill-Kummissjoni tadotta, fi djalogu mill-qrib ma' rappreżentanti ta' bliet, reġjuni, il-BEI u l-imsieħba soċjali, is-soluzzjonijiet legali neċessarji kollha biex jiġu evitati l-istess żbalji li saru fil-bidu tal-perjodu ta' programmazzjoni 2007-2013; se jeżamina bir-reqqa il-pakkett ġdid dwar ekonomija ċirkolari, inkluż il-pjan ta' azzjoni tiegħu u l-proposta leġislattiva ġdida li temenda l-leġislazzjoni tal-UE dwar l-iskart u l-impatt tagħha fuq l-awtoritajiet lokali u reġjonali; jitlob lill-Kummissjoni tinkoraġġixxi aktar kooperazzjoni Ewropea fil-qasam tal-enerġija u li tirrikonoxxi b'mod ċar ir-rwol u l-kontribut tal-awtoritajiet lokali u reġjonali fil-politiki tal-Unjoni Ewropea, speċjalment fir-rigward tal-mikroproduzzjoni tal-enerġija rinnovabbli, l-effiċjenza enerġetika, l-implimentazzjoni tas-suq intern tal-enerġija, il-politiki tal-infrastruttura u d-diversifikazzjoni tal-enerġija, kif ukoll it-teknoloġija tal-enerġija innovattiva; jesprimi r-rieda tiegħu li jkun involut b'mod attiv fil-Forum tal-Infrastruttura tal-Enerġija u li jikkoopera mal-regolaturi tal-enerġija Ewropej; jitlob lill-Kummissjoni tikkunsidra l-perspettivi u l-aspettattivi tal-konsumaturi, kif ukoll l-esperjenza u l-aħjar prattiki tal-awtoritajiet lokali u reġjonali fl-iżvilupp ta' struttura ġdida għas-suq tal-enerġija; jiddikjara li hu lest jikkontribwixxi b'mod attiv għall-ħidma tal-Forum taċ-Ċittadini dwar l-Enerġija; jinsab sodisfatt li l-Kummissjoni qed tippromovi inizjattiva, anke jekk mhux leġislattiva, għall-strateġija tal-ispazju għall-Ewropa u jittama li din tkun ta' appoġġ għas-suq tal-applikazzjonijiet tat-teknoloġiji spazjali favur il-ħolqien tal-SMEs f'dan is-settur; jitlob f'dan ir-rigward involviment akbar tal-awtoritajiet lokali u reġjonali fl-istadji tal-ippjanar u l-implimentazzjoni tal-istrateġija tal-ispazju għall-Ewropa; jitlob lill-Kummissjoni tappoġġja l-inizjattivi lokali u reġjonali fil-kampanja għal "bliet reżiljenti għar-riskju", mmexxija min-Nazzjonijiet Uniti permezz tal-"Qafas ta' Sendai" u jtenni t-talba tiegħu lill-Kummissjoni biex tinkorpora b'mod sħiħ il-bini tar-reżiljenza fil-politiki tal-iżvilupp tagħha; l-azzjoni fil-preżent tkun ħafna aktar kost-effikaċi mit-tentattiv biex tinbena reżiljenza f'infrastruttura diġà eżistenti; jilqa' b'sodisfazzjon id-deċiżjoni tal-Kummissjoni li tgħaqqad flimkien il-ġestjoni tal-Patt tas-Sindki u tal-inizjattivi "Mayors Adapt" u jiddikjara li hu lest jikkontribwixxi b'mod attiv għall-estensjoni u l-promozzjoni fuq livell globali tal-Patt tas-Sindki Integrat għall-Klima u l-Enerġija ġdid; itenni, madankollu, li m'għandhomx jitwarrbu l-forom lokali u reġjonali l-oħra ta' kooperazzjoni fi kwistjonijiet tal-klima u tal-enerġija; jinnota bi tħassib li l-bidla demografika, il-kriżi soċjoekonomika u flussi migratorji kkonċentrati b'mod ġeografiku jistgħu jamplifikaw l-inugwaljanzi tas-saħħa li diġà jeżistu bejn ir-reġjuni Ewropej u jsiru ta' sfida għal sistemi tas-saħħa effettivi, aċċessibbli u reżiljenti u jistieden lill-Kummissjoni sabiex tikkummissjona studju li jħares lejn dawn il-fatturi li jinfluwenzaw lil xulxin u modi kif ir-reġjuni Ewropej jistgħu jbiddlu din l-isfida f'opportunità; jitlob lill-Kummissjoni tieħu azzjoni fil-qasam tal-ħela tal-ikel billi tistabbilixxi mira ta' tnaqqis ta' mill-inqas 30 % ta' ħela tal-ikel sal-2025, partikolarment peress li bosta awtoritajiet lokali u reġjonali jeħtieġu gwida u ċertezza legali meta jimplimentaw miżuri u inizjattivi biex inaqqsu l-ħela tal-ikel; itenni s-sejħiet tiegħu biex il-miżuri, l-arranġamenti u l-prijoritajiet finanzjarji tal-UE jieħdu kont tal-impatt akkumulattiv ta' bliet u rħula żgħar u ta' daqs medju meta wieħed iqis li madwar 56 % tal-bliet u rħula huma żgħar u ta' daqs medju b'popolazzjoni ta' bejn 5 000 u 100 000; iħeġġeġ lill-Kummissjoni tippreżenta malajr l-inizjattivi proposti tagħha għall-implimentazzjoni tal-Istrateġija tas-Suq Uniku; jenfasizza li għandu jiġi vvalutat b'mod sħiħ l-impatt territorjali ta' miżuri relatati; jenfasizza li l-implimentazzjoni tas-Suq Uniku Diġitali hija kruċjali għall-awtoritajiet lokali u reġjonali; jitlob lill-Kummissjoni Ewropea tirrapporta regolarment dwar il-progress milħuq biex jingħeleb id-distakk diġitali, partikolarment fil-livell reġjonali u lokali; jilqa' bi pjaċir l-intenzjoni tal-Kummissjoni Ewropea li tirrevedi d-Direttiva dwar is-Servizzi tal-Midja Awdjoviżiva u jitlob li jittieħdu f'kunsiderazzjoni d-dimensjoni u l-ispeċifikazzjonijiet reġjonali; jisħaq dwar il-bżonn għal strateġija biex tappoġġja l-iżvilupp tal-infrastruttura tal-ICT, b'mod partikolari f'żoni rurali u remoti u b'mod aktar ġenerali f'dawk li għadhom lura fl-iżvilupp, waqt li jitqies li l-broadband u s-servizzi ta' konnettività tal-broadband jistgħu jkunu lieva b'saħħitha għat-tkabbir; jilqa' b'sodisfazzjon l-enfasi tal-Kummissjoni biex tisfrutta l-potenzjal tal-ekonomija kollaborattiva u jistenna li l-Kummissjoni tippreżenta proposti f'qasir żmien għal approċċ koordinat dwar ir-regoli applikabbli għalih, b'kunsiderazzjoni tar-rwol importanti li jaqdu l-awtoritajiet lokali u reġjonali u tal-bżonn li jiġu żgurati d-drittijiet tal-konsumatur; jappoġġja l-isforzi tal-Kummissjoni biex tindirizza l-ostakli għall-SMEs u l-istart-ups u jilqa' b'sodifazzjon l-intenzjoni tagħha li tipproponi inizjattiva biex l-intraprendituri jingħataw opportunità oħra wara li jfallu; jisħaq dwar il-kontribut importanti tal-awtoritajiet lokali u reġjonali għall-iżvilupp ta' ekosistemi intraprenditorjali b'saħħithom u għaldaqstant jenfasizza l-ħtieġa li jiġu integrati fil-governanza tal-politika tal-SMEs u b'mod partikolari fin-netwerk tar-rappreżentanti tal-SMEs; jistieden lill-Kummissjoni tkompli bl-isforzi tagħha biex tistabbilixxi Unjoni tas-Swieq Kapitali, u jtenni l-ħtieġa biex jitnaqqas kemm jista' jkun il-piż amministrattiv li jirriżulta minn azzjonijiet regolatorji futuri u jiġu evitati t-teħid ta' riskju eċċessiv u l-instabbiltà fis-swieq finanzjarji; jilqa' b'sodisfazzjon l-ħsieb tal-Kummissjoni li tippreżenta pjan ta' azzjoni dwar il-VAT, biex timplimenta standards internazzjonali dwar l-erożjoni tal-bażi tat-taxxa u t-trasferiment tal-profitti, u biex tiċċara, fil-qafas tar-reviżjoni tal-2016 tad-Direttiva tal-VAT tal-UE, il-kondizzjonijiet skont liema n-nontassazzjoni tal-kooperazzjoni interkomunali organizzata skont il-liġi pubblika u barra mill-ambitu tal-liġi dwar l-akkwist pubbliku tista' titqies bħala konsistenti mal-liġi tal-UE; jinnota t-tħabbira tal-Kummissjoni li tirtira l-proposta attwali tagħha dwar bażi komuni konsolidata tat-taxxa korporattiva li l-KtR kien laqa' b'sodisfazzjon iżda jistaqsi sa liema punt l-intenzjoni tal-Kummissjoni li tissostitwixxiha bi proposti għal approċċ pass pass lejn bażi tat-taxxa korporattiva obbligatorja tħares 'il quddiem lejn l-eżitu tal-konsultazzjoni pubblika li tinsab għaddejja dwar il-kwistjoni; jiddispjaċih ħafna għan-nuqqas ta' spjegazzjoni dwar id-deċiżjoni tal-Kummissjoni Ewropea li tipposponi l-adozzjoni tal-Pakkett ta' Mobbiltà tax-Xogħol, maħsub li jkun waħda mill-inizjattivi ewlenin tal-Kummissjoni biex jiġu indirizzati d-dumping soċjali u tat-turiżmu soċjali u jissaħħu d-drittijiet soċjali fl-Ewropa u li għandu, skont il-KtR, jinkludi reviżjoni tad-Direttiva dwar l-istazzjonar ta' ħaddiema; jistenna l-proposta tal-Kummissjoni biex tindirizza aħjar l-isfidi għall-bilanċ bejn il-ħajja tax-xogħol u dik privata, b'mod partikolari b'rabta mal-parteċipazzjoni tan-nisa fis-suq tax-xogħol, notevolment billi tirrevedi d-Direttiva tal-2010 dwar il-liv tal-ġenituri, billi tiżblokka l-istaġnar istituzzjonali fir-rigward tad-Direttiva dwar il-liv tal-maternità u billi tippreżenta strateġija konkreta biex tintlaħaq l-ugwaljanza tal-ġeneri fl-UE; jappella lill-Kummissjoni biex tipproponi reviżjoni tad-Direttiva dwar il-protezzjoni tal-ħaddiema mir-riskji relatati mal-karċinoġeni u l-mutaġeni fuq ix-xogħol u Direttiva dwar il-mard muskoluskeletali marbut max-xogħol; jenfasizza li l-Aġenda għall-Ħiliet Ġodda għall-Ewropa għandha tiffoka fuq sforzi mġedda biex jimmodernizzaw is-sistemi Ewropej ta' edukazzjoni għolja, kif ukoll proposti biex jiġi żgurat li l-individwi kollha fl-UE jkollhom id-dritt u l-possibbiltà li jilħqu livell minimu ta' edukazzjoni u ħiliet, tintlaħaq eċċellenza u titħeġġeġ l-innovazzjoni fl-edukazzjoni u fl-edukazzjoni u taħriġ vokazzjonali (ETV), bil-promozzjoni tal-edukazzjoni tal-ħiliet diġitali u r-rwol tal-edukazzjoni kontra r-radikalizzazzjoni taż-żgħażagħ; jilqa' bi pjaċir ir-rieda tal-Kummissjoni li ttejjeb ir-responsabbiltà demokratika tas-sistema tal-UE ta' governanza ekonomika, li ma tkunx kompleta mingħajr l-involviment tal-awtoritajiet sottonazzjonali; jitlob lill-Kummissjoni tivvaluta l-impatt tar-regoli l-ġodda tal-ESA 2010 fuq il-kapaċità tal-awtoritajiet lokali u reġjonali biex jinvestu; jieħu nota tal-inizjattivi tal-Kummissjoni dwar it-tranżizzjoni mill-fażi 1 għall-fażi 2 tal-ikkompletar tal-UEM, inkluża l-White Paper ippjanata għar-Rebbiegħa tal-2017; jenfasizza li għandhom jittieħdu deċiżjonijiet separati dwar kull pass ta' implimentazzjoni; jisħaq li, sabiex tittejjeb id-dimensjoni soċjali tal-UEM, huwa kruċjali li jiġu indirizzati d-distakki reġjonali; jirrimarka li l-indikaturi tad-diskrepanzi reġjonali għandhom jinżiedu mat-tabella ta' valutazzjoni tal-indikaturi soċjali; iqis li l-governanza f'diversi livelli tagħmilha possibbli li tiġi indirizzata fil-prattika l-protezzjoni tad-drittijiet fundamentali u tikkontribwixxi għall-proċess ta' ħolqien u żgurar ta' Ewropa għaċ-ċittadini; iqis li l-fiduċja reċiproka hija essenzjali għal infurzar effettiv tal-liġi transkonfinali, peress li min-natura tagħhom stess it-terroriżmu u r-radikalizzazzjoni, il-kriminalità organizzata u ċ-ċiberkriminalità huma transnazzjonali u jirrikjedu rispons tal-UE; jilqa' bi pjaċir l-impenn tal-Kummissjoni li tagħti iżjed attenzjoni biex tiżviluppa l-kooperazzjoni u l-għodod operazzjonali li huma meħtieġa f'dan ir-rigward; jinnota l-enfasi fuq il-prinċipji tas-solidarjetà u tar-responsabbiltà fl-Aġenda Ewropea dwar il-Migrazzjoni u l-inizjattivi għall-implimentazzjoni tagħha; jenfasizza li dawn il-prinċipji u r-rispett tad-drittijiet tal-bniedem kif ukoll il-kapaċitajiet tal-gvernijiet lokali u reġjonali għandhom ikunu fil-qalba tal-politika kollha tal-UE dwar il-migrazzjoni, kif ukoll fl-adozzjoni u l-implimentazzjoni tagħhom mill-Istati Membri; jinnota ż-żieda fil-fondi tal-UE għall-indirizzar tal-kriżi tar-refuġjati u jitlob lill-Kummissjoni twettaq analiżi tal-valur miżjud tagħha u l-ambitu tal-użu tal-fondi, partikolarment għall-awtoritajiet lokali u reġjonali; jisħaq dwar il-ħtieġa ta' urġenza akbar fl-għoti u l-allokazzjoni tal-fondi għall-ġestjoni tal-migrazzjoni u l-integrazzjoni; iħeġġeġ lill-Kummissjoni tiżgura li l-awtoritajiet lokali li attwalment qed jirċievu u jospitaw refuġjati jingħataw b'mod urġenti r-riżorsi finanzjarji neċessarji biex jaqdu l-bżonnijiet immedjati tar-refuġjati; jilqa' bi pjaċir l-inizjattivi li tħabbru biex jindirizzaw id-dgħufijiet tar-regolamenti tal-UE dwar l-asil u tiġi ppreżentata sistema koerenti, fit-tul u applikabbli mal-UE kollha għar-rilokazzjoni u r-risistemazzjoni; jilqa' b'rabta ma' dan il-pjani biex ir-Regolament ta' Dublin jiġi żviluppat aktar bil-għan li jkun hemm kondiviżjoni tal-piż aktar ġusta abbażi ta' kwoti fissi u ġusti; jenfasizza li d-dispożizzjonijiet li ġew mifthiema b'mod kunsenswali tal-proċedura ta' Dublin għandhom jibqgħu fis-seħħ u li l-Istati Membri kollha tal-UE għandhom jikkonformaw mal-istandards proċedurali u ta' akkoljenza tal-UE; jisħaq fuq il-ħtieġa urġenti li l-fruntieri esterni tal-UE jiġu protetti aħjar; jisħaq li għandha tiġi evitata kwalunkwe miżura li thedded il-prinċipju tal-moviment liberu ġewwa ż-żona ta' Schengen; jirrikonoxxi madankollu li f'ċirkostanzi eċċezzjonali huwa possibbli li jitwettqu kontrolli fil-fruntieri interni tagħha bil-għan li tiġi salvagwardjata ż-żona tal-libertà, is-sigurtà u l-ġustizzja; iħeġġeġ lill-Kummissjoni tikkunsidra wkoll il-ħtieġa għal inizjattivi futuri biex jiffaċilitaw l-integrazzjoni tar-refuġjati, pereżempju billi jitwaqqfu "Sħubijiet għall-migrazzjoni u l-integrazzjoni" bejn l-awtoritajiet lokali u reġjonali fil-pajjiżi ta' oriġini u l-pajjiżi ta' destinazzjoni; jinnota l-proposta tal-Kummissjoni għal lista ta' Pajjiżi ta' Oriġini Sikuri u jimpenja ruħu li jipparteċipa fit-tfassil ta' politiki u l-iskambju tal-aħjar prattiki fil-livell lokali u reġjonali permezz tal-Kumitati Konsultattivi Konġunti u l-Gruppi ta' Ħidma tiegħu, filwaqt li jinvolvi lis-seba' pajjiżi fil-lista tal-proposta tal-KE; jistieden lill-Kummissjoni tfassal politiki effettivi għar-ritorn sabiex jiġu implimentati minnufih u b'rispett tad-dinjità u d-drittijiet fundamentali ta' dawk il-migranti li mhumiex eleġibbli għall-asil u li jistgħu jiġu ritornati mingħajr periklu. Dan huwa meħtieġ biex jiġi żgurat li r-riżorsi jkunu ffukati fuq dawk verament fil-bżonn u jgħin biex jevita li jinħolqu aktar kunflitti soċjali li jistgħu jwasslu għal estremiżmu; jilqa' b'sodifazzjon il-proposta tal-Kummissjoni biex tintroduċi Sistema ta' Qorti tal-Investiment għat-TTIP u għan-negozjati l-oħra kollha dwar il-kummerċ li għaddejjin bħalissa jew tal-futur; jilqa' bi pjaċir b'mod speċifiku l-fatt li l-proposta l-ġdida tħaddan id-dritt tal-gvernijiet li jirregolaw, iżda madankollu jitlob aktar kjarifiki dettaljati dwar kif dan itejjeb is-sitwazzjoni meta mqabbel mal-mekkaniżmu attwali għar-riżoluzzjoni ta' tilwim bejn l-investitur u l-istat (ISDS); iħeġġeġ lill-Kummissjoni twettaq valutazzjonijiet tal-impatt tal-impatti potenzjali ekonomiċi, soċjali u ambjentali tal-ftehimiet ta' kummerċ, inkluż fuq l-SMEs, il-konsumaturi, setturi ekonomiċi speċifiċi, id-drittijiet tal-bniedem u l-pajjiżi li qed jiżviluppaw qabel ma jinfetħu n-negozjati dwar il-kummerċ; b'mod partikolari jenfasizza l-ħtieġa ta' kjarifiki dwar jekk u meta t-TTIP tista' taffettwa servizzi pubbliċi lokali; juri dispjaċir li qed tkompli titħalla barra d-dimensjoni reġjonali u lokali fin-negozjati dwar il-kummerċ u jitlob lill-Kummissjoni tindirizza dan in-nuqqas fl-istrateġija ġdida tagħha tal-kummerċ u l-investiment; f'dan il-kuntest jitlob lill-Kummissjoni tinvolvi lill-KtR fil-proċess ta' negozjati dwar it-TiSA, b'mod partikolari billi l-KtR jingħatalu aċċess għad-dokumenti ta' negozjati simili bħal fil-każ tat-TTIP; jisħaq dwar l-urġenza li tinstab riżoluzzjoni paċifika għall-kunflitti fil-Libja, is-Sirja u l-Ukrajna. Joffri l-involviment tal-awtoritajiet lokali u reġjonali fid-diplomazija permezz ta' kuntatti personali (people-to-people diplomacy); jafferma mill-ġdid li hu lest jaħdem favur l-implimentazzjoni tar-riforma dwar id-deċentralizzazzjoni fl-Ukrajna u jipproponi li jissaħħu r-rabtiet ta' kooperazzjoni bejn l-awtoritajiet lokali u reġjonali Ewropej u dawk Libjani bl-għan ta' bini tal-kapaċitajiet u żvilupp territorjali, inkluż qabel ma ssir implimentazzjoni sħiħa ta' ftehim intern ġenerali; jilqa' b'sodisfazzjon l-intenzjoni tal-Kummissjoni li tipprovdi qafas aktar iffukat biex jappoġġja l-istabilizzazzjoni u l-iżvilupp demokratiku ta' pajjiżi msieħba fi ħdan il-Politika Ewropea tal-Viċinat ġdida; jisħaq li l-politika l-ġdida trid tadotta approċċ territorjali u tinkorpora appoġġ għall-proċess ta' deċentralizzazzjoni fl-għanijiet strateġiċi tagħha; jimpenja ruħu li jikkontribwixxi għal dak l-approċċ permezz taż-żewġ pjattaformi ta' kooperazzjoni tiegħu, jiġifieri l-Assemblea Reġjonali u Lokali Ewro-Mediterranja (ARLEM) u l-Konferenza tal-Awtoritajiet Reġjonali u Lokali għas-Sħubija tal-Lvant (CORLEAP); jilqa' bi pjaċir l-intenzjoni tal-Kummissjoni li tissokta bil-ħidma biex il-perspettiva ta' adeżjoni ta' pajjiżi kandidati tal-UE ssir realtà; iħeġġeġ lill-Kumissjoni teżamina f'aktar dettall is-sitwazzjoni tat-tmexxija awtonoma reġjonali jew lokali fil-pajjiżi tat-tkabbir fil-kuntest tar-rapporti tagħha dwar il-progress fit-tkabbir li se tkun l-enfasi tal-ħidma tal-Kumitati Konsultattivi Konġunti u tal-Gruppi ta' Ħidma; jilqa' bi pjaċir il-politika post-Cotonou u l-intenzjoni tal-Kummissjoni dwar koerenza akbar fil-politika barranija; jinsisti dwar il-ħtieġa għall-iżvilupp tad-demokrazija lokali u l-kapaċità amministrattiva fil-politika tal-iżvilupp u għal kooperazzjoni għall-iżvilupp deċentralizzata ma' żoni msieħba; iħeġġeġ lill-Kummissjoni, biex meta tqis il-kontributi għall-konsultazzjonijiet pubbliċi, tieħu kunsiderazzjoni tal-oriġini differenti tal-kontributi, u tagħmel distinzjoni bejn dawk li jirrappreżentaw interessi partikolari u dawk li jirrappreżentaw interessi ġenerali, li jinkludu l-kontributi tal-awtoritajiet lokali u reġjonali; jenfasizza l-importanza li din id-diversità tiġi kkunsidrata wkoll fl-analiżi tal-ħtieġa biex titwettaq il-valutazzjoni tal-impatt territorjali b'rabta ma' proposti leġislattivi speċifiċi; jenfasizza li l-awtoritajiet lokali u reġjonali jistgħu jaqdu rwol kruċjali biex jidentifikaw regoli tal-UE ta' piż amministrattiv inklużi dawk li jistgħu jinħolqu meta r-regoli jiġu trasposti u implimentati; itenni t-talba tiegħu biex issir referenza għall-kontribut tal-KtR għall-proċess leġislattiv fi ħdan il-Ftehim Interistituzzjonali dwar Regolamentazzjoni Aħjar, fid-dawl tar-rwol istituzzjonali privileġġat tal-KtR fir-rigward tal-prinċipju tas-sussidjarjetà u l-impatt territorjali tal-leġislazzjoni tal-UE; jerġa' jenfasizza t-talba biex ir-rappreżentanti tal-awtoritajiet lokali u reġjonali eletti demokratikament u l-assoċjazzjonijiet rappreżentattivi tagħhom jiġu eżentati mir-regoli tar-reġistru ta' trasparenza tal-UE maħsub biex jirregola l-aċċess tal-lobbyists għall-istituzzjonijiet tal- UE; jilqa' b'sodisfazzjon l-intenzjoni tal-Kummissjoni li twessa' "id-Djalogi taċ-Ċittadini" u d-determinazzjoni tagħha li telimina d-distakk bejn l-UE u ċ-ċittadini tagħha; itenni le se jkompli jippromovi t-trasparenza u r-responsabbiltà demokratika fil-proċess tat-teħid tad-deċiżjonijiet tal-UE kif ukoll il-komunikazzjoni deċentralizzata dwar politiki tal-UE li jkollhom impatt fuq l-awtoritajiet lokali u reġjonali, sabiex tiżdied il-leġittimità tal-UE u tal-leġislazzjoni tagħha; qed isegwi b'interess kbir ir-reviżjoni tar-Regolament dwar l-Inizjattiva taċ-Ċittadini Ewropej u jisħaq li hemm bżonn reviżjoni komprensiva biex dan l-istrument ikun jista' jilħaq ir-rwol u jagħti l-benefiċċji potenzjali tiegħu; jagħti struzzjonijiet lill-President sabiex iressaq din ir-riżoluzzjoni lill-Kummissjoni, lill-Parlament Ewropew, lill-Kunsill u lill-President tal-Kunsill Ewropew. Brussell, it-3 ta' Diċembru 2015. is-Sur Oldřich VLASÁK (CZ/KRE), Membru tal-Kunsill tal-Belt ta' Hradec Králové Il-KUMITAT EWROPEW TAR-REĠJUNI jilqa' l-isforzi mill-Presidenza Lussemburgiża biex tiddiskuti l-Viżjoni Territorjali għall-2050 u huwa sodisfatt li l-Presidenza Lussemburgiża ddeċidiet li tikkonsulta lill-KtR dwar din il-kwistjoni; jenfasizza l-importanza tar-rikonoxximent espliċitu tal-firxa wiesgħa ta' realtajiet territorjali fl-Unjoni Ewropea li jeħtieġu approċċi u strateġiji differenti biex jindirizzaw il-problemi tagħhom; jemmen li aktar minn 15-il sena wara l-Perspettiva ta' Żvilupp tal-Ispazju Ewropew adottata f'Potsdam fl-1999 l-Unjoni Ewropea teħtieġ viżjoni territorjali ġdida li: issarraf il-kunċett ta' koeżjoni territorjali kif stabbilit fit-Trattat ta' Lisbona f'linji gwida operazzjonali ta' politika, tmur lil hinn minn sempliċi perspettiva ta' żvilupp tal-ispazju, tindirizza l-isfidi territorjali ewlenin tal-Unjoni Ewropea, tipprovdi direzzjoni għall-politiki kollha tal-UE b'dimensjoni territorjali u li tkun marbuta u koerenti mal-politika ta' koeżjoni u l-miżuri tagħha kofinanzjati mill-Fondi Strutturali u ta' Investiment Ewropej, tipprovdi orjentazzjoni għall-politiki kollha tal-UE b'dimensjoni territorjali, tkun marbuta mal-għanijiet ekonomiċi, ambjentali u soċjali tal-ġejjieni fit-tul tal-politiki Ewropej, u tkun ibbażata fuq il-prinċipju tas-sussidjarjetà u l-governanza f'diversi livelli; għaldaqstant jitlob għal konsultazzjoni wiesgħa madwar l-Ewropa dwar il-viżjoni territorjali futura tal-Unjoni Ewropea abbażi tal-Green Paper dwar il-Koeżjoni Territorjali (COM(2008) 616 final) u jtenni t-talba tiegħu għal White Paper dwar il-koeżjoni territorjali, li tista' tintuża bħala element kostitwenti għal politiki oħra tal-UE b'dimensjoni territorjali iżjed b'saħħitha, saħansitra fil-perjodu ta' programmazzjoni li jmiss għal wara l-2020; jemmen li viżjoni territorjali Ewropea ċara hija meħtieġa sabiex twieġeb b'mod effettiv għat-tendenzi u l-isfidi attwali u dawk futuri u li għandha ssaħħaħ id-dimensjoni territorjali fit-tfassil tal-politiki, fost l-oħrajn billi jiġi applikat l-approċċ ibbażat fuq il-post; barra minn hekk jenfasizza li l-ippjanar strateġiku u t-tfassil ta' għanijiet ta' politika ċari u li jistgħu jintlaħqu, li jistgħu jkunu parti minn "viżjoni", huma element essenzjali għat-tfassil ta' politika tajjeb; itenni li fil-livell tal-UE, it-Trattat (l-Artikolu 174 tat-TFUE) jistabbilixxi għan globali territorjali għall-iżvilupp tal-Unjoni Ewropea billi jistipula li "sabiex tippromwovi l-iżvilupp armonjuż tagħha in ġenerali, l-Unjoni għandha tiżviluppa u tfittex li twettaq l-azzjonijiet tagħha li jwasslu sabiex tissaħħaħ il-koeżjoni ekonomika, soċjali u territorjali fi ħdanha". Il-koeżjoni territorjali tfisser li jkun żgurat l-iżvilupp bilanċjat tat-territorji kollha tal-UE; jinnota li filwaqt li l-approċċ ibbażat fuq il-post ħafna drabi huwa diskuss fl-istituzzjonijiet tal-UE, għadu mhuwiex implimentat kullimkien u b'mod wiesa' fil-livell tal-UE u f'dak tal-Istati Membri. Il-Kumitat Ewropew tar-Reġjuni jtenni l-konvinzjoni qawwija tiegħu li l-approċċ ibbażat fuq il-post tal-politiki tal-UE se jġib l-aħjar riżultati peress li l-politiki se jiġu adattati għal kundizzjonijiet lokali speċifiċi u għaldaqstant se jindirizzaw b'mod iżjed effettiv l-isfidi tar-reġjuni, il-bliet u l-muniċipalitajiet u b'hekk ser inaqqsu d-differenzi bejn il-livelli ta' żvilupp tagħhom; huwa tal-fehma li, minkejja li l-politiki settorjali huma importanti għall-iżvilupp territorjali, l-approċċ ibbażat fuq il-post huwa punt tat-tluq importanti għal żvilupp lokali u reġjonali adattat. L-approċċ ta' qafas komuni (ftehim ta' sħubija) għall-implimentazzjoni tal-Fondi Strutturali u ta' Investiment Ewropej f'dan il-perjodu ta' programmazzjoni huwa ta' min ifaħħru, iżda sabiex il-politika kollha tkun tista' tiġi implimentata b'mod effettiv, jeħtieġ li jitneħħew id-diversi ostakli li jinħolqu minħabba r-regoli differenti. Il-qafas regolatorju għall-Fondi Strutturali u ta' Investiment Ewropej għandu jiġi ssemplifikat bil-kontribut u l-parteċipazzjoni tal-awtoritajiet lokali u reġjonali. Il-proġetti b'approċċ territorjali integrat għandhom ikunu jistgħu jiksbu l-finanzjament minn diversi fondi u għandhom ikunu responsabbli lejn qafas regolatorju waħdieni; jinnota li minn mindu sar id-dibattitu tal-2009 dwar "Il-PDG u lil hinn", id-data disponibbli fil-livell tal-UE żdiedet b'mod sinifikanti u jeħtieġ li jiġu eżaminati indikaturi oħra li jikkomplementaw il-PDG meta jitkejjel il-progress, b'mod partikolari fil-livell tar-reġjuni u l-bliet tal-UE, f'dak li jirrigwarda t-tilħiq tal-objettivi tal-UE; huwa mħasseb dwar il-fatt li l-unitajiet ta' statistika attwali fl-Istati Membri tal-UE mhux neċessarjament jirrappreżentaw is-sitwazzjoni soċjoekonomika reali u għaldaqstant m'għandhomx ikunu l-unika bażi għat-tfassil u l-implimentazzjoni futura tal-politiki. Il-politiki għandhom ikunu integrati b'karattru sod transettorjali, transreġjonali u transkonfinali, filwaqt li jitqiesu l-effetti sekondarji fuq ir-reġjuni l-oħra; itenni li sabiex jiġu ddeterminati dawk l-effetti, l-Istati Membri u l-Unjoni Ewropea jeħtieġu jimplimentaw Valutazzjonijiet tal-Impatt Territorjali bħala prattika standard fil-proċess tat-tfassil ta' politika kif ukoll fil-programmazzjoni u l-implimentazzjoni tal-investimenti settorjali. Jekk l-effetti asimmetriċi possibbli tal-politiki tal-UE u dawk nazzjonali ma jiġux ikkunsidrati, dawn il-politiki qatt ma jistgħu jkunu effiċjenti jew effettivi biżżejjed, u jistgħu potenzjalment jirriżultaw f'effetti mhux mixtieqa; jenfasizza li meta jiġu eżaminati l-effetti tal-politiki tal-UE, il-fatt li aktar u aktar ċittadini tal-UE qed jgħixu f'żoni urbani għandu jiġi kkunsidrat kemm f'termini tal-isfidi urbani kif ukoll dawk rurali li dan joħloq. Bħalissa ma teżistix data statistika fil-livell urban jew din hija limitata ħafna, u dan jagħmilha diffiċli li ssir valutazzjoni koerenti u bir-reqqa tal-effetti. Il-KtR u l-Kummissjoni Ewropea bħalissa qed jaħdmu fuq proġett pilota ta' Valutazzjoni tal-Impatt Urban li għandu jiġi żviluppat aktar fil-futur u jista' jservi bħala għodda siewja għall-evalwazzjoni ta' dawn l-effetti li jista' jirriżulta fi tfassil aħjar tal-liġijiet. Jenfasizza wkoll li l-Kumitat tar-Reġjuni ilu jitlob li l-politiki tal-UE jikkunsidraw aħjar l-impatt akkumulattiv tal-bliet żgħar u ta' daqs medju; ifakkar li ż-żoni rurali huma differenti wkoll mil-lat tal-karatteristiċi u l-isfidi tagħhom u l-livell ta' żvilupp tagħhom huwa inqas minn dak tal-UE, partikolarment meta mqabbel mal-livelli ta' żvilupp fiż-żoni urbani, u d-differenza qiegħda tikber. Mhux se jkun possibbli li tinkiseb il-koeżjoni territorjali mingħajr ma jiġi sfruttat il-potenzjal kollu disponibbli, inkluż il-potenzjal offrut miż-żoni territorjali kollha. Dan huwa partikolarment importanti meta wieħed iqis li l-interdipendenzi funzjonali bejn iż-żoni urbani u dawk rurali, pereżempju permezz tal-ivvjaġġar jew ta' attivitajiet ta' rikreazzjoni, jagħmluha kważi impossibbli li f'ċerti każijiet ikun hemm limiti ċari bejn iż-żoni; peress li t-teknoloġija hija mistennija li tiżviluppa malajr fid-deċennji li ġejjin, anke l-għodod biex jiġu evalwati dawn l-impatti b'mod mgħaġġel, effiċjenti u oġġettiv għandhom jiżviluppaw malajr. Mudelli bħal dawn diġà qed jinħolqu u qed jiżviluppaw malajr u eżempju tajjeb ta' għodda bħal din hija l-ESPON Quick Scan. Bħalissal-ostakolu ewlieni li jkollhom dawn it-tip ta' strumenti huwa n-nuqqas ta' bażi tad-data suffiċjenti u kompleta ta' data statistika, fuq kollox fil-livell lokali; huwa tal-fehma li huwa daqstant importanti li jiġu vvalutati l-impatti territorjali ta' ċerti politiki tal-UE f'żoni elenkati fl-Artikolu 174 tat-TFUE, affettwati minn żvantaġġi naturali, demografiċi jew strutturali, sew jekk dawn ikunu reġjuni tat-Tramuntana mbiegħda b'densità ta' popolazzjoni baxxa ħafna, sew jekk dawn ikunu reġjuni insulari, transkonfinali jew muntanjużi; jitlob li l-Istati Membri u l-Unjoni Ewropea jinvestu b'mod konsiderevoli aktar riżorsi biex jakkwistaw id-data statistika nieqsa u li tirrifletti sfidi territorjali partikolari u jiżviluppaw b'mod b'saħħtu l-ġbir tad-data fl-inqas livell tal-amministrazzjoni. Dan huwa partikolarment importanti f'dawk il-pajjiżi fejn l-unitajiet territorjali tal-Eurostat ma jirriflettux verament il-ġeografiji reali fil-livell lokali jew reġjonali. Mingħajr stampa sħiħa u li tevolvi tar-reġjuni tal-Unjoni Ewropea, mhuwiex possibbli li jinħolqu politiki effettivi li jindirizzaw l-isfidi li jiffaċċjaw. Il-KtR ifakkar li fir-regolamenti l-ġodda dwar il-fondi strutturali hemm l-objettiv tematiku 11 tal-fondi strutturali li huwa speċifikament disponibbli għall-finanzjament ta' investimenti fl-iżvilupp ta' data aħjar fil-livell lokali u reġjonali iżda li sfortunatament ftit li xejn qed jintuża għal dak l-iskop s'issa. Fl-istess ħin, il-KtR itenni l-ħtieġa li jitnaqqas il-piż amministrattiv fuq diversi partijiet interessati, inklużi l-awtoritajiet lokali u reġjonali, billi jinħolqu strumenti adatti li jippermettu l-ġbir ta' data statistika u r-rappurtar b'mod rigoruż u sistematikament selettiv, sabiex jiġi ffaċilitat l-ipproċessar tagħhom. Jeħtieġ li jiġi żgurat li r-riżorsi disponibbli taħt l-objettiv tematiku 11 jkunu magħrufa b'mod mifrux; peress li t-tendenzi u l-isfidi globali jaffettwaw lit-territorji Ewropej b'mod differenti u peress li l-politiki pubbliċi kollha jinvolvu dimensjoni territorjali, Viżjoni Territorjali Ewropea għandha tiffoka prinċipalment fuq l-applikazzjoni ta' dimensjoni territorjali għall-Governanza Ewropea; jemmen li f'dan il-kuntest għandha ssir enfasi fuq forom diversi ta' kooperazzjoni bejn l-awtoritajiet lokali u reġjonali u l-korpi deċentralizzati oħrajn bħala għodda effettiva, effiċjenti u leġittima għat-twassil ta' servizzi pubbliċi u għandha tingħatalhom appoġġ speċjali; jenfasizza li l-kooperazzjoni transkonfinali tal-awtoritajiet lokali u reġjonali ntweriet li hija strument ewlieni għall-iżvilupp tar-reġjuni tal-fruntiera. Għalhekk għandha tkompli tiġi appoġġjata mill-UE u l-Istati Membri; jenfasizza r-rwol kruċjali tat-tmexxija politika lokali u l-gvernijiet lokali eletti demokratikament fl-iżvilupp ta' approċċ ibbażat fuq il-post u jinnota li dan it-tip ta' approċċ jeħtieġ parteċipazzjoni mill-partijiet interessati u aċċess miftuħ mil-livelli kollha ta' governanza. Huwa importanti li l-proċess, il-valur u l-benefiċċji tiegħu huma mifhuma sew mill-atturi kollha fil-proċess; jenfasizza li l-approċċ ibbażat fuq il-post jinvolvi rwoli speċifiċi għall-atturi f'livelli differenti ta' governanza. Strateġiji għall-ippjanar u l-iżvilupp tal-ispazju dejjem għandhom jikkunsidraw il-livell l-eqreb iċ-ċittadini, li f'ħafna każijiet ifisser il-livelli lokali jew reġjonali; b'konformità mal-Kodiċi tal-Kondotta Ewropea dwar is-Sħubija, jemmen li l-awtoritajiet lokali u reġjonali għandhom jiġu fdati bir-responsabbiltà għall-abbozzar ta' pjani għall-iżvilupp billi jużaw l-ispeċifiċitajiet territorjali tagħhom bħala assi uniċi u billi jikkunsidraw l-għanijiet Ewropej miftiehma u l-parteċipazzjoni opportuna tal-partijiet interessati organizzati. Il-KtR jenfasizza li l-Politika ta' Koeżjoni hija essenzjali fl-għajnuna finanzjarja u għall-gwida metodoloġika tal-awtoritajiet lokali u reġjonali li jimplimentaw il-pjani ta' żvilupp tagħhom. Governanza effikaċi hija essenzjali għal implimentazzjoni aħjar tal-programmi, daqs kemm hi importanti l-kwalità tal-proġett; josserva li, skont is-6 Rapport ta' Monitoraġġ dwar l-Istrateġija Ewropa 2020 u s-Semestru Ewropew ippubblikat reċentement (f'Ottubru 2015) mill-Pjattaforma għall-Monitoraġġ tal-Ewropa 2020 tal-KtR, l-awtoritajiet lokali u reġjonali fi 15-il Stat Membru tal-UE kienu involuti mill-qrib fit-tħejjija tal-Programmi Nazzjonali ta' Riforma. Barra minn hekk, matul l-implimentazzjoni tal-programmi, 23 mit-28 gvern semmew speċifikament ir-rwol tal-awtoritajiet lokali u reġjonali f'ċerti oqsma, bħall-politika tas-suq tax-xogħol, l-inklużjoni soċjali u l-kura tas-saħħa. Fir-rigward tal-Istrateġija Ewropa 2020, 20 Stat Membru enfasizzaw ir-rwol tal-awtoritajiet lokali fil-Programmi Nazzjonali ta' Riforma fl-oqsma tal-inklużjoni soċjali, l-enerġija rinnovabbli u t-tibdil fil-klima. Jitlob, għalhekk, li r-reviżjoni tal-Istrateġija Ewropa 2020 tkompli ssaħħaħ id-dimensjoni territorjali tal-politiki tal-UE sabiex l-Istati Membri kollha jirrispettaw il-prinċipji tas-sussidjarjetà, tal-governanza f'diversi livelli u tas-sħubija; Il-Politika ta' Koeżjoni għandha tiżgura koerenza tal-pjani lokali u reġjonali mal-għanijiet Ewropej. Il-Ftehimiet ta' Sħubija u l-Programmi Operazzjonali huma l-istrumenti prinċipali f'dan ir-rigward. Il-KtR jenfasizza li l-finanzjament tal-Politika ta' Koeżjoni permezz ta' Fondi Strutturali u ta' Investiment Ewropej jista' jikkontribwixxi għall-għajnuna finanzjarja meħtieġa sabiex jiġu implimentati l-pjani. Jenfasizza wkoll li l-implimentazzjoni ta' pjani ta' żvilupp lokali u reġjonali jistgħu jiġu ffaċilitati aktar permezz ta' strumenti speċifiċi tal-Politika ta' Koeżjoni bħall-Investimenti Territorjali Integrati (ITI) u l-Iżvilupp Lokali Mmexxi mill-Komunità (CLLD), li għandhom jintużaw b'mod usa'; huwa tal-fehma li ħafna politiki oħra tal-UE, pereżempju l-agrikoltura u l-iżvilupp rurali, it-trasport, l-enerġija u l-ħarsien ambjentali, fost oħrajn, għandhom dimensjoni territorjali li hija importanti daqs dik tal-Politika ta' Koeżjoni nnifisha. Għalhekk, dawn il-politiki settorjali l-oħra għandhom jiġu adattati wkoll sabiex jassistu l-pjani ta' żvilupp lokali u reġjonali. Fil-fatt, il-Viżjoni Territorjali għall-2050 għandha tħaddan il-politiki kollha tal-UE li għandhom dimensjoni territorjali qawwija b'tali mod li l-approċċ ibbażat fuq il-post fit-tfassil ta' politiki jiġi integrat fil-politiki rilevanti kollha tal-UE; huwa meħtieġ approċċ aktar koeżiv u kkoordinat għall-Istrateġija/Viżjoni Territorjali Ewropea fil-livell Ewropew; għandha tiġi stabbilita kooperazzjoni kontinwa mal-assoċjazzjonijiet nazzjonali u Ewropej li jirrappreżentaw l-awtoritajiet lokali u reġjonali. Dan l-approċċ għandu jinkludi wkoll skambju strutturat u sistematiku ta' esperjenza u għarfien meta jiġu żviluppati diversi politiki settorjali; fl-aħħar nett, jemmen li Strateġija/Viżjoni Ewropea għandha tevolvi kontinwament, partikolarment bl-użu ta' feedback minn isfel għal fuq ipprovdut minn kooperazzjoni kontinwa mal-assoċjazzjoni Ewropea u nazzjonali li tirrappreżenta l-awtoritajiet lokali u reġjonali u billi jiġu kkunsidrati żviluppi globali bħall-isfidi tal-migrazzjoni u t-tibdil fil-klima fejn l-awtoritajiet lokali u reġjonali tal-UE jaqdu rwol importanti fuq il-bażi tal-prinċipju tas-solidarjetà. Brussell, it-3 ta' Diċembru 2015. is-Sur François DECOSTER (FR/ALDE), Membru tal-Kunsill Reġjonali ta' Nord-Pas-de-Calais Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u l-Kumitat tar-Reġjuni – Aġenda Ewropea dwar il-Migrazzjoni IL-KUMITAT EWROPEW TAR-REĠJUNI jilqa' d-diskussjonijiet kontinwi fil-laqgħat differenti tal-Kunsill Ewropew u l-Kunsill Ġustizzja u Affarijiet Interni u l-isforzi biex jintlaħaq qbil dwar approċċ komuni u soluzzjonijiet konkreti għall-kriżi tal-migrazzjoni u kif l-aħjar tittaffa s-sitwazzjoni; huwa, madankollu, mħasseb ħafna dwar l-iżviluppi drammatiċi fis-sitwazzjoni u l-progress kajman lejn rispons komuni u komprensiv mill-UE u l-Istati Membri tagħha; jitlob lill-Istati Membri, l-istituzzjonijiet tal-UE u l-atturi internazzjonali oħrajn biex jikkooperaw, isibu soluzzjonijiet komuni realistiċi u jwettqu r-responsabbiltajiet attwali; jinnota li l-fluss ta' persuni li jfittxu asil u ta' migranti ekonomiċi irregolari li qed jaslu fl-UE laħaq livelli akbar minn qatt qabel; l-għadd ta' migranti juri biċ-ċar li l-kapaċità tal-Istati Membri biex ikampaw waħidhom fil-perjodu ta' żmien qasir u dak medju malajr tasal fil-limiti tagħha; jinħtieġu aktar unjoni u solidarjetà akbar bejn l-Istati Membri tal-UE, u sens akbar ta' sħubija, appartenenza, u responsabbiltà kondiviża; jisħaq li l-livelli kollha ta' governanza tal-UE – Ewropew, nazzjonali, reġjonali u lokali – jeħtieġ isibu approċċ komuni għall-ġestjoni tal-isfidi soċjali, ekonomiċi u tas-sigurtà kollha. Il-problema tista' tissolva biss permezz ta' approċċ ta' politika komprensiva u integrata u li jindirizza l-kawżi prinċipali tal-migrazzjoni. Dan għandu jinkludi tisħiħ tal-Politika Estera u ta' Sigurtà Komuni tal-UE, kif ukoll koerenza akbar fil-politiki interni u dawk barranin tal-UE u fil-politiki tagħha fl-oqsma tal-affarjiet barranin, is-sigurtà, l-iżvilupp, l-għajnuna umanitarja u l-migrazzjoni; jilqa' l-fatt li l-laqgħat tal-kapijiet ta' stat jew gvern iddedikati għall-kwistjoni tar-refuġjati waslu għall-adozzjoni ta' approċċ kumpless, billi għamlu distinzjoni bejn l-ewwel nett, il-kwistjoni tar-refuġjati biex jippruvaw isalvaw ħajjithom u t-tieni, il-kwistjoni tal-immigrazzjoni irregolari. Dan l-approċċ ippermetta l-kwistjoni tiġi indirizzata bħala ħaġa sħiħa u, lil hinn mill-aspetti umanitarji, sabiex jiġu diskussi l-protezzjoni tal-fruntieri, il-kwistjonijiet ta' sigurtà u ta' difiża, il-kuntrabandu tal-migranti, ir-ritorn u r-riintegrazzjoni tal-migranti irregolari, u l-kooperazzjoni mal-pajjiżi ta' oriġini u ta' tranżitu; jiddispjaċih, f'dan il-kuntest, li l-laqgħat tal-Kapiijiet ta' Stat jew tal-Gvern li saru sal-lum bilkemm indirizzaw id-dimensjoni umanitarja ta' din is-sitwazzjoni; jenfasizza li t-tisħiħ tal-kontrolli tal-fruntieri u l-miżuri li jindirizzaw il-migrazzjoni irregolari huma essenzjali, inkluż ir-reġistrazzjoni stretta tal-migranti kollha skont l-acquis tal-UE relevanti, iżda dawn ma jistgħux jiġu qabel l-obbligi internazzjonali biex jiġu salvati l-ħajjiet u jiġu rrispettati d-drittijiet tal-bniedem, jew qabel id-dritt li wieħed jitlob l-asil fl-UE, li għandha tibqa' art ta' kenn għall-persuni li jeħtieġu protezzjoni internazzjonali; għalhekk jitlob b'mod urġenti li jiġu organizzati laqgħat ta' livell għoli regolarment bejn l-Istati Membri tal-UE, l-istituzzjonijiet Ewropej, l-aġenziji tal-UE, l-organizzazzjonijiet reġjonali u l-pajjiżi li mhumiex fl-UE iżda li huma l-aktar ikkonċernati; jinnota wkoll, madankollu, li wieħed mill-aspetti ewlenin tas-sitwazzjoni attwali tal-migrazzjoni huwa n-negozju li dejjem jiżdied li qed jagħmlu t-traffikanti tan-nies u l-gruppi organizzati li jisfruttaw il-miżerja umana u l-kundizzjonijiet soċjali fqar tal-migranti. Il-KtR jappoġġja miżuri mfassla biex iħarxu l-ġlieda kontra t-traffikanti tal-persuni u l-kriminalità organizzata kif proposti mill-Kapijiet ta' Stat jew ta' Gvern fis-Summit tal-Afrika-UE li sar f'Valletta fil-11 u t-12 ta' Novembru 2015; jisħaq li għandham jiġu implimentati azzjoni rapida kif ukoll pjani ta' azzjoni fit-tul, komprensivi u konkreti f'kooperazzjoni mill-qrib ma' pajjiżi terzi. Ifakkar li l-kooperazzjoni f'dan is-sens għandha tkun reċiproka, u li l-pajjiżi ta' oriġini u ta' tranżitu għandhom jimpenjaw ruħhom li jgħinu u jimplimentaw il-miżuri kollha maqbula fil-Pjan ta' Azzjoni ta' Valletta. Huwa għalhekk essenzjali li jkun hemm l-involviment fil-pront tal-aġenziji tal-infurzar tal-liġi tal-Istati Membri, monitoraġġ strett tal-gruppi kriminali u rappurtar regolari dwar is-sitwazzjoni u r-riżultati fil-ġlieda kontra din il-forma ta' kriminalità organizzata, li thedded is-sigurtà u l-koeżjoni soċjali tal-popolazzjonijiet tal-Istati Membri tal-UE; jenfasizza wkoll l-importanza ta' reġistrazzjoni dettaljata fuq il-fruntieri ta' Schengen u monitoraġġ effettiv fil-fruntieri esterni tal-UE. Għandhom jiġu rispettati l-livell adatt ta' kontroll fil-fruntieri u l-miżuri bil-għan li jissalvagwardjaw is-sigurtà interna taż-Żona Schengen; eżempju tajjeb jingħata mill-kooperazzjoni tal-pajjiżi tal-Visegrad biex joffru uffiċjali għall-protezzjoni tal-fruntiera esterna ta' Schengen (l-Ungerija, il-Greċja); jenfasizza li hemm bżonn enfasi aktar qawwija fuq l-impenn tal-UE u l-Istati Membri tagħha biex jiżguraw il-prinċipju tas-solidarjetà biex tinħoloq politika ta' migrazzjoni aktar effiċjenti li tindirizza l-kwistjonijiet kollha li jiffaċċjaw l-awtoritajiet lokali u reġjonali. F'dan ir-rigward, il-KtR jinnota r-riżoluzzjoni tal-Parlament Ewropew li ġiet adottata fid-29 ta' April. Fl-istess ħin, il-KtR jemmen li s-solidarjetà jeħtieġ li tkun ibbażata fuq il-fiduċja reċiproka aktar milli l-ġegħil, iżda mingħajr ma wieħed jinsa li din hija obbligu u li huwa perikuluż jekk il-mobilità minħabba persekuzzjoni titqies bħala migrazzjoni; f'dan ir-rigward jilqa' l-pubblikazzjoni tal-Aġenda Ewropea dwar il-Migrazzjoni fit-13 ta' Mejju mill-Kummissjoni Ewropea; jemmen li dan huwa pass importanti biex jiġi ffurmat approċċ komprensiv għall-benefiċċji u l-isfidi tal-migrazzjoni; jenfasizza, madankollu, li l-aġenda għandha tinvolvi sforz fit-tul; jilqa' l-importanza mogħtija fil-Komunikazzjoni tal-Kummissjoni li tingħata prijorità lil politika ta' ritorn effettiva u sostenibbli, li tirrispetta bis-sħiħ id-drittijiet tal-migranti u li tqis il-karatteristiċi speċifiċi tal-pajjiżi ta' oriġini. Madankollu, jiddeplora bil-qawwa n-nuqqas attwali ta' infurzar effettiv tad-deċiżjonijiet ta' ritorn, iħeġġeġ lill-Istati Membri jimplimentaw prattiki ta' ritorn stretti għal applikanti mkeċċija jew migranti irregolari permezz ta' proċeduri ġusti u rapidi. Jenfasizza f'dan ir-rigward l-importanza li jissaħħu r-rwol u l-mandat tal-Frontex fl-operazzjonijiet tar-ritorn u li ssir distinzjoni bejn il-persuni li jfittxu l-asil u l-migranti ekonomiċi peress li ż-żewġ gruppi huma legalment differenti u għaldaqstant jirrikjedu approċċi differenti. Għal dan l-għan, il-kooperazzjoni prattika mal-pajjiżi terzi rilevanti trid tittejjeb sabiex jitrawmu u jinħolqu l-aktar sistemi effiċjenti u rapidi ta' ritorn volontarju, u għandha tissaħħaħ il-kapaċità tal-awtoritajiet fil-pajjiżi ta' oriġini biex jirrispondu għal dawk li japplikaw għar-riammissjoni; jilqa' l-fatt li l-Komunikazzjoni tal-Kummissjoni tenfasizza l-importanza ta' azzjoni immedjata biex jiġu salvati l-ħajjiet fil-baħar u jtenni li s-solidarjetà, il-fiduċja reċiproka u r-responsabbiltà kondiviża bejn l-Istati Membri u l-awtoritajiet lokali u reġjonali huma l-orjentazzjoni politika li trid tiġi segwita biex jinkiseb dan l-objettiv; itenni l-fehma tiegħu li l-approċċ tal-UE għall-migrazzjoni għandu jkun sostenibbli fit-tul, ikun ibbażat fuq is-solidarjetà u jirrispetta id-drittijiet tal-bniedem. Għandu jqis l-aspetti kollha tal-migrazzjoni, li jinkludu l-obbligi umanitarji, il-persuni li jfittxu l-asil u l-migranti ekonomiċi; jenfasizza l-importanza li jiġu indirizzati l-kuntrabandu tal-migranti u t-traffikar tal-bnedmin, jiġu promossi l-iżvilupp u l-istabbiltà f'pajjiżi li mhumiex fl-UE, jiġu stabbiliti politiki effettivi ta' ritorn, u jiġu indirizzati l-isfidi demografiċi tal-Ewropa. Il-Kumitat jenfasizza li l-migrazzjoni regolari tista' tkun fattur essenzjali fl-iżvilupp. Minbarra l-benefiċċji li ġġib magħha l-integrazzjoni ta' suċċess għall-migranti, din iġġib benefiċċji sinifikanti wkoll kemm għall-ekonomija kif ukoll għas-soċjetà, billi tissodisfa l-ħtiġijiet tal-forza tax-xogħol u billi tikkontribwixxi għall-finanzjament tas-sigurtà soċjali. Il-Kumitat għaldaqstant jitlob lill-partijiet interessati rilevanti kollha – l-istituzzjonijiet Ewropej, l-awtoritajiet nazzjonali, reġjonali u lokali, il-mezzi ta' komunikazzjoni u s-soċjetà ċivili biex ma jistigmatizzawx il-migranti jew il-migrazzjoni u biex jagħtu liċ-ċittadini informazzjoni oġġettiva dwar il-migrazzjoni u l-kawżi u l-kontribut tagħha għas-soċjetà ospitanti; il-Kumitat jikkundanna kull forma ta' diskriminazzjoni u mġiba razzista lejn il-migranti b'konformità mal-prinċipji kostituttivi tal-UE; jitlob, fir-rigward tal-forniment ta' informazzjoni oġġettiva, diġà msemmija fil-punt 10, li l-Kummissjoni Ewropea tniedi kampanja ta' informazzjoni diretta lejn l-awtoritajiet lokali u reġjonali u ċ-ċittadini tal-Ewropa sabiex tipprovdi data aġġornata u li tinftiehem dwar id-dimensjoni vera tal-fenomenu tal-migrazzjoni; tagħmel disponibbli d-data ta' monitoraġġ dwar il-flussi ta' migranti ladarba jkunu qasmu l-fruntieri Ewropej, u tirreferi għall-aħjar prattiki ta' integrazzjoni, b'mod partikolari, b'rabta mal-effetti demografiċi u ekonomiċi; iqis bħala prijorità li ssir enfasi dwar il-kwistjoni ta' minuri mhux akkumpanjati, li ġeneralment tiġi trattata fil-marġini tal-politiki ta' intervent dwar l-immigrazzjoni: fil-fatt jeħtieġ jiġu ddedikati riżorsi apposta għall-awtoritajiet territorjali, reġjonali u lokali, biex jappoġġjaw u jissorveljaw speċifikament il-minuri mhux akkumpanjati, sabiex jevitaw l-għajbien u jevitaw li dawn il-persuni l-aktar dgħajfa, flimkien man-nisa, isiru oġġett sfruttat mis-sistemi ta' prostituzzjoni, pedofilija u traffikar tal-organi; iffaċċjat b'sitwazzjoni migratorja li qed tinbidel malajr, jikkunsidra li hemm ukoll il-ħtieġa għal prijoritajiet ta' "azzjoni immedjata" li jinkludu, minbarra miżuri biex jiġu salvati l-ħajjiet fuq il-baħar, pjan biex jiġu indirizzati u eliminati l-attività ta' kuntrabandisti tul ir-rotot kemm tal-art kif ukoll tal-baħar. Huwa wkoll essenzjali, minn dan il-lat, li tiġi żgurata l-kooperazzjoni bejn dawk kollha kkonċernati u involuti f'kull livell ta' governanza: l-Istati Membri, l-awtoritajiet lokali u reġjonali, u l-korpi uffiċjali, kif ukoll is-soċjetà ċivili; għandhom jiżdiedu l-kontrolli u l-kooperazzjoni tas-servizzi tas-sigurtà sabiex jiżguraw u jassiguraw lill-pubbliku, li s-sitwazzjoni ddisprata tar-refuġjati u l-wasla tagħhom fit-territorju tal-UE ma jiġux sfruttati biex jinħbew terroristi u estremisti; għandu jingħata wkoll appoġġ għar-rwol tal-awtoritajiet lokali u reġjonali fid-detezzjoni, il-prevenzjoni u l-ġlieda kontra r-radikalizzazzjoni u l-estremiżmu; jilqa' l-miżuri għall-ġestjoni tan-numru għoli ta' wasliet fl-UE proposta fil-Komunikazzjoni. Ir-risistemazzjoni u r-rilokazzjoni jistgħu jkunu mezz effettiv biex tiġi indirizzata l-problema ta' distribuzzjoni mhux ugwali tal-applikanti għall-asil u r-refuġjati bejn l-Istati u bejn u fi ħdan ir-reġjuni; għalhekk jitlob għal aktar sforzi fil-livell Ewropew biex jintlaħaq ftehim dwar il-kriterji għal u l-implimentazzjoni ta' sistema sostenibbli u ġusta għad-distribuzzjoni tal-applikanti għall-asil u r-refuġjati bejn l-Istati Membri; jenfasizza madankollu li l-immigrazzjoni irregolari, li żdiedet b'mod drammatiku, teħtieġ approċċ ġdid. Dan l-approċċ għandu jqis il-fatt li l-mod li bih jiġu ġestiti l-migranti ekonomiċi (informazzjoni, akkoljenza, ritorn) huwa differenti mill-għajnuna umanitarja li għandha tingħata lir-refuġjati; jenfasizza wkoll l-importanza ta' konverżazzjoni sistematika bejn il-gvernijiet u ċ-ċittadini dwar dawn il-passi ppjanati, filwaqt li l-effetti tal-istess passi jiġu ppreżentati lis-soċjetà; itenni li wasal iż-żmien biex jiġi stabbilit b'mod iżjed ċar x'jistgħu jkunu l-implikazzjonijiet ta' responsabbiltà kondiviża u solidarjetà fil-qasam tal-asil u l-miġrazzjoni. Huwa ċar li pajjiżi, reġjuni u awtoritajiet lokali differenti għandhom ideat differenti dwar dak li huma jqisu bħala kondiviżjoni ġusta tar-responsabbiltajiet jew is-solidarjetà, abbażi tal-karatteristiċi speċifiċi tagħhom, bħall-poter ekonomiku. Madankollu, jiddispjaċih li l-Komunikazzjoni tal-Kummissjoni ma tissuġġerixxi l-ebda soluzzjoni fit-tul fir-rigward ta' ppjanar bil-quddiem u tar-riżorsi biex isir ippjanar għall-akkoljenza fi żmien propizju; jilqa' ż-żieda fil-baġit tal-operazzjonijiet tal-UE Triton u Poseidon u l-impenn minn ħmistax-il Stat Membru li jipprovdu riżorsi addizzjonali u d-deċiżjoni sussegwenti tal-UE li tagħti bidu għal operazzjoni militari fin-Nofsinhar tal-Mediterran (EUNAVFOR MED) biex jiġu sfrattati netwerks ta' traffikar. Madankollu, jiddispjaċih li l-Komunikazzjoni ma tindirizzax b'mod suffiċjenti l-kwistjoni tar-riżorsi disponibbli għall-awtoritajiet lokali u reġjonali sabiex dawn ikunu jistgħu jwettqu l-obbligi tagħhom rigward il-migrazzjoni u l-integrazzjoni, filwaqt li jkun żgurat li dawn ikollhom aċċess għall-fondi nazzjonali u tal-UE (pereżempju l-Fond għall-Asil, il-Migrazzjoni u l-Integrazzjoni, l-Istrument Ewropew ta' Viċinat u Sħubija u l-Fond Soċjali Ewropew); jilqa' d-deċiżjonijiet tal-Kunsill Ewropew tas-26 ta' Ġunju u t-22 ta' Settembru 2015 dwar ir-rilokazzjoni ta' 160 000 migrant li b'mod ċar jeħtieġu protezzjoni internazzjonali. Dan juri kif il-prinċipju tas-solidarjetà u r-responsabbiltà kondiviża jista' jiġi rrealizzat fil-prattika; jiddispjaċih, madankollu, għall-implimentazzjoni xejn assertiva u l-firxa limitata ħafna tal-miżuri miftehma, u jappella urġentement lill-Istati Membri biex jonoraw l-impenji tagħhom li għamlu f'dan il-kuntest u lil-livelli istituzzjonali kollha biex jistabbilixxu l-istrutturi u l-mekkaniżmi neċessarji mingħajr dewmien; jenfasizza li r-rwol ewlieni tal-awtoritajiet lokali u reġjonali għandu jkun aktar prominenti fid-diskussjoni peress li dawn għandhom informazzjoni diretta dwar il-kapaċità tagħhom li jilqgħu l-migranti; jilqa' l-konklużjonijiet adottati s'issa mill-Kunsill Ewropew u d-dikjarazzjoni ppubblikata fil-25 ta' Ottubru 2015 mill-mexxejja tal-pajjiżi li jinsabu tul ir-rotta tal-Balkani tal-Punent. F'dan il-kuntest, jappella biex il-miżuri kollha li kien hemm qbil dwarhom sal-lum jiġu implimentati, u jħeġġeġ lill-pajjiżi biex iżidu l-ammont ta' akkomodazzjoni xierqa; jilqa' l-isforzi tal-Kummissjoni, b'kooperazzjoni ma' pajjiżi terzi u fuq il-bażi ta' informazzjoni affidabbli li tkun waslet, biex jantiċipawil-migrazzjoni mhux regolata fl-UE iżda jappella wkoll lill-Istati Membri sabiex itejbu l-iskambju ta' informazzjoni kemm bilateralment kif ukoll fil-kuntest tal-UE; jiġbed l-attenzjoni għall-importanza ta' azzjoni meħuda minn gruppi volontarji u organizzazzjonijiet tas-soċjetà ċivili biex isalvaw il-ħajja tan-nies fil-Mediterran. Minkejja s-soluzzjonijiet finanzjarji ppreżentati fil-Komunikazzjoni u l-isforzi miżjuda fil-qafas tal-hekk imsejħa operazzjonijiet Poseidon u Triton, is-sitwazzjoni għadha emerġenza akuta li l-unika soluzzjoni għaliha hija azzjoni komuni fuq bażi ta' kuljum mill-UE u l-Istati Membri tagħha b'rispett tal-valuri tagħna tad-drittijiet tal-bniedem; jirrikonoxxi, madankollu, li l-kriżi tar-refuġjati ma tistax tiġi solvuta biss permezz ta' operazzjonijiet ta' salvataġġ fuq il-baħar u jistieden lill-Kummissjoni biex tieħu miżuri xierqa ta' appoġġ biex jiġi evitat it-traffikar tal-persuni; pass importanti huwa l-adozzjoni tar-Riżoluzzjoni 2240 tal-Kunsill tas-Sigurtà tan-NU tad-9 ta' Ottubru 2015, li tippermetti lill-Istati Membri jinterċettaw bastimenti lil hinn mill-kosta tal-Libja abbażi ta' suspett ta' traffikar tal-bnedmin; itenni li s-solidarjetà reċiproka hija prinċipju kardinali tal-Unjoni Ewropea, li jeħtieġ li jiġi rispettat, mhux biss bejn l-Istati Membri, iżda wkoll lejn il-migranti u lejn u bejn l-awtoritajiet lokali li jiffaċċjaw il-kompitu li jgħinu lil dawk il-migranti lura fuq bażi ta' kuljum; jenfasizza li matul dawn l-aħħar ftit xhur, il-kwistjoni saret pjuttost iktar sinifikanti mhux biss bil-wasla massiva ta' flussi ta' migrazzjoni mħallta fil-Mediterran, fil-Balkani, f'Calais, u f'żoni transkonfinali oħra tal-Unjoni Ewropea, iżda wkoll għaliex in-numru ta' migranti żdied fil-livell lokali u reġjonali. Il-problemi li ġew iffaċċjati minn ċentri bħal Calais u Lampedusa għal snin sħaħ issa qed jinfirxu għal bliet u reġjuni oħra. Dan il-fatt huwa allarmanti u jeħtieġ li jittieħdu miżuri malajr, iżda jrid jitqies ukoll bħala opportunità biex nikkonvinċu l-opinjoni pubblika li r-rilokazzjoni hija l-uniku mod biex jiġi evitat li ż-żoni f'rotot migratorji ma jkunux jistgħu jifilħu aktar għall-għadd kbir ta' migranti; il-migrazzjoni konsegwentement mhijiex sfida temporanja li qed tolqot xi ftit żoni speċifiċi, iżda problema fuq terminu qasir, medju u fit-tul għall-Unjoni Ewropea kollha kemm hi; jixtieq iwissi lill-Kummissjoni dwar ir-realtà tat-traġedja umana li s-sitwazzjoni migratorja qed toħloq fl-Ewropa: sal-aħħar ta' Awwissu kien hemm aktar minn 3 400 imwiet magħrufa fil-Mediterran skont il-IOM, 700 imwiet fi ftit jiem f'April 2015, u mill-inqas 13-il mewt marbuta mal-migranti li ppruvaw jaqsmu l-Kanal; il-migranti ta' spiss ikunu vittmi ta' kuntrabandisti involuti fit-traffikar tal-bniedem, kif kien il-każ fl-aħħar ta' Awwissu meta 71 migrant magħluqa fuq wara ta' trakk mietu fl-Awstrija, abbandunati mill-kuntrabandisti tagħhom; jappella għal soluzzjonijiet prattiċi li jinvolvu lill-awtoritajiet lokali u reġjonali u mhux biss il-gvernijiet ċentrali tal-Istati Membri. Wara dawn l-avvenimenti, pereżempju il-każ tal-migranti u ċ-Channel Tunnel, id-dibattitu huwa ffukat iktar minn qatt qabel fuq ir-rwol tal-awtoritajiet lokali u reġjonali u juri li l-isfida mhix biss kwistjoni ta' mezzi finanzjarji li jkunu disponibbli iżda wkoll tal-implimentazzjoni fiżika. Għalhekk il-Kummissjoni trid tippromovi soluzzjonijiet prammatiċi biex jissaħħu l-kapaċitajiet fiżiċi tal-awtoritajiet lokali. Il-ġestjoni uniformi tal-kampijiet tar-rifuġjati hija mod ieħor biex tiġi ffaċilitata l-ħidma tal-awtoritajiet lokali. Il-forzi tal-pulizija u l-persunal amministrattiv jistgħu jintbagħtu minn reġjun għal ieħor biex titrawwem il-kooperazzjoni bejn reġjuni ġirien u tiddaħħal biżżejjed manodopera biex tiġi ġestita l-popolazzjoni dejjem tikber tal-migranti f'diffikultà; jitlob li jkun hemm aktar żieda f'dan il-baġit b'mod proporzjonali għall-bżonnijiet li jinbidlu għal operazzjonijiet ta' salvataġġ effettivi u jittama li l-Istati Membri kollha jimpenjaw ruħhom biex jallokaw ir-riżorsi addizzjonali meħtieġa; jirrimarka, f'dan ir-rigward, li r-rieżami tal-qafas finanzjarju pluriennali, li għandu jsir sa tmiem l-2016, jipprovdi opportunità biex jiżdiedu r-riżorsi allokati għall-implimentazzjoni tal-prijoritajiet tal-Aġenda Ewropea dwar il-Migrazzjoni; jissottolinja li r-rilaxx rapidu tal-fondi u r-riżorsi għandu jiġi ffaċilitat kemm jista' jkun mingħajr ma jiddewwem minħabba proċeduri burokratiċi bla bżonn. Tali riżorsi addizzjonali għandhom jinkludu l-allokazzjonijiet għall-infrastruttura, il-faċilitajiet edukattivi u l-għajnuna ta' emerġenza f'pajjiżi tal-UE li jinsabu fil-fruntieri. L-Istati Membri għandhom ikunu pprovduti wkoll b'linji gwida prattiċi dwar is-sorsi ta' finanzjament potenzjali, eż mill-Fond għall-Asil, il-Migrazzjoni u l-Integrazzjoni, il-Fond Ewropew għall-Iżvilupp Reġjonali (FEŻR) u l-Fond Soċjali Ewropew (FSE); iħeġġeġ sabiex tingħata attenzjoni partikolari biex jissaħħu s-sinerġiji bejn id-diversi korpi u s-sistemi stabbiliti s'issa, fuq il-bażi tal-mandat speċifiku u l-kamp ta' applikazzjoni tagħhom: pereżempju Frontex, SIS II u EUROSUR, li joperaw fil-kuntest tal-migrazzjoni u l-moviment ta' persuni u, f'termini ta' sigurtà, EUROPOL u EUROJUST, li jaħdmu biex jipprevjenu u jeqirdu r-reati kriminali (il-kuntrabandu tal-persuni u t-traffikar tal-bnedmin) assoċjati mat-tranżiti irregolari; jenfasizza l-importanza li jiġu indirizzati l-kawżi bażiċi li jwasslu biex il-migranti li m'għandhom l-ebda raġuni għal asil imorru lejn l-UE. Jistieden lill-UE u lill-Istati Membri tagħha biex jintensifikaw il-kooperazzjoni ma' pajjiżi terzi fil-Lvant Nofsani u l-Afrika fejn id-demokrazija u l-istat tad-dritt jeħtieġ li jkunu msaħħa u biex jikkoordinaw aħjar il-politika estera tagħhom. F'dan ir-rigward, jilqa' b'sodisfazzjon il-fatt li s-Summit UE-Afrika (il-pajjiżi tal-Proċess ta' Rabat u ta' Khartoum) sar fil-Belt Valletta, Malta, fil-11 u t-12 ta' Novembru 2015; barra minn hekk, jemmen li r-refuġjati li jgħixu fi Stati li mhumiex membri tal-UE, qrib il-pajjiżi ta' oriġini tagħhom, jeħtieġ li jiġu pprovduti b'servizzi bażiċi, inkluża s-sigurtà, kemm ġewwa kif ukoll barra l-kampijiet u edukazzjoni għal uliedhom, u li dan jeħtieġ viżjoni fit-tul u pjanar integrat, koordinazzjoni bejn il-partijiet u żvilupp ekonomiku lokali; jieħu nota tad-dibattiti dwar listi tal-UE ta' "pajjiżi terzi sikuri" sabiex jiġu żgurati standards komuni fl-ipproċessar ta' applikazzjonijiet għall-asil mill-pajjiżi kkonċernati fuq livell Ewropew u jiġi faċilitat ritorn effettiv – prerekwiżit sabiex jiġu indirizzati aktar mill-qrib il-kapaċitajiet ta' asil u akkoljenza tal-UE għal individwi bi bżonn leġittimu għall-protezzjoni internazzjonali; jenfasizza li b'mod partikolari l-pajjiżi kandidati tal-UE u dawk prekandidati huma obbligati jilħqu l-istandards ta' protezzjoni tad-drittijiet tal-bniedem li jikkwalifikawhom bħala "pajjiżi ta' oriġini sikuri"; iwissi, madankollu, li s-sitwazzjoni f'dawn il-pajjiżi, b'mod partikolari fir-rigward ta' gruppi vulnerabbli bħal minorenni mhux akkumpanjati, nisa waħedhom, minoritajiet etniċi, persuni LGBTI, trid tiġi monitorjata mill-qrib u jridu jittejbu l-mekkaniżmi biex jiġu identifikati u milqugħin individwi b'talbiet għal asil leġittimi minn dawn il-pajjiżi, u li raġunijiet speċifiċi għal persekuzzjoni bħall-ġeneru, l-orjentament sesswali, l-identità sesswali jew l-etniċità jiġu indirizzati adegwatament ma' kull stadju tal-akkoljenza, l-analiżi tal-applikazzjoni u l-istadji sussegwenti, inklużi r-risistemazzjoni u r-rilokazzjoni; il-KtR jimpenja ruħu li jiskambja l-aħjar prattiki fil-livell reġjonali u dak lokali permezz tal-Kumitati Konsultattivi Konġunti tiegħu u l-Gruppi ta' Ħidma tiegħu, bl-involviment tas-seba' pajjiżi kollha mniżżla fil-proposta tal-Kummissjoni; jilqa' b'sodisfazzjon kbir l-impenn tal-Kummissjoni li tissottometti proposti fil-bidu tal-2016 li jemendaw ir-Regolament ta' Dublin, li jgħidu li l-asil jista' jintalab u jiġi analizzat barra l-UE; jistieden lill-Kummissjoni tiżgura li d-distribuzzjoni ta' responsabbiltà bejn l-Istati Membri tkun ibbażata fuq kriterji aktar sostenibbli aktar milli fuq obbligu, u li d-drittijiet fundamentali tal-migranti jkunu rispettati wkoll; għal dan il-għan huwa fundamentali li jkun hemm soluzzjoni vinkolanti madwar l-UE kollha għat-tqassim fost l-Istati Membri kollha ta' dawk li jkunu qed ifittxu l-asil; jirrakkomanda lill-Kummissjoni biex fil-proposta tagħha tinkludi r-rikonoxximent reċiproku tal-applikazzjonijiet pożittivi ta' dawk li jfittxu l-asil, sabiex il-persuni jkollhom l-istess livell ta' protezzjoni u jgawdu mill-istess moviment liberu fl-UE bħaċ-ċittadini tal-UE. Barra minn hekk, jistieden lill-Kummissjoni tippreżenta proposta għal qafas Ewropew ġenerali dwar kodiċi tal-immigrazzjoni, ħalli n-nies li jixtiequ jaħdmu fl-Ewropa jkollhom il-mezzi legali biex jagħmlu dan. Għandha wkoll tiftaħ kuritur għall-migrazzjoni għal finijiet ta' xogħol għaċ-ċittadini tal-pajjiżi kandidati, li jiffaċilita l-aċċess għas-suq tax-xogħol Ewropew; iħeġġeġ lill-Kummissjoni u lill-Istati Membri tal-UE biex jistabbilixxu malajr 'l hekk imsejħa żoni sensittivi li diġà ġew approvati sabiex l-aġenziji tal-UE jkunu jistgħu jagħtu appoġġ lill-aktar reġjuni tal-fruntieri affettwati ħażin fir-reġistrazzjoni tar-refuġjati li deħlin u jitlob li jiġu żviluppati iktar miżuri f'dan ir-rigward; jiddispjaċih li l-Kummissjoni ma ressqet l-ebda miżura speċifika għal dawk li qed jitolbu l-asil mill-Kummissjoni biex jinħolqu rotot sikuri u legali lejn l-Ewropa, sabiex jiġi evitat aktar telf ta' ħajjiet umani fi vjaġġi perikolużi. Dawn jistgħu jinkludu l-istabbiliment ta' "kuritur umanitarju", ħruġ ta' aktar viżi għal raġunijiet umanitarji u t-twaqqif ta' ċentri tal-akkoljenza f'pajjiżi ta' tranżitu għall-ipproċessar tal-applikazzjonijiet għall-asil jew biex tiġi determinata l-eliġibbiltà għad-dħul legali f'pajjiżi tal-UE. L-idea ta' "kuritur umanitarju" hija konformi mal-idea tar-rilokazzjoni u s-solidarjetà peress li dan huwa l-iżjed mezz effettiv biex tiġi indirizzata l-kriminalità organizzata. Iktar ma l-migranti jaslu malajr taħt l-awtorità tal-awtoritajiet pubbliċi Ewropej, iktar ma jeħfief il-kompitu tar-rilokazzjoni. Dan huwa wkoll l-aħjar mod biex l-ammissjoni tal-migranti ssir b'mod iżjed bilanċjat fl-Istati Membri differenti. L-awtoritajiet lokali u reġjonali jista' jkollhom rwol utli ħafna f'dan ir-rigward; jappella għal politika ġenwina Ewropea għall-migrazzjoni u jilqa' l-impenn tal-Kummissjoni Ewropea li tipproponi miżuri ġodda u tirrevedi l-iskema tal-Karta Blu biex tissostitwixxi t-28 sistema nazzjonali u tiġi ffaċilitata l-migrazzjoni legali; iħeġġeġ lill-Kummissjoni tibni fuq l-esperjenza tal-awtoritajiet lokali u reġjonali u l-għarfien tagħhom dwar is-sitwazzjoni lokali fl-iżvilupp ta' dawn il-proposti; jiddispjaċih li l-Kummissjoni ma tennietx is-suġġeriment li għamel il-Kumitat Ewropew tar-Reġjuni li jiġu żviluppati sistemi għall-iskambju tal-għarfien espert u l-kondiviżjoni tal-esperjenza u tal-prattiki tajbin. Għalhekk il-Kumitat itenni li għandha tiġi implimentata sistema kompluta ta' skambju ta' data dwar is-suġġett tal-migrazzjoni u l-awtoritajiet lokali, ibbażata fuq is-sistema tal-VIS. Din is-sistema tista' tagħti riżultati eċċellenti f'termini tal-ġestjoni tal-akkomodazzjoni, l-ipproċessar tat-talbiet tal-applikanti għall-asil u r-rifuġjati, il-politiki ta' integrazzjoni u l-indirizzar tal-migrazzjoni irregolari, u tkun toffri soluzzjonijiet prattiċi biex jitħeġġeġ il-prinċipju tas-solidarjetà bejn l-awtoritajiet lokali. Il-Kummissjoni hija mħeġġa li tistabbilixxi pjattaforma għall-kooperazzjoni (djalogu) dwar kwistjonijiet ta' migrazzjoni; jappella għal Sistema ta' Ġestjoni tal-Fruntieri Ewropea ġenwina li tistabbilixxi żamma tal-ordni pubbliku mill-pulizija kemm professjonali kif ukoll effettiva u li tiżviluppa kapaċità biex tikxef u tfixkel il-pjani ta' gruppi kriminali biex jittrasportaw migranti permezz ta' rotot illegali u perikolużi, u l-kapaċità li tirċievi, tiskrinja u tirreġistra persuni li jaslu bl-art jew bil-baħar b'mod organizzat tajjeb; jaqbel li l-implimentazzjoni sħiħa u koerenti tas-Sistema Ewropea Komuni tal-Asil estiża u modernizzata, adattata għas-sitwazzjoni attwali, għandha tkun prijorità; jissuġġerixxi li l-awtoritajiet lokali u reġjonali jiġu involuti b'mod attiv kif ukoll li tiġi sfruttata l-esperjenza tagħhom fil-proċess imħabbar għat-titjib tal-istandards tal-kundizzjonijiet tal-akkoljenza u l-proċeduri tal-asil, bl-istabbiliment tat-taħriġ u n-netwerking tal-awtoritajiet ta' akkoljenza kif ukoll dwar id-dibattitu li għandu jitnieda dwar l-iżvilupp u t-tlestija tas-Sistema Ewropea Komuni tal-Asil; itenni li huwa konvint fir-rabta intrinsika bejn il-livell u l-kwalità tal-politiki ta' żvilupp u l-għadd dejjem jikber tal-migranti. Huwa essenzjali għall-UE u l-Istati Membri tagħha li jilħqu kemm jista' jkun malajr il-livell ta' 0,7 % tal-PDG. F'dan il-kuntest, għandu jissaħħaħ ukoll l-involviment finanzjarju tal-awtoritajiet lokali u reġjonali fil-ġlieda kontra l-faqar fid-dinja, peress li wħud minnhom diġà ddedikaw euro fis-sena għal kull residenti għal attivitajiet ta' kooperazzjoni ma' pajjiżi li qed jiżviluppaw; jitlob lill-Kummissjoni Ewropea biex tinforza s-Sistema Ewropea Unika tal-Asil, li tapplika kriterji maqbula b'mod uniformi u tipprovdi trattament uman u ġust għal nies li qed ifittxu rifuġju fl-Unjoni, u bidla radikali tar-Regolament ta' Dublin b'tali mod li d-differenzi bejn it-28 sistema nazzjonali, li qed jheddu li jeqirdu x-Schengen, jisparixxu fil-liġi u fil-prattika; jiddispjaċih li għal darb'oħra l-Artikolu 80 tat-TFUE ma ntużax biex jiġu adottati miżuri li jimplimentaw is-solidarjetà u l-kondiviżjoni ġusta tar-responsabbiltà fir-rigward tal-mobilità, inklużi l-implikazzjonijiet finanzjarji tagħha, bejn l-Istati Membri. L-impenji fir-rigward tal-migrazzjoni u r-ripatrijazzjoni huma kompletament volontarji u, f'xi każijiet, ċerti bliet ħadu l-inizjattiva biex jimplimentaw dawn l-impenji fil-prattika; jinnota li s-sistema ta' ridistribuzzjoni proposta hija bbażata fuq il-klawżola ta' emerġenza stabbilita fl-Artikolu 78(3) tat-TFUE, li tidher iġġustifikata b'mod sħiħ taħt iċ-ċirkostanzi attwali; jenfasizza, madankollu, li aktar miżuri fuq terminu medju u fit-tul li jeħtieġu s-solidarjetà Ewropea għandhom jiġu adottati bl-involviment sħiħ tal-Parlament Ewropew sabiex jiġu żgurati t-trasparenza u l-leġittimità tagħhom; itenni li l-governanza f'diversi livelli hija l-aktar mezz adegwat sabiex tiġi ġġenerata t-taħlita meħtieġa ta' miżuri u inizjattivi, sabiex jinkisbu l-aħjar riżultati fl-integrazzjoni tal-persuni rikonoxxuti li għandhom stat ta' refuġjati u l-migranti milqugħa għal raġunijiet oħra. Il-livelli kollha tal-gvern fl-UE għandhom jaqsmu r-responsabbiltà li jilqgħu u jintegraw lir-rifuġjati u lill-migranti, u jtejbu l-kooperazzjoni, il-koordinazzjoni u s-solidarjetà interreġjonali billi jiġi żviluppat mekkaniżmu permanenti sabiex dawn jinqasmu fost l-Istati Membri, ir-reġjuni u l-awtoritajiet lokali, b'kunsiderazzjoni tal-limiti strutturali, ir-riżorsi, il-ħtiġiet tas-suq tax-xogħol, is-sitwazzjonijiet demografiċi u fatturi rilevanti oħra; jappella lill-Kummissjoni Ewropea u lill-Istati Membri biex jipprovdu biżżejjed appoġġ finanzjarju, tekniku, amministrattiv u ta' infurzar tal-liġi lill-awtoritajiet lokali u reġjonali kollha milquta mill-influss ta' refuġjati u migranti filwaqt li ssir valutazzjoni tal-possibbiltà ta' derogi b'rabta mal-limiti strutturali u finanzjarji; itenni li l-awtoritajiet lokali u reġjonali għandhom esperjenza diretta tas-sitwazzjoni: dawn jeħtieġ jiġu kkonsultati u inklużi b'mod aktar attiv fil-proċess ta' rilokazzjoni. L-awtoritajiet lokali u reġjonali jikkostitwixxu livell effiċjenti ta' gvern biex tingħata data ċara dwar in-numru ta' migranti preżenti fit-territorji tagħhom u għandhom jiġu inklużi sabiex jiġi infurzat mekkaniżmu ġust ibbażat fuq is-solidarjetà; iħeġġeġ lill-Istati Membri kollha sabiex jikkooperaw mal-awtoritajiet lokali u reġjonali fl-implimentazzjoni u t-tħaddim kemm tal-mekkaniżmu ta' distribuzzjoni mill-ġdid ta' emerġenza, li ġie propost mill-Kummissjoni Ewropea, jekk ser jiġi implimentat dalwaqt, kif ukoll tas-sistema futura possibbli ta' rilokazzjoni mandatorja u li tinbeda b'mod awtomatiku li għandha tiġi proposta sal-aħħar tas-sena; iqis li l-ħolqien ta' mezzi u opportunitajiet għal ċittadini mhux tal-UE li jiġu fl-Ewropa biex jaħdmu jew jistudjaw għandu jkollu rwol ċentrali fl-iżvilupp ta' politiki tal-migrazzjoni futuri. Sabiex jiġi stabbilit numru ta' ċittadini minn pajjiżi terzi li kull Stat Membru se jieħu, huwa essenzjali li wieħed iżomm f'moħħu l-kapaċità ħielsa tas-suq tax-xogħol (inklużi l-istruttura tiegħu) u s-sistema edukattiva fir-reġjuni individwali u l-Istati Membri. Il-Kumitat jenfasizza li huwa wkoll meħtieġ, għal din l-istess raġuni, li titħaffef l-introduzzjoni ta' arranġamenti tal-viża simplifikati għal ċittadini ta' pajjiżi terzi involuti fi programmi ta' kooperazzjoni edukattiva, xjentifika u ekonomika, it-tisħiħ tal-kooperazzjoni ma' pajjiżi oħra kkonċernati, u biex titqajjem kuxjenza dwar dawn il-programmi u tal-migrazzjoni legali lejn l-Ewropa u l-perikli serji tal-migrazzjoni irregolari; jenfasizza li politika Ewropea tal-migrazzjoni li tirnexxi tista' tintlaħaq biss jekk ikun hemm fehim ċar dwar il-politiki ta' integrazzjoni effettivi, u impenn fuq medda twila ta' żmien lejhom, u jenfasizza li huwa speċjalment fil-livell lokali li l-integrazzjoni tirnexxi jew tfalli; jiġbed l-attenzjoni għall-fatt li ħafna awtoritajiet lokali m'għandhomx wisq esperjenza u riżorsi fir-rigward tal-integrazzjoni, u għaldaqstant jappella lill-Kummissjoni Ewropea biex torganizza Djalogu Strutturat dwar l-Integrazzjoni annwali flimkien mal-Kumitat Ewropew tar-Reġjuni, sabiex jitfasslu, jiġu riveduti u aġġornati linji gwida għall-awtoritajiet lokali u reġjonali madwar il-kontinent għal integrazzjoni bla xkiel; jilqa' l-inċentiv ta' EUR 6 000 mill-Fond għall-Asil, il-Migrazzjoni u l-Integrazzjoni (AMIF) garantiti għal kull persuna rilokata, kif propost b'rabta mal-programm ta' rilokazzjoni ta' emerġenza; madankollu, iħeġġeġ li dawn il-fondi jintużaw mil-livell ta' awtorità inkarigata li tilqa' l-immigranti; fil-futur qrib, jappella sabiex jiġu emendati r-regoli rilevanti sabiex ir-reġjuni u l-awtoritajiet lokali jkollhom aċċess dirett għall-Fond għall-Asil, il-Migrazzjoni u l-Integrazzjoni; barra minn hekk iqis li għandhom jiġu żviluppati wkoll miżuri fuq żmien itwal biex jinħolqu inċentivi permanenti biex jirċievu refuġjati bil-provvista ta' assistenza finanzjarja direttament lejn l-awtoritajiet lokali u reġjonali milquta; jistenna li l-Aġenda Ewropea dwar il-Migrazzjoni, flimkien mal-konklużjonijiet tal-Kunsill Ewropew u d-diskussjonijiet fil-Kunsill Ġustizzja u Affarijiet Interni, isiru l-punt ta' referenza sabiex jiġu adottati u implimentati politiki effettivi dwar il-migrazzjoni u l-asil bbażati fuq ir-rispett tad-drittijiet fundamentali u s-solidarjetà bejn l-UE, l-Istati Membri, l-awtoritajiet lokali u reġjonali u l-migranti; itenni li l-kooperazzjoni u s-solidarjetà jiġu ffaċilitati b'mod konsiderevoli jekk isir sforz akbar fir-rigward ta' soluzzjonijiet prattiċi u prammatiċi. L-għarfien espert tal-awtoritajiet lokali u reġjonali għandu jintuża b'rabta ma' kwistjonijiet ta' integrazzjoni; jenfasizza li l-Kumitat tar-Reġjuni qiegħed fl-aħjar pożizzjoni biex jilħaq il-bliet u r-reġjuni madwar l-Ewropa kollha, biex jiffaċilita u jħeġġeġ l-iskambju ta' ideat u prattiki innovattivi u biex imexxi 'l quddiem id-dibattitu dwar il-modi kif jinkiseb involviment aktar effiċjenti tal-awtoritajiet lokali u reġjonali fit-tfassil u l-implimentazzjoni tal-politiki ta' immigrazzjoni u ta' integrazzjoni, b'konformità mal-governanza f'diversi livelli u l-prinċipju tas-sussidjarjetà; itenni li jeħtieġ approċċ minn isfel għal fuq biex jiġu indirizzati d-disparitajiet fl-Istati Membri u r-reġjuni f'dak li jirrigwarda l-kundizzjonijiet li fihom dawk li qed ifittxu l-asil, ir-rifuġjati jew il-migranti irregolari jiġu ospitati mal-wasla tagħhom, u fl-effiċjenza u l-ħeffa li bihom l-applikazzjonijiet u l-fajls jiġu pproċessati; iħeġġeġ li l-UE u l-awtoritajiet nazzjonali u sottonazzjonali jaħdmu f'kooperazzjoni mill-qrib mas-soċjetà ċivili, l-assoċjazzjonijiet tal-migranti u l-komunitajiet lokali, kif ukoll li jilqgħu l-kontribut tagħhom; itenni li l-UE għandha taħtaf kull opportunità biex tikkoopera mal-imsieħba istituzzjonali u biex trawwem id-dibattitu fl-oqfsa rilevanti kollha. F'dan ir-rigward, l-organizzazzjonijiet mhux governattivi internazzjonali, bħall-Organizzazzjoni Internazzjonali għall-Migrazzjoni (IOM), in-netwerks ta' kooperazzjoni ma' pajjiżi terzi u mas-soċjetà ċivili u l-kooperazzjoni bejn l-awtoritajiet lokali u reġjonali, pereżempju permezz tal-ARLEM jew il-CORLEAP, jikkostitwixxu elementi importanti ta' kooperazzjoni. Brussell, it-3 ta' Diċembru 2015. Mick ANTONIW (UK/PSE), Membru tal-Assemblea għal Pontypridd IL-KUMITAT EWROPEW TAR-REĠJUNI jirrimarka li r-responsabbiltà għall-politika soċjali u dwar l-impjieg tinsab primarjament f'idejn il-gvernijiet nazzjonali jew reġjonali, li l-UE għandha kompetenza ta' koordinazzjoni f'dan il-qasam, u li kull inizjattiva tal-UE dwar l-istandards tal-pagi Ewropej trid tirrispetta l-prinċipju tas-sussidjarjetà; jafferma li d-dritt tal-ħaddiema kollha li jaqilgħu remunerazzjoni ġusta u suffiċjenti għal standard ta' għixien deċenti għalihom u għall-familji tagħhom huwa stipulat fil-Karta Soċjali Ewropea li ġie aċċettat minn kważi l-Istati Membri kollha tal-UE; jaħseb li l-leġittimità demokratika tal-Unjoni Ewropea tissaħħaħ jekk iċ-ċittadini Ewropej jirrikonoxxu li l-progress soċjali qed jiġi indirizzat ukoll meta d-dimensjoni tal-impjieg u tas-soċjetà jiġu integrati bis-sħiħ fiċ-ċiklu annwali tal-koordinazzjoni tal-politika ekonomika (is-Semestru Ewropew), flimkien mal-promozzjoni tat-tkabbir; ifakkar li l-Unjoni Ewropea ħadet l-impenn li tilħaq l-Għanijiet ta' Żvilupp tal-Millennju tan-Nazzjonijiet Uniti u li tikkonforma mar-Riżoluzzjoni li tiddikjara t-Tieni Deċennju tan-Nazzjonijiet Uniti għall-Eradikazzjoni tal-Faqar (2008-2017); jinnota li fil-preżent il-Konvenzjoni C94 tal-ILO dwar il-klawżoli tax-xogħol fil-kuntratti pubbliċi hija vinkolanti f'disa' Stati Membri tal-UE, u hija applikata b'mod volontarju f'oħrajn. Madankollu, għandhom jiġu ċċarati inkonsistenzi legali possibbli bejn il-Konvenzjoni C94 tal-ILO u t-Trattat tal-UE; jafferma li l-faqar u l-esklużjoni soċjali jxekklu eżistenza deċenti, u b'hekk idgħajfu d-drittijiet fundamentali tal-persuni u jissuġġerixxi li l-Istati Membri kollha għandhom jiżguraw eżistenza dinjituża għall-persuni – pereżempju billi jipprovdu s-servizzi meħtieġa biex jiġi żgurat għajxien deċenti għalihom – u għandhom isegwu politiki, speċjalment dawk marbutin mas-suq tax-xogħol u l-qasam soċjali, li jiżguraw pagi ġusti tul iċ-ċiklu tal-ħajja tax-xogħol; jenfasizza l-urġenza ta' din il-kwistjoni peress li l-faqar u l-inugwaljanzi soċjali żdiedu wara l-kriżi ekonomika fl-UE, u li l-politiki sussegwenti ta' awsterità biss ħarrxu l-problema; l-għadd ta' persuni fir-riskju tal-faqar kiber u n-nisa u t-tfal intlaqtu b'mod partikolari; jilqa' b'sodisfazzjon il-fatt li ħafna mill-Istati Membri tal-UE għandhom reġimi tal-paga minima stabbiliti bil-liġi jew li ntlaħaq ftehim dwarhom permezz ta' negozjar kollettiv. Il-kwistjonijiet relatati mal-issettjar tal-pagi huma fil-kompetenza u r-responsabbiltà tal-Istati Membri u/jew l-imsieħba soċjali nazzjonali. Għalhekk jeħtieġ li jiġu rispettati bis-sħiħ l-awtonomija tal-imsieħba soċjali u d-dritt tagħhom li jikkonkludu ftehimiet kollettivi dwar il-pagi; jirrikonoxxi r-rwol ewlieni tan-negozjar kollettiv fl-issettjar tal-pagi minimi, iżda jirrimarka li f'ħafna setturi u SMEs, ma jeżistux ftehimiet settorjali u li għalhekk xi ħaddiema huma esklużi. Il-KtR jitlob lill-imsieħba soċjali nazzjonali jsaħħu d-djalogu soċjali fil-livell nazzjonali, reġjonali u lokali; jiġbed l-attenzjoni dwar il-ħidma mwettqa min-Netwerk Ewropew tal-Baġits ta' Referenza biex jiżviluppa metodoloġija komuni għal baġits ta' referenza fl-Ewropa b'tali mod li l-kontenut tagħhom, bħal pereżempju x-xirja tal-ikel, ikun komparabbli fost l-Istati Membri; jenfasizza l-fatt li d-dejn privat, li fiż-żona tal-euro laħaq il-126 % tal-PDG fl-2014 meta mqabbel ma' 92 % fil-każ tad-dejn pubbliku, huwa fattur li jaggrava s-sitwazzjoni ta' livell baxx ta' konsum u tnaqqis fl-investiment; jissuġġerixxi li strutturi ta' pagi ġusti huma stabilizzaturi ekonomiċi importanti u għodda ewlenija li tagħti spinta lill-kompetittività mhux marbuta mal-prezzijiet, u b'hekk iservu bħala xprun sinifikanti tat-tkabbir ekonomiku u jgħinu fl-evitar tal-istaġnar; barra dan, bil-għan li jiġi żgurat li l-introjtu tal-familji jkun iżjed sikur, għandha tingħata attenzjoni lill-introduzzjoni ta' proċedura ta' ġestjoni tal-insolvenza fil-livell Ewropew li tkun tindirizza, fost oħrajn, il-kundizzjonijiet tal-esproprjazzjoni ta' proprjetà immobbli tad-djar tal-familji; isostni li paga ġusta tfisser li s-settur pubbliku jista' ma jkollux għalfejn jipprovdi appoġġ jew jipprovdi biss ftit appoġġ lil individwi li jkunu qed jaħdmu full-time permezz ta' top-ups jew krediti tat-taxxa, u dan jista' potenzjalment jgħin lill-Istati Membri jirrispettaw l-obbligi fiskali tagħhom; jipproponi li jiġu kkunsidrati dispożizzjonijiet dwar il-paga minima flimkien ma' termini u kundizzjonijiet ta' impjieg b'mod partikolari fil-kuntest ta' arranġamenti flessibbli u speċifiċi; isostni li paga ġusta, flimkien ma' patti u kundizzjonijiet ta' impjieg ekwi u sistema ta' protezzjoni soċjali adatta huma wħud mill-prerekwiżiti għall-kompetizzjoni ġusta bejn l-Istati Membri tal-UE sabiex dawn ma jimminawx lil xulxin permezz ta' "ġirja lejn l-iktar livell baxx" u d-"dumping soċjali"; iħeġġeġ lill-awtoritajiet nazzjonali u reġjonali biex japplikaw bis-sħiħ id-Direttiva dwar l-Infurzar tal-Liġi dwar l-Istazzjonar ta' Ħaddiema u, f'dan ir-rigward, jistenna bil-ħerqa r-reviżjoni mħabbra mill-Kummissjoni Ewropea tal-leġiżlazzjoni attwali li tapplika għall-ħaddiema stazzjonati, bil-għan li jiġi miġġieled id-dumping soċjali u li l-istess xogħol fl-istess post għandu jitħallas bl-istess mod fl-UE kollha; jemmen li d-dibattitu ulterjuri f'dan il-qasam jista' jibbaża b'mod speċjali fuq l-Artikoli 9 u 156 tat-TFUE u, biex jiġi żgurat ir-rispett tal-prinċipji tas-sussidjarjetà u tal-proporzjonalità, għandu jitkompla permezz ta' proċessi mhux vinkolanti bħall-Metodu Miftuħ ta' Koordinazzjoni u bħala parti mis-Semestru Ewropew, li diġà indirizza kwistjonijiet ta' pagi; barra minn hekk, isostni li l-pagi ġusti bħala fattur ekonomiku jistgħu jiġu indirizzati wkoll fir-Rakkomandazzjonijiet Speċifiċi għall-Pajjiż, li diġà jinkludu l-iffissar tal-pagi fil-qasam tas-suq tax-xogħol u jindirizzaw ukoll il-moderazzjoni tal-pagi; jirrikonoxxi li l-pagi minimi jvarjaw konsiderevolment fost dawk l-Istati Membri tal-UE li japplikawhom. Jenfasizza li pagi ġusti adatti għal kull Stat Membru u deċiżi minnu jew permezz tal-liġi jew tan-negozjar kollettiv, u dejjem b'rispett sħiħ tat-tradizzjonijiet u l-prattiki tiegħu, jistgħu jikkontribwixxu biex jintlaħaq l-għan tal-Istrateġija Ewropa 2020 sabiex 20 miljun persuna joħorġu mill-faqar u l-esklużjoni soċjali; jissuġġerixxi li l-pagi ġsuti jistgħu jgħinu biex jiġu indirizzati l-livelli inaċċettabbli ta' inugwaljanza fl-Ewropa li huma sors ta' tħassib għall-koeżjoni soċjali, kwistjoni politika u theddida għat-tkabbir potenzjali tal-UE fil-futur; iħeġġeġ lill-awtoritajiet lokali u reġjonali biex jieħdu rwol ta' tmexxija, fil-kapaċità tagħhom bħala impjegaturi, u jaħdmu biex jiżguraw pagi ġusti għall-impjegati tagħhom u jappella għall-iskambju tal-aħjar prattiki fil-livell tal-UE; Brussell, it-3 ta' Diċembru 2015. IL-KUMITAT EWROPEW TAR-REĠJUNI huwa tal-fehma li l-ekonomija soċjali hija attur ewlieni fl-iżvilupp soċjali u ekonomiku tal-Unjoni Ewropea u tirrappreżenta 2 miljun intrapriża, inklużi assoċjazzjonijiet, kooperattivi u entitajiet mutwi. Toħloq 11-il miljun post tax-xogħol, jiġifieri 6 % tal-popolazzjoni attiva u 10 % tal-intrapriżi fis-settur intraprenditorjali Ewropew; jenfasizza li l-entitajiet u l-atturi tal-ekonomija soċjali taw prova li huma reżiljenti matul il-kriżi u kkontribwixxew biex itejbu l-benessri taċ-ċittadini u jżommuhom fis-suq tax-xogħol, mhux mingħajr diffikultajiet serji, anke meta organizzazzjonijiet u intrapriżi oħra ma setgħux jagħmlu dan. Dan il-kontribut kien partikolarment notevoli rigward l-inklużjoni ta' dawk li jesperjenzaw diffikultjiet kbar biex jidħlu jew jerġgħu jidħlu fis-suq tax-xogħol; jemmen li kunsiderazzjoni aħjar tal-kontribut tal-ekonomija soċjali għat-twettiq tal-objettivi soċjali tal-Istrateġija Ewropa 2020 għandha tkun prijorità fis-segwitu tal-Komunikazzjoni dwar it-tisħiħ tad-dimensjoni soċjali tal-UEM adottata mill-Kummissjoni fl-2012 u tal-Pakkett dwar l-Investiment Soċjali adottat fl-2013; jemmen ukoll li l-investimenti fl-ekonomija soċjali għandu jkollhom rwol x'jaqdu mhux biss fil-Fond Ewropew għall-Investimenti Strateġiċi iżda wkol fil-Fond Soċjali Ewropew u sorsi oħra ta' finanzjament tal-UE, peress li, ta' spiss, dawn jikkontribwixxu għall-ħolqien ta' impjiegi ta' kwalità għolja għaċ-ċittadini tal-UE; josserva li, minħabba l-fatt li dawn huma bbażati fuq il-kollaborazzjoni u l-impenn ċiviku ta' individwi fil-komunitajiet, l-inizjattivi tal-ekonomija soċjali jikkontribwixxu biex tiżdied il-koeżjoni soċjali, ekonomika u territorjali u jiżdied il-livell ta' fiduċja fl-Unjoni Ewropea kollha minħabba l-impenn u l-livell ta' integrazzjoni fit-territorju li jintegraw fi ħdanu, ħaġa li tagħmilhom inqas vulnerabbli għar-rilokazzjoni, u għalhekk twassal għal livell ogħla ta' sigurtà għall-ħaddiema tagħhom, ilkoll aspetti li jagħmlu parti mir-responsabbiltà soċjali korporattiva tagħhom; jilqa' b'sodisfazzjon l-importanza mogħtija lill-ekonomija soċjali fil-leġislazzjoni tal-UE bħal fir-Regolament (UE) Nru 1304/2013 dwar il-Fond Soċjali Ewropew, fir-Regolament (UE) Nru 1301/2013 dwar il-Fond Ewropew għall-Iżvilupp Reġjonali jew fir-Regolament (UE) Nru 1296/2013 tal-11 ta' Diċembru 2013 dwar Programm tal-Unjoni Ewropea għall-Impjiegi u l-Innovazzjoni Soċjali ("EaSI"), u li jemenda d-Deċiżjoni Nru 283/2010/UE li tistabbilixxi Faċilità Ewropea ta' Mikrofinanzjament Progress għall-Impjiegi u l-Inklużjoni Soċjali. Jilqa' wkoll ir-regolamenti ġodda tal-Fondi Ewropej Strutturali u ta' Investiment għall-perjodu ta' programmazzjoni 2014-2020, li jpoġġu lill-intrapriżi soċjali fost il-prijoritajiet ta' investiment possibbli tal-FSE u l-FEŻR, issaħħu l-approċċ ta' sħubija u jipprovdu opportunitajiet għall-promozzjoni ta' inizjattivi bbażati fuq is-sħubijiet bejn l-ekonomija soċjali u l-awtoritajiet lokali/reġjonali bl-użu ta' strumenti bħalma huma l-Iżvilupp Lokali Mmexxi mill-Komunità; ifakkar li l-organizzazzjonijiet tal-ekonomija soċjali jagħtu spinta lill-parteċipazzjoni u lill-ispirtu intraprenditorjali u ta' solidarjetà taċ-ċittadini kollha, inklużi dawk li jisfaw emarġinati minħabba s-sistema ta' produzzjoni, u dan jgħin biex jiġġenera attività ekonomika li toħloq il-valur u r-redditu, fil-każ tal-intrapriżi soċjali, anke f'setturi iżjed dgħajfin mil-lat ekonomiku; jisħaq fuq l-importanza li tiġi promossal-parteċipazzjoni taċ-ċittadini u l-proċess tal-kokreazzjoni fil-qasam soċjali, permezz ta' sħubijiet dinamiċi bejn is-settur pubbliku, il-bosta entitajiet tal-ekonomija soċjali u s-settur privat, b'mod partikolari l-"intrapriżi soċjali", filwaqt li jiġi adottat approċċ immirat lejn miżuri u politiki li huma innovattivi mil-lat soċjali; jenfasizza n-nuqqas relattiv ta' rikonoxximent pubbliku tal-ħiliet intraprenditorjali li jeżistu fil-qasam tal-ekonomija soċjali li, fost affarijiet oħra, huwa dovut għan-nuqqas ta' netwerking bejn il-partijiet interessati fil-pajjiżi u r-reġjuni differenti. Huwa għalhekk ta' importanza kbira li jsir skambju tal-aħjar prassi, jinħolqu s-sħubijiet u jinħolqu wkoll inċentivi u finanzjament għall-promozzjoni tal-ħiliet intraprenditorjali, l-innovazzjoni soċjali u l-investiment soċjali. Dawn huma prerekwiżiti essenzjali biex l-ekonomija soċjali ssir aktar attraenti u rikonoxxuta aħjar; jissuġġerixxi li ssir iktar enfasi fuq ir-riċerka fil-qasam tal-ekonomija soċjali fl-Ewropa, u fuq l-iżvilupp u t-tixrid ta' programmi ġenerali ta' taħriġ għall-ekonomija soċjali għall-pubbliku inġenerali, b'mod partikolari għall-istudenti, u programmi speċjalizzati għall-atturi tal-ekonomija soċjali u għall-persuni qiegħda, u billi jitwaqqfu sħubijiet bejn l-organizzazzjonijiet tal-ekonomija soċjali, l-istituzzjonijiet edukattivi, il-korpi tat-taħriġ, u l-awtoritajiet lokali u reġjonali; ifakkar li l-awtoritajiet lokali u reġjonali, l-Istati Membri u l-UE għandhom jinkoraġġixxu s-sħubija u l-appoġġ għall-iżvilupp ta' għodod ġodda u opportunitajiet ġodda ta' assistenza soċjali, li jkunu frott l-iżvilupp kontinwu tat-teknoloġiji tal-informazzjoni u l-komunikazzjoni, billi jippromovu l-kwalità u l-aċċessibbiltà tas-servizzi pprovduti, jirrazzjonalizzaw l-ispejjeż u jikkontribwixxu biex iċ-ċittadini jiġu pprovduti b'immaġni attraenti tal-ekonomija soċjali; iħeġġeġ lill-Istati Membri biex jieħdu miżuri għall-iffaċilitar al-intrapriżi tal-ekonomija soċjali tas-suq, filwaqt li jinnota r-rwol tagħhom fl-indirizzar tal-problemi, bħalma huma l-qgħad u l-esklużjoni soċjali, billi permezz tagħhom gruppi li jitqiesu esklużi jistgħu jsiru ekonomikament attivi; iħeġġeġ lill-Kummissjoni Ewropea biex tippreżenta qafas legali li jkun ikopri sensiela ta' definizzjonijiet komuni applikabbli għall-forom Ewropej differenti tal-ekonomija soċjali, jiġifieri, għas-soċjetajiet kooperattivi, il-fondazzjonijiet, l-assoċjazzjonijiet mutwi u l-assoċjazzjonijiet biex jippermetti lill-intrapriżi tal-ekonomija soċjali joperaw fuq bażi legali sigura u b'hekk japprofittaw mill-benefiċċji tas-suq intern u l-libertà tal-moviment. Dan id-dokument għandu jħaddan sensiela ta' definizzjonijiet komuni. L-iżvilupp ta' programmi Ewropej ta' sħubija ma' dawn l-organizzazzjonijiet jista' jkun ibbażat fuq dawn id-definizzjonijiet, b'mod li l-għajnuna tiġi adattata għall-ħtiġijiet ta' kull tip ta' organizzazzjoni u jissaħħaħ ir-rwol tagħhom fil-promozzjoni tal-impjieg u t-titjib tal-kapaċità intraprenditorjali tat-territorji; jinnota li r-rwol pożittiv tal-entitajiet u l-atturi tal-ekonomija soċjali fil-ġlieda kontra l-qgħad u l-promozzjoni tat-tkabbir inklużiv u sostenibbli huwa partikolarment importanti fit-territorji ikkaratterizzati mill-emigrazzjoni, it-tixjiħ rapidu tal-popolazzjoni, in-nuqqas ta' xejriet ta' produzzjoni u minn spirtu intraprenditorjali dgħajjef, b'attenzjoni speċjali liż-żoni rurali. F'dawn l-oqsma, l-importanza tal-ekonomija soċjali tmur lil hinn mit-tweġiba għad-domanda lokali għall-beni u s-servizzi ta' natura soċjali, peress li l-organizzazzjonijiet tal-ekonomija soċjali huma fost l-entitajiet rari li, fi ħdanhom, l-intenzjonijiet tajba jingħaqdu flimkien, u b'hekk jistgħu jistimulaw l-ispirtu intraprenditorijali biex iżommu jew jattiraw atturi ekonomiċi bil-għan li jagħmlu l-aħjar użu mir-riżorsi endoġeniċi ta' dawn it-territorji; jirrakkomanda l-promozzjoni tal-kooperazzjoni bejn l-ekonomija soċjali u l-edukazzjoni vokazzjonali, fl-oqsma kollha, u li jiġi appoġġjat l-iżvilupp ta' kooperattivi tal-iskejjel u tal-istudenti sabiex jiżdiedu l-opportunitajiet ta' karrieri taż-żgħażagħ, u b'hekk jgħinu biex jiġi evitat il-qgħad fost iż-żgħażagħ. F'dan il-kuntest, il-Kumitat jappoġġja wkoll is-sehem tal-kooperattivi tal-iskejjel u tal-istudenti bħala parteċipanti fl-ekonomija soċjali u jissuġġerrixxi li l-Kummissjoni Ewropea u l-Istati Membri differenti jaħdmu flimkien biex jinkludu l-ekonomija soċjali u l-kooperattivi fl-edukazzjoni intraprenditorjali bħala parti mill-kurrikula u s-sillabi nazzjonali fl-iskejjel u fl-edukazzjoni għolja; jemmen li, fejn possibbli u bil-mezzi kollha possibbli, tiżdied l-għajnuna fil-livell nazzjonali u tal-UE għas-sħubijiet li jinkludu l-organizzazzjonijiet tal-ekonomija soċjali fit-territorji b'densità ta' popolazzjoni baxxa, ir-reġjuni b'indikaturi partikolarment għoljin ta' qgħad u b'rati baxxi ta' impjieg ta' gruppi soċjali vulnerabbli, ir-reġjuni kkaratterizzati minn faqar u esklużjoni soċjali, kif ukoll ir-reġjuni ta' interess ambjentali partikolari, bil-għan li jingħata appoġġ lir-rwol speċjali li jaqdu fil-ħolqien u ż-żamma tal-valur; jitlob lill-Kummissjoni biex tkun flessibbli fl-applikazzjoni tar-regoli dwar l-għajnuna mill-Istat lill-organizzazzjonijiet tal-ekonomija soċjali, biex tappoġġja lill-awtoritajiet lokali fil-fehim u l-applikazzjoni proporzjonata ta' dawn ir-regoli u, fejn possibbli, biex iżżid l-għajnuna tal-Istati Membri jew tal-awtoritajiet lokali u reġjonali tagħhom u tal-UE lis-sħubijiet, inklużi l-organizzazzjonijiet tal-ekonomija soċjali; jinnota b'sodisfazzjon l-adozzjoni reċenti tad-direttivi dwar l-akkwist pubbliku u l-konċessjonijiet (Direttivi 2014/24/UE, 2014/25/UE u 2014/23/UE), li jinkludu, fost oħrajn, klawżoli u kriterji soċjali għall-inklużjoni u l-innovazzjoni soċjali; jitlob lill-Istati Membri biex, fil-fażi ta' implimentazzjoni attwali ta' dawn id-direttivi fil-liġi nazzjonali, jiżguraw li l-awtoritajiet kontraenti jagħmlu użu sħiħ mid-dispożizzjonijiet speċifiċi dwar is-swieq riservati u l-proċeduri semplifikati previsti biex isaħħu r-rwol tal-atturi tal-ekonomija soċjali kemm fil-livell nazzjonali, kif ukoll dak reġjonali u lokali. Barra minn hekk, jitlob lill-istituzzjonijiet tal-UE biex jimmonitorjaw l-implimentazzjoni ta' dawn ir-regoli fil-livell nazzjonali, reġjonali u lokali u biex ikomplu d-dibattitu dwar it-titjib tagħhom; jenfasizza li l-ekonomija soċjali tista' tkun strument adatt u effettiv ħafna fil-ġlieda kontra l-ekonomija moħbija u l-ħolqien ta' valur ekonomiku u soċjali; huwa tal-fehma li huwa kruċjali li jiġi sfruttat il-potenzjal tal-ekonomija soċjali billi jittejjeb l-aċċess tal-ekonomija soċjali għall-modi differenti ta' finanzjament, bħalma huma l-fondi Ewropej, il-fond ta' kapital ta' riskju, il-mikrokreditu, il-mikrofinanzjament parteċipattiv ("crowdfunding") u billi jiġu mobilizzati r-riżorsi finanzjarji suffiċjenti fil-livell lokali, reġjonali, nazzjonali u tal-UE, filwaqt li jiġu rikonċiljati r-rekwiżiti ekonomiċi/finanzjarji esiġenti u l-interess pubbliku tax-xogħol li huma jwettqu fuq il-post; jiddispjaċih li l-istrateġija tal-Kummissjoni għal suq uniku diġitali ma ssemmix l-ekonomija soċjali u kemm kemm issemmi l-ekonomija kollaborattiva li l-potenzjal soċjali tagħha huwa importanti ħafna; jenfasizza l-ħtieġa li tiġi promossa kultura ta' monitoraġġ fl-organizzazzjonijiet tal-ekonomija soċjali, billi jittejbu l-kapaċitajiet tagħhom li jidentifikaw u jippubbliċizzaw id-dimensjonijiet ekonomiċi u soċjali tal-azzjonijiet tagħhom u billi jiżviluppaw metodoloġiji u indikaturi li huma konsistenti man-natura u l-karatteristiċi speċifiċi tagħhom. L-esperjenza miksuba mill-attivitajiet ta' monitoraġġ għandha tixxerred u ssir disponibbli b'modi differenti; jilqa' bi pjaċir it-twaqqif mill-Kummissjoni Ewropea ta'pjattaforma diġitali multilingwi – "Social Innovation Europe Platform" – għall-iskambju tal-informazzjoni fil-qasam tal-innovazzjoni soċjali, iżda huwa tal-fehma li l-pjattaforma għandha tinkludi sezzjoni separata ddedikata għall-ekonomija soċjali; jissuġġerixxi li l-Kummissjoni Ewropea tistabbilixxi unità ddedikata speċifikament għall-ekonomija soċjali meta jaf li f'dan l-istadju, id-deċiżjoni għall-amalgamazzjoni tal-unitajiet fi ħdan id-DĠ GROW biex iwaqqfu unità waħda dwar il-clusters, l-ekonomija soċjali u l-intraprenditorija ma tikkonformax mal-ambitu u r-realtà tal-ekonomija soċjali; iħeġġeġ lill-istituzzjonijiet tal-UE, 'l-Istati Membri u 'l-awtoritajiet lokali/reġjonali jikkunsidraw u jippromovu t-tixrid ta' eżempji eżistenti ta' forom ġodda ta' djalogu, kokostruzzjoni ta' politiki u implimentazzjoni konġunta ta' dawn tal-aħħar minn sħubijiet magħmula minn gvernijiet lokali/reġjonali, l-ekonomija soċjali u atturi oħrajn; jirrakkomanda li, meta wieħed iqis l-ambitu ferm lokalizzat (jew ibbażat fuq il-post) tal-parti l-kbira tal-organizzazzjonijiet tal-ekonomija soċjali, l-UE u l-Istati Membri differenti għandhom jippromovu u jinkoraġġixxu rwol aktar b'saħħtu għall-awtoritajiet lokali u reġjonali fid-definizzjoni tal-programmi u l-politiki fil-qasam tal-ekonomija soċjali, u l-interazzjoni tagħhom mal-politiki pubbliċi differenti, sabiex jintlaħqu l-għanijiet stabbiliti; jagħti parir lill-Kummissjoni Ewropea li tipproponi li l-Istati Membri li għadhom ma għamlux dan, joħolqu u jadottaw, malajr kemm jista' jkun, il-qafas legali u ġuridiku meħtieġ għall-funzjonament u l-iżvilupp tal-ekonomija soċjali, ġaladarba tiġi definita strateġija ċara għas-settur. Brussell, it-3 ta' Diċembru 2015. Benedetta BRIGHENTI (IT/PSE), Viċi sindku tal-Muniċipalità ta' Castelnuovo Rangone, Provinċja ta' Modena Il-KUMITAT EWROPEW TAR-REĠJUNI jaħseb li l-ekonomija kollaborattiva tibni fuq xejriet soċjali ġodda jew li reġgħu tfaċċaw li għandhom implikazzjonijiet ta' negozju, legali u istituzzjonali importanti: il-prattiki soċjali ta' qsim, kollaborazzjoni u kooperazzjoni. Minħabba n-natura dinamika u innovattiva tiegħu, il-kunċett ma jistax jiġi finalment definit. Madankollu jinkludi fenomeni li jippreżentaw il-karatteristiċi li ġejjin: l-aġenti prinċipali tiegħu ma jaġixxux bl-istess mod bħalma normalment huwa mistenni mill-mudelli ekonomiċi klassiċi (jiġifieri l-hekk imsejjaħ "homo oeconomicus"); dan ma jfissirx li ma jistgħux ikunu razzjonali u jaġixxu b'mod determinat sabiex jilħqu l-għanijiet tagħhom; l-ekonomija kollaborattiva tadotta approċċ ta' pjattaforma li permezz tiegħu r-relazzjonijiet, ir-reputazzjoni u l-fiduċja soċjali u motivi mhux ekonomiċi oħrajn fi ħdan komunità jsiru wieħed mill-muturi ewlenin; l-ekonomija kollaborattiva tagħmel użu intensiv u fuq skala kbira ta' teknoloġiji diġitali u ġbir tad-data. Id-data ssir materja prima ewlenija. L-ispejjeż fissi huma fil-biċċa l-kbira esternalizzati; fuq skala iżgħar u lokali, xi inizjattivi tal-ekonomija kollaborattiva jistgħu jkunu limitati għal użu komuni jew il-ġestjoni ta' assi fiżiċi (eż. spazji ta' ħidma konġunta, "commons" urbani, eċċ.) jew għal forom ġodda ta' attivitajiet bejn il-pari, xi kultant fil-livell tat-triq jew ta' bini, is-sistemi ta' protezzjoni soċjali; l-ekonomija kollaborattiva tista' tiġi organizzata skont mudelli msejsa kemm fuq il-prinċipji tas-suq kif ukoll fuq dawk soċjali; jenfasizza li ħafna jqisu li l-attur prinċipali tal-ekonomija kollaborattiva m'għadux il-"konsumatur" li jixtieq jixtri xi ħaġa jew servizz, iżda minflok ċittadin, persuna komuni, utent, produttur, kreatur, disinjatur, ħaddiem kollega, artiġjan diġitali, bidwi urban, li jkunu qegħdin ifittxu aċċess għal servizz jew assi meħtieġ biex jissodisfa ċerti ħtiġijiet; jiġbed l-attenzjoni għall-fatt li oħrajn madankollu jsostnu li l-attur tal-ekonomija kollaborattiva huwa wkoll persuna lesta taġixxi u tieħu ħsieb, tiġġestixxi, tiġġenera jew tiġġenera mill-ġdid riżorsa komuni b'aċċess miftuħ, materjali jew immaterjali, mingħajr l-intermedjazzjoni ta' provveditur pubbliku jew privat, fuq livell ta' skala żgħira bejn il-pari, minn individwu għal individwu. B'hekk, fl-ekonomija kollaborattiva, l-attur m'huwiex sempliċi "attur ekonomiku". Jista' jkun attur soċjali, jew personali jew ċiviku li għalih il-motivi ekonomiċi tradizzjonali huma sekondarji jew kompletament nieqsa. Xi wħud mill-isferi tal-ekonomija kollaborattiva mhumiex neċessarjament "ekonomiji" fis-sens strett, iżda komunitajiet soċjali u netwerks ta' kollaborazzjoni li jiġġeneraw attivitajiet ekonomiċi ġodda jew iwettqu funzjoni fir-rigward ta' attivitajiet ekonomiċi eżistenti; jenfasizza li l-ekonomija kollaborattiva tidher ukoll li tikkontesta l-mudelli makroekonomiċi klassiċi, b'distinzjoni ċara bejn il-konsumaturi u l-produtturi; jenfasizza l-ħtieġa għal distinzjoni bejn il-forom differenti ta' ekonomija kollaborattiva. Dawn kollha jużaw l-istess mudell soċjali, l-att ta' kondiviżjoni, kollaborazzjoni u kooperazzjoni. Iżda huma differenti ħafna minn xulxin. Hemm lok li jiġu spjegati dawk il-forom ta' ekonomija kollaborattiva li jipperpetwaw b'xi mod l-istess dinamiki soċjali u ekonomiċi bħala mudell ekonomiku li diġà jeżisti u jiġi applikat reġim legali differenti għal kull wieħed minnhom. Il-qasma bejn profitt/mhux bi skop ta' qligħ u t-tip ta' intrapriża jew ta' assoċjazzjoni involuta fi proġetti ta' ekonomija kollaborattiva, kif ukoll l-impatt fuq il-kummerċ transkonfinali, fir-rigward tal-liġi Komunitarja, jistgħu jikkostitwixxu parametri importanti biex tinqata' linja bejn forom differenti ta' ekonomija kollaborattiva u jiġu proposti approċċi regolatorji divrenzjati; iqis li żewġ kategoriji prinċipali u erba' forom ta' ekonomija kollaborattiva jidhru li qegħdin jevolvu: ekonomija kollaborattiva fis-sens strett jew ekonomija on-demand: Ekonomija ta' ġbir flimkien: jenfasizza li l-innovazzjoni teknoloġika taqdi rwol ewlieni fl-iżvilupp tal-ekonomija kollaborattiva, li jserrħu fuqha l-parti l-kbira tal-inizjattivi biex jużaw pjattaformi kollaborattivi li permezz tagħhom isiru t-transazzjonijiet/skambji ta' oġġetti u/jew servizzi. Għal din ir-raġuni huwa meħtieġ li jissaħħu l-inizjattivi għall-ġlieda kontra l-qasma diġitali, speċjalment issa li rridu nadottaw suq uniku diġitali; jenfasizza li f'sitwazzjonijiet fejn servizzi ġodda bbażati fuq l-ekonomija kollaborattiva joħolqu effett aggressiv ta' esklużjoni (crowding-out effect) fuq servizzi tradizzjonali, l-awtoritajiet pubbliċi fil-livell nazzjonali, reġjonali jew lokali ħafna drabi għandhom responsabilità importanti fil-każi fejn: ir-rekwiżiti ta' aċċess għas-suq stabbiliti mill-awtoritajiet pubbliċi kemm f'termini ta' politika fiskali kif ukoll rekwiżiti professjonali ħolqu monopolji jew oligopolji mingħajr ma jkollhom il-kundizzjonijiet ta' falliment tas-suq; ma jkunux ġew stabbiliti sistemi ta' monitoraġġ tal-kwalità tas-servizzi pprovduti; l-ekonomija kollaborattiva tista' ttejjeb il-kwalità tal-ħajja, trawwem it-tkabbir (b'mod partikolari fl-ekonomiji lokali) u tnaqqas l-effetti ambjentali. Hija tista' tiġġenera wkoll impjiegi ġodda u ta' kwalità tajba, tnaqqas l-ispejjeż kif ukoll iżżid id-disponibbiltà u l-effiċjenza ta' xi oġġetti u servizzi jew tal-infrastruttura. Madankollu, huwa importanti li s-servizzi offruti permezz tal-ekonomija kollaborattiva ma jwasslux għall-evitar tat-taxxa u l-kompetizzjoni inġusta jew jiksru r-regolamentazzjoni lokali u reġjonali jew il-liġi nazzjonali u Ewropea; L-evalwazzjoni tal-impatti pożittivi u negattivi kollha possibbli u d-definizzjoni tal-objettivi tal-politika pubblika wkoll għandhom ikunu fatturi prinċipali ta' kwalunkwe inizjattiva regolatorja dwar l-ekonomija kollaborattiva; iqis li jrid ikun iggarantit l-aċċess ħieles għas-suq għal parteċipanti ġodda. Il-ġbir tad-data minn pjattaformi/inizjattivi tal-ekonomija kollaborattiva jista' jikkawża "żbilanċi fil-poter ekonomiku". Id-data hija l-materja prima tal-ekonomija kollaborattiva u f'xi każijiet jeħtieġ li kemm jista' jkun tkun sors miftuħ. Xi kultant dan huwa meħtieġ sabiex jitnaqqsu l-ostakli għad-dħul fl-ekonomija kollaborattiva u biex tkun tista' ssir evalwazzjoni tal-effetti ta' inizjattivi jew intrapriżi tal-ekonomija kollaborattiva u biex tiġi ffavorita r-regolazzjoni mmexxija mid-data fil-livelli kollha tal-gvern. Il-pjattaformi tal-ekonomija kollaborattiva għandhom ikunu mistiedna jibnu mekkaniżmi tekniċi fil-pjattaforma sabiex jikkontribwixxu data pubblika, rilevanti, iżda mhux sensittiva jew strateġika lill-awtoritajiet lokali u reġjonali. Fi kwalunkwe każ, l-UE u l-gvernijiet nazzjonali għandhom jappoġġjaw lill-awtoritajiet lokali u reġjonali fl-iżvilupp ta' operazzjonijiet ta' ġbir ta' data. Il-protezzjoni tad-data għandha tkun ukoll waħda mill-motivaturi ewlenin u l-"mulier activa" għandha tkun kapaċi tippossjedi d-data tagħha; jemmen li jekk il-kundizzjonijiet tax-xogħol ta' atturi tal-ekonomija kollaborattiva huma żviluppati fi ħdan l-UE bl-istess mod bħal dawk ta' "impjegat", l-atturi tal-ekonomija kollaborattiva għandhom jirċievu it-trattament xieraq. F'ambjent dejjem aktar "flessibbli" ta' skambju ekonomiku, l-ekonomija kollaborattiva tista' tkun potenzjalment ta' sfrattu għar-relazzjonijiet tax-xogħol. L-effetti tal-ekonomija kollaborattiva fuq is-sigurtà ekonomika personali u l-benesseri soċjali għandhom ikunu miflija bir-reqqa. Il-Kummissjoni, f'kooperazzjoni mal-Istati Membri, l-imsieħba soċjali u fejn applikabbli l-awtoritajiet lokali u reġjonali, trid tistudja fid-dettall il-kundizzjonijiet tal-impjieg u tax-xogħol tal-ħaddiema fl-ekonomija kollaborattiva, sabiex jiġi verifikat hijiex meħtieġa azzjoni regolatorja f'dan il-qasam. L-ekonomija kollaborattiva tista' twassal għal klassi soċjali ġdida, il-klassi kollaborattiva, li teħtieġ salvagwardji soċjali u ekonomiċi; jenfasizza li kull regola ta' antitrust u tas-suq intern, regolamenti fiskali u tal-ħarsien tal-konsumatur għandhom fil-prinċipju jiġu applikati fl-ekonomija kollaborattiva bl-istess mod bħal dawk fis-setturi ekonomiċi l-oħra kollha. L-inizjattivi tal-ekonomija kollaborattiva m'għandhomx ikunu intitolati li jużaw il-paradigma tal-kondiviżjoni biss biex iħarbtu s-swieq li diġà jeżistu billi jimmiraw lejn strateġija ta' tnaqqis tal-ispejjeż imsejsa fuq l-evitar ta' spejjeż regolatorji applikabbli għal dawk is-servizzi u prodotti simili li ma jiġux ipprovduti permezz ta' pjattaformi. Iqis, madankollu, li r-regolazzjoni ta' swieq li diġà jeżistu għandha tkun soġġetta għal rieżami regolari sabiex tiġi verifikata l-kapaċità tagħha li tagħti spazju għal proċessi ta' innovazzjoni kontinwi. Id-dibattitu dwar l-ekonomija ċirkolari u s-Suq Uniku Diġitali jistgħu jkunu wħud mill-oqsma fejn l-ekonomija kollaborattiva tiġi kkunsidrata. Fl-istess waqt, il-Kummissjoni tal-UE u l-Istati Membri għandhom jiżguraw approċċ koordinat għar-regolamentazzjoni tal-ekonomija kollaborattiva fil-livell Ewropew fejn huwa meħtieġ approċċ Ewropew, sabiex jissaħħaħ is-suq uniku u jippermettu li inizjattivi tal-ekonomija kollaborattiva li jirnexxu jinfirxu faċilment minn fruntiera għal oħra; fil-każijiet l-oħra kollha, ir-regolamentazzjoni għandha tibqa' l-prerogattiva tal-gvernijiet nazzjonali, lokali jew reġjonali skont il-prinċipju tas-sussidjarjetà; jinnota li l-Kummissjoni Ewropea indirizzat biss b'mod marġinali ħafna l-kwistjoni tal-ekonomija kollaborattiva fl-"Istrateġija għal suq uniku diġitali fl-Ewropa" (COM(2015)192) iżda jilqa' bi pjaċir l-impenn tal-Kummissjoni fil-Komunikazzjoni tagħha dwar "Naġġornaw is-Suq Uniku" biex tiżviluppa aġenda Ewropea għall-ekonomija kollaborattiva jew ta' kondiviżjoni, tagħti gwida dwar kif il-liġi eżistenti – inkluża d-Direttiva tas-Servizzi, id-Direttiva tal-Kummerċ elettroniku u l-liġi tal-konsumatur bħalma huma d-Direttiva dwar Prattiki Kummerċjali Żleali, id-Direttiva dwar it-Termini Kuntrattwali Inġusti u d-Direttiva dwar id-Drittijiet tal-Konsumatur – tapplika għall-ekonomija kollaborattiva u biex tivvaluta l-possibbiltà ta' lakuni regolatorji. Jenfasizza li l-KtR huwa lest li jaqdi rwol attiv fl-iżvilupp ta' din l-aġenda u jissuġġerixxi kooperazzjoni aktar mill-qrib mal-istituzzjonijiet Ewropej f'dan il-qasam; josserva li l-każijiet relatati mal-ekonomija kollaborattiva huma segwiti minn madwar għaxar Direttorati Ġenerali tal-Kummissjoni Ewropea (CNECT, GROW, COMP, JUST, MOVE, TAXUD, EMPL, REGIO, TRADE, eċċ.) u li jeħtieġ li tiġi żgurata koordinazzjoni bejn id-dipartimenti fi ħdan il-Kummissjoni Ewropea; għaldaqstant jissuġġerixxi lill-Kummissjoni Ewropea biex tistabbilixxi grupp ta' ħidma għal koordinazzjoni bejn id-DĠ involuti fi kwistjonijiet tal-ekonomija kollaborattiva; jilqa' b'sodisfazzjon l-intenzjoni tal-Kummissjoni Ewropea li, fl-aħħar ta' Settembru 2015, tniedi konsultazzjoni pubblika dwar l-approċċi regolatorji Ewropej li jittrattaw l-ekonomija kollaborattiva; huwa tal-fehma li jinħtieġu approċċi regolatorji settorjali fil-livell Ewropew f'dak li jirrigwarda l-aspett kummerċjali tal-ekonomija kollaborattiva biex tiġi żgurata ċ-ċertezza legali tal-operaturi kkonċernati u kundizzjonijiet ekwivalenti ta' kompetizzjoni, partikolarment fil-qasam tat-tassazzjoni; iħeġġeġ lill-Kummissjoni Ewropea u lill-Istati Membri biex jistabbilixxu inċentivi għall-ekonomija kollaborattiva favur l-appoġġ għall-prinċipji tal-ekonomija soċjali u l-implimentazzjoni tagħhom (b'mod partikolari fir-rigward tal-prinċipji tas-solidarjetà, id-demokrazija u l-parteċipazzjoni, u l-kooperazzjoni mal-komunità lokali); huwa jqis bħala importanti wkoll li jiġu mmonitorjati l-oqsma li fihom qed tiżviluppa l-Ekonomija Kollaborattiva u kif din tinfluwenza l-indikaturi makroekonomiċi, b'tali mod li din ma tinbidilx f'sistema għall-ottimizzazzjoni tat-taxxa; iqis li kwalunkwe inizjattiva regolatorja stretta għandha żżomm approċċ settorjali u tqis l-iskala tal-inizjattiva tal-ekonomija kollaborattiva bħala kriterju biex jiġu mfassla linji regolatorji. L-istituzzjonijiet u l-leġislazzjoni tal-UE għandhom jipprovdu qafas sod, gwida istituzzjonali u legali u aċċess kostanti għal għarfien espert u għajnuna oħra adatta għall-implimentazzjoni; madankollu, jistieden lill-istituzzjonijiet kollha tal-UE li jittrattaw il-kwistjoni tal-ekonomija kollaborattiva biex jadottaw approċċ olistiku fl-indirizzar tal-ekonomija kollaborattiva bħala fenomenu ekonomiku, politiku u soċjali u biex jikkoordinaw l-isforzi tagħhom, minħabba li l-ekonomija kollaborattiva tista' tikkawża tibdil serju fis-sistemi ekonomiċi attwali, permezz ta' politika pubblika komprensiva, billi titfassal aġenda ta' politika pubblika tal-ekonomija kollaborattiva mibnija b'mod kollaborattiv; jirrakkomanda li aġenda tal-UE dwar l-ekonomija kollaborattiva tkun ibbażata fuq il-pilastri li ġejjin: id-definizzjoni ta' protokoll metodoloġiku msejjes ukoll fuq metodoloġija ta' valutazzjoni ex-ante tal-impatt territorjali u urban u żviluppat bil-kooperazzjoni mill-qrib mal-livelli kollha ta' gvern bil-kooperazzjoni ta' komunità ta' dawk li jfasslu l-politika, akkademiċi, prattikanti, esperti, intrapriżi, inizjattivi u pjattaformi tal-ekonomija kollaborattiva, għall-promozzjoni tat-tranżizzjoni lejn bliet kollaborattivi u ta' kondiviżjoni; it-trawwim tal-iżvilupp ta' programmi edukattivi u ta' kampanji ta' komunikazzjoni (pereżempju, Sharitaly) biex ikun hemm sensibilizzazzjoni dwar il-potenzjal u r-riskji tal-ekonomija kollaborattiva; l-iżvilupp ta' definizzjoni ta' kriterji ċari u komuni għal sistema ta' kwalifiki bbażati fil-komunità u l-istabbiliment ta' sett ta' indikaturi għall-monitoraġġ u l-kejl tal-impatt ta'inizjattivi u prattiki tal-ekonomija kollaborattiva; tkun infurzata b'mod effettiv sabiex tiġi miġġielda l-evażjoni tat-taxxa u tiġi żgurata l-protezzjoni tal-konsumatur, l-għoti ta' liċenzji u r-rispett tar-regolamenti tas-saħħa u s-sigurtà; tkun aġġornata u mmonitorjata regolarment biex jiġu evitati piżijiet żejda u jiġu żgurati sostenibbiltà u effiċjenza kontinwi f'ambjent li qed jinbidel b'pass mgħaġġel; iqis li ħafna mis-setturi milquta mill-ekonomija kollaborattiva jkollhom impatt xi kultant ta' xkiel fil-livell lokali u reġjonali, u għalhekk għandu jkun possibbli għalihom li jiġu mmexxija jew irregolati mill-awtoritajiet lokali u reġjonali f'konformità mal-prinċipju ta' awtonomija lokali sabiex l-awtoritajiet lokali u reġjonali jadattaw l-inizjattivi u l-intrapriżi tal-ekonomija kollaborattiva għall-kundizzjonijiet lokali; Brussell, l-4 ta' Diċembru 2015. Is-Sur Jean-Luc VANRAES (BE/ALDE), Membru tal-Kunsill Muniċipali ta' Uccle u President taċ-ċentru tal-benesseri pubbliku CPAS/OCMW Komunikazzjoni tal-Kummissjoni lill-Parlament Ewropew u lill-Kunsill – Sistema tat-Taxxa Korporattiva Ġusta u Effiċjenti fl-Unjoni Ewropea: Ħames Oqsma Ewlenin għal Azzjoni Il-KUMITAT EWROPEW TAR-REĠJUNI ifakkar li kull proposta leġislattiva mill-Kummissjoni, inklużi dawk fil-qasam tat-tassazzjoni, abbażi tal-Artikoli 113, 115 jew 116 tat-Trattat dwar il-Funzjonament tal-Unjoni Ewropea, trid tkun f'konformità mal-prinċipji tas-sussidjarjetà u tal-proporzjonalità; jappoġġa l-erba' għanijiet stabbiliti fil-pjan ta' azzjoni tal-Kummissjoni dwar it-tassazzjoni korporattiva, li huma: terġa' tiġi stabbilita r-rabta bejn it-tassazzjoni u l-post fejn isseħħ l-attività ekonomika; dan huwa l-post fejn jinħoloq il-valur, jiġifieri l-post fejn fil-fatt isiru r-riċerka, l-iżvilupp u l-produzzjoni; jiġi żgurat li l-Istati Membri jkunu jistgħu jivvalutaw b'mod korrett l-attivitajiet korporattivi fil-ġurisdizzjoni tagħhom; jinħoloq ambjent tat-taxxa korporattiva kompetittiv u favorevoli għat-tkabbir fi ħdan l-UE, li jwassal għal settur korporattiv aktar reżiljenti, f'konformità mar-rakkomandazzjonijiet fis-Semestru Ewropew; jitħares is-Suq Uniku u tiġi żgurata l-adozzjoni ta' approċċ b'saħħtu tal-UE għal kwistjonijiet esterni; iqis li l-leġislazzjoni eżistenti dwar it-tassazzjoni korporattiva – kemm fil-livell nazzjonali, Ewropew jew fuq livell globali – m'għadhiex adatta għall-kuntest ekonomiku attwali tal-globalizzazzjoni, il-mobbiltà, it-teknoloġiji diġitali, għal mudelli kummerċjali ġodda u għal strutturi tan-negozju kumplessi; jenfasizza l-kumplessità kbira tar-regoli attwali dwar it-tassazzjoni korporattiva fl-UE, kif ukoll in-nuqqas ta' koordinazzjoni u ta' komplementarjetà bejn is-sistemi differenti tal-Istati Membri differenti; jiddispjaċih li xi kumpaniji, partikolarment kumpaniji multinazzjonali, jieħdu vantaġġ minn din is-sitwazzjoni biex inaqqsu l-kontribuzzjonijiet tat-taxxa tagħhom, permezz ta' prattiki ġuridikament oġġezzjonabbli ta' frodi fiskali u ta' evitar tat-taxxa illegali, jew permezz tal-użu ta' strateġiji ta' ppjanar aggressiv tat-taxxa li, filwaqt li jistgħu jkunu leġittimi, imorru kontra l-ispirtu tal-leġislazzjoni inkwistjoni; jenfasizza li, f'kull każ, dawn il-kumpaniji huma fl-aħħar mill-aħħar soġġetti għal livell ta' taxxa li xejn mhu ġust, għaliex huwa baxx meta mqabbel mal-introjtu tagħhom; jipproponi li l-ġabra ta' ftehimiet internazzjonali li l-Unjoni Ewropea tagħmel parti minnhom, u fosthom il-ftehimiet kummerċjali u l-ftehimiet ta' sħubija ekonomika, għandhom jinkludu dispożizzjonijiet dwar il-promozzjoni ta' governanza tajba fi kwistjonijiet tat-taxxa, kemm fir-rigward tat-trasparenza, kif ukoll tal-ġlieda kontra prattiki dannużi tat-taxxi, u jitlob lill-Kummissjoni Ewropea tinsisti fuq dan il-punt matul in-negozjati li għaddejjin bħalissa b'mod partikolari dwar is-Sħubija Trans-Atlantika ta' Kummerċ u ta' Investiment u l-Ftehim dwar il-Kummerċ fis-Servizzi (TiSA); jiddeplora l-eżistenza u l-firxa ta' dawn il-prattiki fiskali ta' ħsara fi żmien meta ħafna mill-kontribwenti, b'mod partikolari individwi privati, f'xi Stati Membri huma soġġetti għal piż ta' taxxa ogħla minħabba l-politiki ta' awsterità; huwa tal-fehma li dan in-nuqqas ta' ekwità fiskali huwa ta' ħsara għall-istabbilità soċjali u ekonomika; ifakkar li l-kumplessità tar-regoli attwali dwar it-tassazzjoni korporattiva, għalkemm hija ta' benefiċċju għal ċerti kumpaniji kbar li jibbenefikaw min-nuqqasijiet tagħhom, hija ta' żvantaġġ ċar għall-kumpaniji ż-żgħar, ta' daqs medju u dawk mikro, peress li dan il-piż amministrattiv ixekkel l-attivitajiet tagħhom, b'mod partikolari dawk transkonfinali; iqis li din is-sitwazzjoni tirrappreżenta wkoll żbilanċ kompetittiv bejn in-negozji, prinċipalment bejn il-kumpaniji kbar multinazzjonali, li għandhom ir-riżorsi meħtieġa biex jevadu t-taxxi b'tali ppjanar aggressiv tat-taxxa, u l-intrapriżi żgħar u ta' daqs medju (SMEs), li m'għandhomx; jinnota li hemm, fil-livell tal-UE u fuq medda twila ta' żmien, tnaqqis ġenerali fir-rati legali tat-taxxa korporattiva; jenfasizza, madankollu, li dan it-tnaqqis tar-rati f'dawn l-aħħar snin ra diversi żviluppi, bħalma huma t-twessigħ tal-bażijiet tat-taxxa, iż-żieda fil-ħolqien ta' kumpaniji u rati baxxi ta' interess (li jillimitaw l-ammonti li jistgħu jitnaqqsu), li kellhom iwasslu għal żieda fid-dħul mit-taxxa korporattiva fuq l-introjtu; jinnota li huwa diffiċli li jitqabblu r-rati effettivi imposti fi Stati Membri differenti u għalhekk jissuġġerixxi li jiġi żviluppat metodu komuni ta' kalkolu li jippermetti tqabbil tar-rati tat-taxxa effettivi fl-Istati Membri varji; fid-dawl tal-istudji tal-OECD li juru li xi kumpaniji multinazzjonali qed jużaw strateġiji li bihom ikunu jistgħu jħallsu biss 5 % tat-taxxa korporattiva filwaqt li kumpaniji iżgħar qed iħallsu sa 30 %, jappoġġa s-sejħa biex kumpanijiet multinazzjonali jkunu meħtieġa jiżvelaw sett ta' informazzjoni aggregata fid-dikjarazzjonijiet finanzjarji tagħhom għal kull Stat Membru u l-pajjiż terz li jaħdmu fih, inkluż il-profitt u t-telf qabel it-taxxa, it-taxxa fuq il-profitt jew it-telf, in-numru ta' impjegati u assi li għandhom; din l-informazzjoni għandha tkun disponibbli għall-pubbliku, possibbilment fil-forma ta' reġistru ċentrali tal-UE; jagħraf il-potenzjal doppju ta' bażi komuni konsolidata tat-taxxa korporattiva (BKKTK): l-ewwel nett fil-ġlieda kontra l-ippjanar aggressiv tat-taxxa, il-frodi u l-evitar tat-taxxa u l-kompetizzjoni fiskali dannuża bejn l-Istati Membri u, min-naħa l-oħra, sabiex jissaħħaħ is-suq uniku u jitnaqqsu l-piżijiet amministrattivi li huma ta' piż fuq kumpaniji ta' kull daqs li huma impenjati f'attivitajiet transkonfinali; iqis li l-fatt li jiġi determinat id-dħul taxxabbli tagħhom b'sett uniku ta' regoli tat-taxxa minflok 28 jissemplifika l-affarijiet u huwa sors ta' ffrankar peress li jitnaqqsu l-ispejjeż amministrattivi għall-kumpaniji, u li jista' jkun partikolarment sinifikanti għall-SMEs li huma attivi f'diversi Stati Membri; jenfasizza, għalhekk, l-effetti pożittivi li BKKTK x'aktarx ikollha fuq it-tkabbir ekonomiku, l-impjiegi u l-ġustizzja fiskali kif ukoll fuq il-finanzi pubbliċi, inklużi dawk tal-awtoritajiet lokali u reġjonali; iqis li, minkejja l-fatt li BKKTK ma għandhiex direttament fil-mira – għall-inqas fil-proposta tal-2011 – it-taxxi lokali u reġjonali, it-twaqqif tagħha ser ikollu impatt fuq id-dħul mit-taxxa tal-awtoritajiet lokali u reġjonali, minn fejn toriġina parti minnhom, skont l-Istati Membri, mit-taxxi lokali jew reġjonali fuq il-bażi taxxabbli nazzjonali u/jew minn kwota tat-taxxa korporattiva nazzjonali; jistieden lill-Kummissjoni biex teżamina bir-reqqa l-impatt potenzjali ta' proposta leġislattiva ġdida li tistabbilixxi l-BKKTK fuq l-awtoritajiet lokali u reġjonali u, b'mod aktar partikolari, fuq il-baġits tagħhom, madankollu mingħajr ma tinbeda mill-ġdid il-proċedura kollha ta' analiżi tal-impatt tal-BKKTK, li joħloq dewmien mhux meħtieġ għall-implimentazzjoni tagħha; jenfasizza li, f'xi Stati Membri, it-taxxi lokali u reġjonali ser ikunu affettwati bl-introduzzjoni ta' reġim ta' BKKTK peress li jidher loġiku, għal raġunijiet ta' semplifikazzjoni, li dan għandu jiġi użat ukoll biex jiddetermina t-taxxi lokali u reġjonali; jenfasizza li l-BKKTK ma għandhiex l-għan li tarmonizza r-rati tat-taxxa, fid-dawl tal-fatt li t-Trattati attwali ma jinkludu l-ebda artikolu speċifiku dwar it-tassazzjoni diretta. Madankollu, dan in-nuqqas ta' perspettiva ta' armonizzazzjoni abbażi tat-Trattati attwali ma jfissirx li l-Istati Membri ma jistgħux jipprevedu kooperazzjoni msaħħa f'dan il-qasam; jinnota li r-rati legali tat-taxxa korporattiva fl-Istati Membri differenti mhumiex indikatur preċiż, huma saħansitra qarrieqa, peress li hemm differenzi bejn il-bażijiet tat-taxxa, kif ukoll reġimi ta' tnaqqis u dawk preferenzjali; jenfasizza li f'xi każijiet, ir-rata effettiva ta' taxxa m'għandha l-ebda relazzjoni mar-rata legali; jitlob, għalhekk, u għal raġunijiet ta' trasparenza, li l-Istati Membri u r-reġjuni li għandhom setgħat leġislattivi fil-qasam tat-tassazzjoni korporattiva jipprovdu lill-Kummissjoni ċifri dettaljati dwar ir-rata medja attwali tat-taxxa applikata fuq il-kumpaniji, inkluż it-tnaqqis kollu; jilqa' b'sodisfazzjon l-isforzi tal-Kummissjoni biex tagħmel il-BKKTK obbligatorja fil-proposta l-ġdida tagħha, tal-inqas għall-kumpaniji multinazzjonali, peress li tant huwa ovvju li dawk involuti fl-ippjanar aggressiv tat-taxxa jew saħansitra l-evitar jew il-frodi fiskali mhumiex ser jimpenjaw ruħhom ma' reġim ta' BKKTK li jipprevjeni dawn il-prattiki kieku dan kien fakultattiv; jikkunsidra li jkun jaqbel li tiġi introdotta minnufih bażi komuni konsolidata tat-taxxa korporattiva. Peress li n-negozjati relatati mal-konsolidazzjoni kienu twal u diffiċli, il-KtR jappoġġja l-approċċ tal-Kummissjoni dwar il-posponiment tal-element ta' konsolidazzjoni tal-BKKTK, jekk dan jippermetti li jkun hemm progress fin-negozjati dwar l-elementi l-oħra tal-proposta, u b'mod partikolari d-definizzjoni ta' bażi komuni ta' taxxa. Għalhekk huwa jieħu nota tad-dikjarazzjoni li għamlet il-Kummissjoni fil-programm ta' ħidma tagħha għall-2016, adottat fis-27 ta' Ottubru, tal-intenzjoni tagħha li tirtira l-proposta BKKTK attwali iżda jistaqsi sa liema punt beħsiebha tissostitwixxiha bi "proposti għal approċċ gradwali li jibda bi qbil dwar bażi tat-taxxa obbligatorja", u jistenna l-konklużjonijiet tal-konsultazzjoni pubblika li l-Kummissjoni nediet fit-8 ta' Ottubru u li hija miftuħa sat-8 ta' Jannar 2016; itenni, madankollu, li l-konsolidazzjoni trid tibqa' waħda mill-għanijiet tal-istituzzjonijiet tal-UE u l-Istati Membri fir-rigward tat-tassazzjoni korporattiva, fis-sens li din tipprovdi soluzzjoni għall-kwistjonijiet tal-prezzijiet ta' trasferiment fi ħdan il-gruppi stess ġewwa l-Unjoni Ewropea u għall-kwistjonijiet tal-evitar tat-taxxa assoċjati magħhom, u tirrappreżenta wkoll semplifikazzjoni u ffrankar sostanzjali f'termini ta' spejjeż amministrattivi għall-kumpaniji; iqis li jekk in-negozjati dwar il-konsolidazzjoni jfallu, tista' tiġi kkunsidrata rata minima tat-taxxa; jesprimi tħassib ukoll li l-mekkaniżmu ta' kumpens transkonfinali temporanju previst mill-Kummissjoni sakemm tkun introdotta l-konsolidazzjoni jista' jwassal għal opportunitajiet ġodda għal ippjanar aggressiv tat-taxxa; fid-dawl ta' dan ir-riskju, li jirriżulta f'telf konsiderevoli ta' dħul għall-Istati Membri, il-KtR jitlob lill-Kummissjoni tħaffef l-iskeda proposta oriġinarjament għall-implimentazzjoni; iqis li t-trattament favorevoli riżervat għad-dejn u l-interessi f'bosta sistemi ta' tassazzjoni jxekkel id-diversifikazzjoni ta' mudelli ta' finanzjament tal-kumpaniji, u jipprevjeni t-tisħiħ tal-finanzjament tal-ekwità tal-kumpaniji fl-UE, li attwalment hija prattika komuni f'pajjiżi oħra; għalhekk jistieden lill-Kummissjoni u lill-Istati Membri jinkoraġġixxu diversifikazzjoni akbar tas-sorsi ta' finanzjament għall-kumpaniji, li bla dubju tkun ta' benefiċċju għat-tkabbir u l-impjiegi; ifakkar fil-proposta tal-Kumitat, li ressaq fl-opinjoni tiegħu tal-2011 dwar il-BKKTK, li jitqiesu l-ispejjeż rikorrenti relatati mal-protezzjoni tal-ambjent u t-tnaqqis tal-gassijiet b'effett ta' serra, meta titfassal il-lista ta' spejjeż li jitnaqqsu, inkluż b'referenza għall-inizjattivi li għandhom l-għan li jadottaw proċessi integrati ta' produzzjoni b'impatt ambjentali baxx; jistieden lill-Kummissjoni tinkludi tali possibbiltà ta' tnaqqis fil-proposta leġislattiva l-ġdida tagħha mistennija fl-2016; ifakkar ukoll, kif kien esprima fl-2011, li biex jinkiseb bis-sħiħ l-għan tas-semplifikazzjoni amministrattiva, l-implimentazzjoni ta' bażi taxxabbli komuni u konsolidata għandha tmur id f'id mal-implimentazzjoni ta' regoli komuni dwar il-kontabbiltà; jilqa' b'sodisfazzjon il-fatt li l-ħidma tal-Organizzazzjoni għall-Kooperazzjoni u l-Iżvilupp Ekonomiċi (OECD) wasslet għall-adozzjoni mill-Kapijiet ta' Stat u ta' Gvern tal-G20 f'Antalya nhar is-16 ta' Novembru 2015 tal-pjan ta' azzjoni tagħha dwar l-erożjoni tal-bażi tat-taxxa u trasferiment tal-profitt, pjan li jinvolvi 62 pajjiż; madankollu jqis li l-miżuri li jikkonċernaw ir-rapportar pubbliku għal kull pajjiż mhumiex biżżejjed peress li l-azzjoni 13 tal-BEPS tipprevedi rapportar awtomatiku tad-data b'mod uniku lill-awtoritajiet tat-taxxa tar-residenza fiskali tal-entità prinċipali finali, fid-dawl tal-fatt li fl-UE diġà jeżisti l-obbligu ta' rapportar għall-banek u l-industriji estrattivi stabbiliti fl-UE; jappella lill-Kummissjoni Ewropea, lill-Istati Membri u lir-reġjuni li għandhom setgħat leġislattivi fil-qasam tat-taxxa fuq il-kumpaniji biex jassiguraw l-applikazzjoni vinkolanti tal-pakkett BEPS permezz ta' direttiva ġdida "anti-BEPS" biex tiġġieled b'mod effikaċi dawn il-fenomeni fi ħdan l-UE. iqis li hija ħaġa pożittiva li ntlaħaq ftehim dwar l-"approċċ nexus modifikat" fi ħdan l-ECOFIN, u jemmen ukoll li l-"approċċ nexus modifikat" definit fil-livell tal-OECD fil-kuntest tal-pakkett BEPS u fil-livell tal-ECOFIN fil-kuntest tal-grupp ta' ħidma dwar il-kodiċi tal-kondotta, u relatat mas-sistemi ta' inċentivi tat-taxxa favur il-privattivi, għandu jsir parti vinkolanti tal-liġi tal-UE taħt din id-Direttiva; iqis li, b'mod parallel mal-inizjattivi u l-passi meħtieġa li ttieħdu fi ħdan l-Unjoni, huwa kruċjali li jissaħħaħ l-approċċ Ewropew lejn il-ġurisdizzjonijiet mhux kooperattivi, jew ir-rifuġji fiskali; jemmen li f'dan il-qasam, b'mod partikolari, in-nuqqas ta' unità u koordinazzjoni bejn l-Istati Membri huma l-fatturi li jippermettu lill-kumpaniji jevitaw it-tassazzjoni ġusta; jilqa' l-pubblikazzjoni mill-Kummissjoni ta' "lista ta' ġurisdizzjonijiet tat-taxxa mhux kooperattivi f'pajjiżi terzi" mehmuża mal-Komunikazzjoni, u jqis li din hija inizjattiva simbolika qawwija; iqis, barra minn hekk, li l-pubblikazzjoni ta' din il-lista għandha tifforma bażi għal diskussjoni ambizzjuża bejn l-Istati Membri kollha, bl-għan li jiġi stabbilit approċċ komuni u koordinat fil-livell Ewropew fir-rigward ta' dawn il-ġurisdizzjonijiet, sabiex jiġu miġġielda prattiki fiskali dannużi li dawn jippermettu; jistaqsi jekk il-kriterju użat biex tiġi stabbilita l-lista tal-ġurisdizzjonijiet tat-taxxa mhux kooperattivi ppubblikata mill-Kummissjoni hijiex waħda restrittiva wisq, billi dawn għandhom jiġu identifikati bħala tali minn tal-inqas għaxar Stati Membri; jilqa', f'dan ir-rigward, il-ftehimiet iffirmati f'Mejju 2015 bejn l-UE minn naħa u l-Iżvizzera, Andorra u l-Liechtenstein min-naħa l-oħra, peress li huwa pass importanti lejn it-trasparenza u l-ġlieda kontra l-frodi fiskali; iqis li l-iskambju awtomatiku ta' informazzjoni previst fil-ftehimiet imsemmija fil-punt preċedenti huwa strument effikaċi sabiex jitnaqqas u jiġi miġġieled l-ippjanar aggressiv tat-taxxa u dan għandu jintuża b'mod ġenerali; jilqa' wkoll il-fatt li diversi ġurisdizzjonijiet mhux kooperattivi elenkati mill-Kummissjoni adottaw jew huma impenjati li jadottaw l-istandard dinji f'dan il-qasam. Brussell, l-4 ta' Diċembru 2015. Is-Sur Helmuth MARKOV (DE/PSE), Ministru tal-Ġustizzja u l-Affarijiet Ewropej u tal-Protezzjoni tal-Konsumatur tal-Land ta' Brandenburg IL-KUMITAT EWROPEW TAR-REĠJUNI il-partijiet fin-negozjati qed ifittxu li jilħqu l-għan tal-liberalizzazzjoni tal-kummerċ fis-servizzi billi s-servizzi huma parti importanti mill-ekonomija dinjija. Fl-UE, madwar 68 % tal-ħaddiema fis-settur tas-servizzi, jiġifieri 10 miljun impjieg fl-UE, jiddependu mill-esportazzjoni tas-servizzi. Bil-liberalizzazzjoni tal-kummerċ fis-servizzi qed nifhmu prinċipalemnt li din twassal għall-eliminazzjoni tal-ostakli għal min jipprovdi s-servizzi f'pajjiżi oħra; minkejja li n-negozjati dwar it-TISA qed jitwettqu barra mill-qafas tad-WTO, it-TISA jrid ikun kompatibbli mal-Ftehim Ġenerali dwar il-Kummerċ fis-Servizzi (GATS), sabiex fil-każ tal-adeżjoni ta' membri ġodda fid-WTO jkun jista' jsir ftehim multilaterali; fl-Opinjoni tiegħu tat-3 ta' Lulju 2003 dwar in-negozjati tal-GATS fi ħdan id-WTO, il-Kumitat tar-Reġjuni (KtR) stqarr li n-negozjati dwar il-kummerċ fis-servizzi huma kruċjali, kemm mil-lat tal-ekonomija reġjonali (l-intrapriżi u b'mod partikolari l-SMEs stabbiliti fit-territorju ta' reġjuni huma interessati f'aċċess iktar faċli għas-swieq esterni tal-Unjoni) kif ukoll mil-lat tal-awtoritajiet lokali u reġjonali, li spiss ikunu dawk li f'ċerti każijiet jirregolaw is-servizzi, u fakkar ukoll li l-prinċipju ta' reċiproċità fl-aċċess għas-swieq ma jistax jiġi applikat għall-intrapriżi li jaqgħu taħt it-tmexxija tal-awtoritajiet lokali u reġjonali peress li dawn marbuta mat-territorju tagħhom; dawn il-kunsiderazzjonijiet japplikaw ukoll għan-negozjati tat-TISA, kif ukoll l-osservazzjoni li l-bażi tas-servizzi pubbliċi tinbet mis-sens ta' obbligu u dmir li l-awtoritajiet lokali u reġjonali għandhom lejn iċ-ċittadini tagħhom u għalhekk għandu jiġi żgurat li jkomplu jirnexxu l-kontroll demokratiku, il-kontinwità, l-aċċessibbiltà u l-kwalità tagħhom; jilqa' l-approċċ ġenerali tal-abbozz ta' rapport tal-Parlament Ewropew dwar rakkomandazzjonijiet lill-Kummissjoni dwar in-negozjati tat-TISA li skonthom it-TISA għandu jwassal għal benefiċċji tanġibbli għall-konsumaturi u li l-partijiet negozjanti se jagħtu aċċess għat-taħditiet għal partijiet interessati sabiex jiffaċilitaw il-multilateralizzazzjoni futura, u konsegwentement is-servizzi pubbliċi u kulturali, id-drittijiet fundamentali għall-privatezza tad-data u l-kundizzjonijiet tax-xogħol ġusti u d-dritt tar-regolazzjoni mhumiex negozjabbli u għandhom jiġu esklużi mill-ambitu ta' dan il-Ftehim. Barra minn hekk, jilqa' b'sodisfazzjon il-bosta referenzi għad-dimensjoni lokali u reġjonali fin-negozjati tal-ftehim dwar il-kummerċ fis-servizzi li saru fl-abbozz ta' rapport; jenfasizza li l-mandat ta' negozjar tal-UE dwar it-TISA ikopri biss id-dispożizzjonijiet dwar l-aċċess għas-swieq u n-nuqqas ta' diskriminazzjoni ta' fornituri barranin u li ma jkoprix id-dritt tal-UE, l-Istati individwali u l-awtoritajiet lokali u reġjonali tagħhom li jirregolaw is-servizzi huma stess; jirrikonoxxi li s-servizzi huma settur importanti tal-ekonomija dinjija u l-ekonomija tal-Ewropa u li b'aktar liberalizzazzjoni tal-kummerċ fis-servizzi permezz tat-TISA nistgħu nistennew bosta vantaġġi ekonomiċi fis-settur privat; jappoġġja d-dibattitu attwali dwar it-TISA u jenfasizza l-ħtieġa li jinstab bilanċ bejn il-ħtieġa tal-kunfidenzjalità tal-partijiet negozjaturi matul in-negozjati, u l-ħtieġa kontinwa għat-trasparenza, sabiex jiġi żgurat li jkunu jistgħu jinkisbu riżultati leġittimi, bl-involviment tal-partijiet interessati kollha; jiġbed l-attenzjoni għall-prattika ġenerali tad-WTO fir-rigward tal-aċċess pubbliku għad-dokumenti dwar in-negozjati, prattika li jistenna li għandha titkompla bit-TISA; jilqa' l-isforzi tal-Kummissjoni Ewropea biex ittejjeb it-trasparenza tan-negozjati; madankollu jinnota li – anke jekk il-Kummissjoni Ewropea tat aċċess pubbliku għall-mandat tan-negozjar – l-awtoritajiet lokali u reġjonali, li fil-livell tal-UE huma rappreżentati mill-KtR, għandhom jiġu inklużi fid-djalogu tal-Kummissjoni fil-bidu u fi tmiem is-sessjonijiet tan-negozjati; japprova d-dispożizzjoni li saret fid-Direttivi tal-Kummissjoni Ewropea għan-negozjati tal-Ftehim li "[i]l-ftehim għandu jikkonferma d-dritt tal-UE u tal-Istati Membri tagħha li jirregolaw u jintroduċu regolamenti ġodda dwar il-provvista tas-servizzi fit-territorji tagħhom sabiex jilħqu objettivi tal-politika pubblika"; jafferma, fir-rigward tas-servizzi pubbliċi, ir-rilevanza ta' referenza għall-Artikoli 14 u 106 tat-Trattat dwar il-Funzjonament tal-Unjoni Ewropea (TFUE) u għall-Protokoll (Nru 26) dwar is-Servizzi ta' Interess Ġenerali fid-direttivi dwar in-negozjati u jitlob għal rispett sħiħ tal-awtonomija fil-livell lokali u reġjonali, f'konformità mal-Artikolu 4(2) tat-Trattat dwar l-Unjoni Ewropea (TUE); madankollu, f'dan il-kuntest jiddispjaċih li t-terminoloġija dwar is-servizzi pubbliċi li qed tintuża fid-diversi ftehimiet kummerċjali li qed jiġu negozjati bħalissa mill-UE (CETA, TTIP u TISA) mhijiex konsistenti; jenfasizza li n-negozjati dwar it-TiSA ma jikkonċernawx il-privatizzazzjoni tas-servizzi; jenfasizza l-ħtieġa għal data komprensiva u komparabbli dwar l-impatt tad-dispożizzjonijiet tat-TISA fil-livell lokali u reġjonali, kif ukoll l-aġġornament ta' dawn ir-rapporti ta' statistika u l-previżjonijiet ekonomiċi abbażi ta' din id-data u l-valutazzjonijiet tal-impatt; jenfasizza l-obbligu stabbilit fl-Artikolu 11 tat-TFUE, skont liema r-rekwiżiti tal-protezzjoni ambjentali għandhom jiġu integrati fil-politika barranija tal-kummerċ tal-UE, b'mod partikolari bil-għan li jiġi mħeġġeġ l-iżvilupp sostenibbli; iqis li huwa obbligat li jiġbed l-attenzjoni tal-Kummissjoni Ewropea għall-interessi speċifiċi tal-livell reġjonali u lokali lill-Kummissjoni Ewropea matul in-negozjati tat-TISA. Dan il-kompitu jista' jsir ħafna iktar importanti jekk id-deċiżjoni tal-Qorti tal-Ġustizzja tal-Unjoni Ewropea (QĠUE) dwar il-Ftehim ta' Kummerċ Ħieles bejn l-UE u Singapor tikkonferma li t-TISA għandu l-karatteristiċi ta' ftehim ta' kummerċ imħallat li f'diversi Stati Membri jrid jiġi ratifikat mill-kmamar li jirrappreżentaw il-livell reġjonali; ifakkar li l-politika kummerċjali komuni fl-Artikolu 3(1) tat-TFUE tikkostitwixxi qasam ta' kompetenza esklużiva tal-Unjoni. Madankollu, b'kunsiderazzjoni tal-prinċipju tas-sussidjarjetà, jekk in-negozjati kummerċjali jolqtu l-oqsma ta' kompetenza tal-Istati Membri, it-tqassim tal-kompetenzi għandu jiġi ċċarat fi stadju bikri; il-KtR jappoġġja l-approċċ li jħaddan lista negattiva ta' oqsma esklużi minn dan il-Ftehim li tintuża f'każ ta' nondiskriminazzjoni, filwaqt li lista pożittiva tal-oqsma ta' azzjoni ta' esklużjoni mit-TiSA tintuża fir-rigward tal-aċċess għas-swieq; jistenna li, għalkemm strateġiji favur id-data huma essenzjali għan-negozju u t-tkabbir, dawn għandhom jintużaw biss sakemm ma jiksrux id-dritt taċ-ċittadini għall-protezzjoni adegwata tal-privatezza, (jiġifieri livell għoli ta' protezzjoni tad-data personali mingħajr kwalunkwe kundizzjoni); għaldaqstant jitlob għall-esklużjoni fakultattiva ġenerali mingħajr kundizzjonijiet tal-miżuri li jipproteġu l-privatezza fl-ipproċessar u t-trasferiment tad-data personali u li jipproteġu l-kunfidenzjalità tar-rekords u l-kontijiet personali, b'konformità u b'kontinwità mal-Artikolu XIV tal-GATS. Il-ftehim bl-ebda mod ma għandu japplika għall-miżuri ta' protezzjoni tad-data, sakemm l-UE ma tintroduċix qafas legal komprensiv li jirregola l-protezzjoni tad-data u li jirrifletti l-qagħda attwali tad-diġitalizzazzjoni; jopponi kull restrizzjoni għas-sovranità regolatorja tal-gvernijiet u l-awtoritajiet lokali u reġjonali, b'mod partikolari fil-qasam tal-edukazzjoni, il-kultura, it-teatru, il-libreriji, il-mużewijiet u l-finanzi, u s-saħħa u s-sigurtà fuq il-post tax-xogħol, il-protezzjoni ambjentali, il-protezzjoni tad-data, is-servizzi soċjali u tas-saħħa pubbliċi, għal-liċenzjar tal-faċilitajiet tas-saħħa u l-laboratorji, il-faċilitajiet tar-rimi tal-iskart, l-impjanti tal-enerġija u l-artiġġjanat, l-istandards tal-konsumatur, l-istandards dwar il-koeżjoni soċjali fl-iskejjel u servizzi edukattivi oħra finanzjati privatament u regoli tal-akkwist pubbliku; jopponi r-restrizzjonijiet għall-finanzjament reċiproku ta' impriżi tal-istess awtorità, sa fejn dawn jeċċedu r-restrizzjonijiet eżistenti taħt il-liġi tal-Unjoni u l-liġi tal-Istati Membri; jixtieq li tiddaħħal klawsola ta' reviżjoni għal analiżi mill-ġdid eventwali tal-ftehim u l-adozzjoni tar-regoli, li permezz tagħha d-deċiżjonijiet dwar il-liberalizzazzjoni tas-servizzi jkunu jistgħu jiġu rtirati fi kwalunkwe ħin; huwa kontra l-inklużjoni ta' klawsoli li jobbligaw lill-awtoritajiet iżommu l-livell ta' liberalizzazzjoni miksub fi żmien il-Ftehim (klawsola ta' sospensoni), li jipprojbixxu r-ritorn ta' servizz liberalizzat għas-settur pubbliku (klawsola ratchet) u li jagħmlu kwalunkwe servizz ġdid soġġett għal liberalizzazzjoni awtomatika u kompleta (klawsola ta' salvagwardja); il-Ftehim tat-TiSA għandu jistabbilixxi biss l-istandards minimi rekwiżiti mingħajr ma jxekkel id-dritt li jiġu applikati standards ogħla; jitlob li jiddaħħal kapitolu soċjali fit-TISA li jistabbilixxi l-istandards tal-protezzjoni soċjali, b'mod partikolari l-istandards tax-xogħol, abbażi tal-konvenzjonijiet rilevanti tal-ILO, mingħajr ma dan il-kapitolu ma jrendi impossibbli l-multilateralizzazzjoni tat-TISA; jirrakkomanda li meta jkun hemm standards differenti jiġi żgurat il-prinċipju tal-pajjiż tad-destinazzjoni, b'mod partikolari fil-kategorija Mode 4 (il-moviment ħieles tal-għoti tas-servizzi temporanji u tal-ħaddiema li jiġu trasferiti fi ħdan il-kumpanija) sabiex jiġi żgurat li r-regoli dwar il-kwalifiki u x-xogħol u l-liġijiet dwar in-negozjar kollettiv ikomplu japplikaw fil-pajjiż ospitanti; il-moviment ħieles tal-provvedituri ta' servizzi temporanji u tal-ħaddiema li jiġu trasferiti fi ħdan il-kumpanija ma jistax u m'għandux jintuża biex jimpedixxi strajkijiet jew biex jiġu evitati l-liġijiet eżistenti tan-negozjar kollettiv (billi jiġu impjegati ħaddiema temporanji); jitlob li d-dritt tal-gvernijiet li jirregolaw fl-interess pubbliku ("id-dritt għar-regolamentazzjoni") tal-awtoritajiet Ewropej, nazzjonali, reġjonali u lokali jkun rikonoxxut b'mod sħiħ fit-test ta' negozjar u jqis li kooperazzjoni regolatorja mhux ser titħalla tfixkel il-leġislazzjoni jew ir-regolazzjoni demokratika fl-ebda livell jew li xxekkel il-proċess leġislattiv; jirrakkomanda li t-TISA jipprevedi proċedura ta' stħarriġ ġudizzjarju dwar jekk id-drittijiet tal-bniedem ikunux ġew rispettati f'dak li jirrigwarda l-kummerċ fis-servizzi; jirrakkomanda li kwistjonijiet legali li jikkonċernaw dan il-ftehim jiġu riferuti għall-qrati pubbliċi fil-post tal-uffiċċju reġistrat tal-konvenut, li l-proċedimenti jsiru fil-lingwa tal-konvenut u li jiġu regolati mil-liġijiet fis-seħħ fil-pajjiż tal-konvenut; id-dritt tal-appell irid ikun permess; il-proċeduri għas-soluzzjoni tat-tilwim bejn l-istati għandhom jibbażaw fuq il-proċeduri attwali tad-WTO. Mhuwiex mixtieq strument għas-soluzzjoni tat-tilwim bejn l-investituri u l-istat f'dan il-ftehim; jipproponi li titqies l-inklużjoni tad-dispożizzjonijiet dwar il-ħarsien tal-utent tal-Internet, b'mod partikolari kontra l-attivitajiet ta' frodi kummerċjali kif ukoll għal regolamenti speċjali fil-kuntest tal-bejgħ lill-konsumaturi abbażi tal-mudell tar-Regolament Brussell I; jistenna li jiġi salvagwardjat il-forniment tas-servizzi universali fost oħrajn sabiex jiġi żgurat li ċ-ċittadini fir-reġjuni mbiegħda, iż-żoni tal-fruntieri, il-gżejjer, il-muntanji, eċċ. ma jbatux minn kwalità inqas jew piż finanzjarju itqal minn ċittadini fiċ-ċentri tal-agglomerazzjonijiet; bi pjaċir jinnota li s-servizzi awdjoviżivi ġew esklużi espliċitament min-negozjati; madankollu, jiddispjaċih li dan ma japplikax għas-servizzi kulturali; għalhekk jinsab imħasseb li huwa diffiċli li ssir distinzjoni bejn is-servizzi kulturali u jirrakkomanda li jiġu mħarsa d-diversità lokali lingwistika u kulturali, b'attenzjoni partikolari għall-interessi tal-minoranzi kif ukoll id-drittijiet tal-awtur u tal-proprjetà; jopponi t-testijiet tan-neċessità u l-introduzzjoni ta' kunċetti legali vagi bħal "bla bżonn" u "insuffiċjenti"; jopponi assolutament l-impenji fil-qasam tas-servizzi finanzjarji, li jmorru kontra d-dispożizzjonijiet applikabbli tal-UE li jirregolaw is-swieq u l-prodotti finanzjarji; jistenna t-tieni konsultazzjoni pubblika dwar il-Ftehim dwar il-Kummerċ fis-Servizzi u jistieden lill-Kummissjoni Ewropea b'mod partikolari biex tqis ir-riżultati ta' din il-konsultazzjoni u tal-konsultazzjoni preċedenti fil-valutazzjoni finali tagħha tad-dispożizzjonijiet stabbiliti f'dan il-Ftehim; jitlob li n-negozjati tat-TISA jsiru b'mod miftuħ, li jippermetti l-involviment tal-pajjiżi li qed jiżviluppaw u l-pajjiżi l-anqas żviluppati jekk jixtiequ; jenfasizza li jeħtieġ approċċ multilaterali għal dinja dejjem iktar interkonnessa u jitlob li jiġu negozjati regoli tal-kummerċ li jikkontribwixxu kemm għal kummerċ ġust u ekwu kif ukoll għall-iżvilupp sostenibbli u jilqa' f'dan il-kuntest it-tħabbira tal-Kummissjoni Ewropea li saret fl-Istrateġija Kummerċjali tagħha, li l-Politika Kummerċjali Ewropea għandha tkun konformi mal-Aġenda 2030 dwar l-Iżvilupp Sostenibbli. Brussell, l-4 ta' Diċembru 2015. Is-Sinjura Kata TÜTTŐ (HU/PSE), Membru tal-Kunsill tat-12-il distrett ta' Budapest Il-KUMITAT EWROPEW TAR-REĠJUNI dejjem saħaq fuq il-bżonn li jiġi adottat approċċ komprensiv sabiex it-tibdil fil-klima jiġi miġġieled u l-konsegwenzi inevitabbli tiegħu jiġu adattati; għalhekk jilqa' d-deċiżjoni tal-Kummissjoni Ewropea li jingħaqdu l-Patt u l-inizjattivi "Mayors Adapt" u jinkoraġġixxi lill-Kummissjoni sabiex totalment tesplora s-sinerġiji li dan jippermetti; jirrakkomanda li jiġi segwit approċċ simili fir-rigward tal-inizjattiva tal-Patt tal-Gżejjer; se jkompli jagħti l-appoġġ istituzzjonali tiegħu għall-Patt tas-Sindki permezz ta' strumenti speċifiċi u se jkompli jħeġġeġ ukoll, permezz tal-membri tiegħu, is-sħubija u l-impenn li huma marbuta mat-tilħiq tal-għanijiet tal-politika tal-enerġija tal-Unjoni Ewropea u li jinqabżu l-valuri mmirati; jistieden lill-Kummissjoni Ewropea tiżgura li l-Patt tas-Sindki jkun jista' jkompli l-attivitajiet tiegħu anke wara l-2020 u biex jintlaħaq dan l-għan, għandha tiżgura baġit amministrattiv awtonomu għall-Patt tas-Sindki li jkun adegwat għall-ambizzjonijiet politiċi li dejjem qiegħdin jiżdiedu ta' dan il-proġett, sabiex tiġi żgurata l-perspettiva fit-tul tiegħu. Minħabba li l-2020 dalwaqt magħna u l-qafas tal-UE dwar il-klima u l-enerġija jestendi sal-2030, l-2030 għandha tiġi kkunsidrata bħala perspettiva fuq perjodu medju ta' żmien u l-2050 bħala l-perspettiva fit-tul, simili għal dak li kien deċiż għall-istrateġija dwar it-tranżizzjoni lejn ekonomija b'livell baxx ta' karbonju sal-2050; fuq perjodu twil ta' żmien, jissuġġerixxi li l-firmatarji jistabbilixxu bħala l-għan tagħhom tnaqqis ta' mill-inqas 95 % sal-2050. Abbażi tar-rapporti xjentifiċi ppubblikati mill-IPCC, l-UE hija impenjata li tnaqqas l-emissjonijiet tal-gassijiet b'effett ta' serra tagħha bi 80-95 % meta mqabbel mal-livell tal-1990. Fid-dawl tal-evidenza xjentifika ġdida ppubblikata regolarment dwar il-miżuri ta' intervent u l-isforzi addizzjonali li għandhom jiġu pprovduti b'reazzjoni għad-deterjorament tal-klima, il-KtR jipproponi li l-Patt tas-Sindki jistabbilixxi bħala l-għan ta' tnaqqis tiegħu l-ogħla livell ta' din il-firxa, jiġifieri 95 %; jirrakkomanda li ssir enfasi akbar fuq il-bliet żgħar u l-muniċipalitajiet, peress li 56 % tal-muniċipalitajiet tal-UE għandhom bejn 5 000 u 100 000 abitant. Il-miżuri meħuda mill-bliet kbar u l-bliet żgħar u ta' daqs medju għandhom effett kumulattiv konsiderevoli fir-rigward tal-implimentazzjoni tal-prinċipji tal-iżvilupp urban sostenibbli. Għalhekk, il-Kumitat jipproponi li jiġu żviluppati miżuri li jissemplifikaw u jimmodernizzaw il-pjani ta' azzjoni għall-enerġija sostenibbli (SEAPs), inklużi tabelli finanzjarji semplifikati u s-sistema ta' monitoraġġ sabiex jitqiesu d-daqs ta' konurbazzjonijiet, u li l-formalitajiet amministrattivi li attwalment huma meħtieġa għall-parteċipazzjoni fil-Patt tas-Sindki huma wisq kumplessi għal xi awtoritajiet b'popolazzjoni iktar baxxa; jappoġġja l-esportazzjoni globali tal-mudell tal-Patt tas-Sindki u jinsab lest li jgħin fit-tixrid tiegħu permezz tas-sħubijiet tiegħu ma' bliet u reġjuni f'pajjiżi terzi, b'mod partikolari dawk fil-viċinat tal-UE u li magħhom diġà jeżistu strutturi ta' kooperazzjoni permezz tal-pjattaformi ARLEM u l-CORLEAP jew permezz tal-Kumitati Konsultattivi Konġunti u l-Gruppi ta' Ħidma, u b'hekk jgħin lill-bliet u r-reġjuni tad-dinja jindirizzaw l-isfidi tat-tibdil fil-klima; jinnota b'sodisfazzjon li bosta membri tal-KtR huma rappreżentanti tal-kunsilli muniċipali li diġà ssieħbu fil-Patt tas-Sindki u barra minn hekk iħeġġeġ lill-membri tal-Kumitat biex fil-bliet u r-reġjuni tagħhom jippromovu l-inizjattiva tal-Patt u jiggarantixxu l-kontinwità politika għall-promozzjoni tal-għanijiet tiegħu; iqis li s-simplifikazzjoni tat-tfassil u l-implimentazzjoni tal-pjan ta' azzjoni għall-enerġija sostenibbli u l-proċess ta' rappurtar jistgħu jkunu strumentali biex jiġu attirati firmatarji ġodda. F'dan ir-rigward, ikun ukoll utli ferm li jittejbu l-proċeduri ta' evalwazzjoni tal-pjan ta' azzjoni għall-enerġija sostenibbli u jitqassar iż-żmien massimu għall-evalwazzjoni tagħhom; għandu jittieħed kont tal-fatt li, fil-preżent, il-bliet iż-żgħar u l-muniċipalitajiet rurali m'għandhomx aċċess għar-riżorsi u l-fondi biex jimplimentaw il-pjan ta' azzjoni għall-enerġija sostenibbli; iqis li r-reġjuni u l-awtoritajiet lokali li diġà għandhom esperjenza f'dan il-qasam jistgħu jaqdu rwol ta' gwida u b'hekk jikkontribwixxu biex awtoritajiet ġodda jissieħbu fl-inizjattiva, kif ukoll għall-iżvilupp ta' pjani ta' azzjoni għall-enerġija sostenibbli, u l-iskambju ta' eżempji ta' prattiki tajbin; jissuġġerixxi li f'kull Stat Membru jinħatar "Ambaxxatur tal-Patt tas-Sindki", sabiex b'dan il-mod tinġibed l-attenzjoni tal-bliet u r-reġjuni lejn din l-inizjattiva, inkluża l-attenzjoni tal-bliet u r-reġjuni li, wara bidla fid-direzzjoni politika, mhux bilfors xtaqu jkomplu jipparteċipaw fil-Patt tas-Sindki. Dawn l-"ambaxxaturi" jistgħu jintgħażlu, fuq bażi volontarja, minn fost il-membri tal-Patt tas-Sindki u jibbenefikaw mill-appoġġ tal-KtR, il-ministeri nazzjonali kompetenti u, permezz tar-Rappreżentanzi Permanenti tal-Istati Membri, tal-Kummissjoni Ewropea. Fl-istess ħin, dawn se jkunu responsabbli b'mod ġenerali għar-rappurtar dwar l-objettivi f'kull pajjiż; jirrakkomanda li nkomplu nibnu fuq is-sħubijiet lokali u reġjonali eżistenti u b'mod partikolari fuq il-ġemellaġġi, sabiex inkomplu nippromovu l-Patt tas-Sindki u l-għanijiet tiegħu kemm fi ħdan l-Unjoni kif ukoll lil hinn minnha, u b'hekk nikkontribwixxu għall-ħolqien ta' moviment globali; ifakkar li l-għan tal-Patt tas-Sindki huwa l-istabbiliment ta' struttura ta' governanza li tiżgura koordinazzjoni bejn il-livelli kollha ta' gvern b'konformità mal-prinċipji tas-sussidjarjetà u tal-governanza f'diversi livelli, sabiex l-aktar livell ambizzjuż ikun jista' jieħu miżuri kosteffettivi. Wieħed mill-prerekwiżiti huwa li dawn il-miżuri jitnedew minn livell baxx. Il-mobilizzazzjoni tal-popolazzjoni u l-awtoritajiet lokali hija kruċjali. Il-livell tal-awtoritajiet lokali huwa l-aktar adatt biex ifassal u jimplimenta pjani ta' azzjoni, u biex iħeġġeġ il-parteċipazzjoni taċ-ċittadini fir-rigward tagħhom. Ir-reġjuni għandhom jiżguraw il-koordinazzjoni u jipprovdu l-appoġġ meħtieġ lill-bliet b'riżorsi limitati fil-qafas tat-tfassil ta' pjani ta' azzjoni għall-enerġija sostenibbli. L-awtoritajiet nazzjonali għandhom jiżguraw ukoll il-koordinazzjoni u l-allokazzjoni tar-riżorsi nazzjonali u Ewropej, filwaqt li fil-livell Ewropew għandhom jittieħdu d-deċiżjonijiet dwar il-qafas regolatorju, il-fondi u l-programmi ta' assistenza teknika; jenfasizza l-importanza, sabiex jintlaħqu l-aqwa riżultati, li l-livelli kollha ta' gvern iwettqu l-missjoni u jissodisfaw ir-rwol allokat lilhom fil-qafas tal-Patt tas-Sindki u, barra minn hekk, jisħaq li ladarba l-Patt ikun ilu jopera għal għadd ta' snin, l-impenji minimi possibbli għandhom jinżammu; jinnota li r-reġjuni jew il-makroreġjuni (livell NUTS 4) jistgħu jaqdu rwol kruċjali biex jappoġġjaw il-bliet firmatarji tal-Patt tas-SInki fil-kuntest tal-iżvilupp ta' pjani ta' azzjoni għall-enerġija sostenibbli, l-implimentazzjoni u l-iskambju ta' ideat dwar prattika tajba sabiex tiġi evitata d-duplikazzjoni, kif ukoll biex bosta bliet żgħar u ta' daqs medju jkunu jistgħu jipparteċipaw f'din l-inizjattiva; dan ir-rwol essenzjali tar-reġjuni ta' kwalunkwe daqs huwa rikonoxxut formalment billi jissieħbu fil-Patt tas-Sindki bħala koordinaturi territorjali; ifakkar ir-rakkomandazzjonijiet preċedenti tiegħu dwar l-importanza li jiġi rikonoxxut u jissaħħaħ ir-rwol ta' koordinazzjoni li jiżvolġu r-reġjuni fil-kuntest tal-Patt tas-Sindki. Dan ir-rwol huwa essenzjali sabiex jiġu integrati l-miżuri u l-proġetti tal-iżgħar awtoritajiet lokali, għalkemm ma jirċievu l-ebda kumpens għall-ispejjeż li jġarrbu; jirrikonoxxi, madankollu, li l-Patt tas-Sindki m'għandu l-ebda monopolju u mhuwiex l-unika "triq li għandha tiġi segwita" fil-ġlieda kontra t-tibdil fil-klima. Fl-Istati Membri, l-istess bħal fil-Kunsill tal-Ewropa, jeżistu inizjattivi simili u jeħtieġ li jiġu żviluppati sinerġiji bejniethom. L-inizjattivi nazzjonali u reġjonali huma importanti biex jingħata appoġġ iżjed operazzjonali, l-iżjed fil-każ ta' muniċipalitajiet iżgħar. Ir-rappurtar u l-impenji fi ħdan il-Patt tas-Sindki għandhom jiġu kkunsidrati mill-ġdid bil-għan li jiffaċilitaw il-koordinazzjoni ma' inizjattivi internazzjonali oħra sabiex tingħata viżibbiltà ikbar lil-livell lokali u reġjonali fil-kuntest tan-negozjati tan-NU dwar il-klima, pereżempju l-Compact of Mayors, carbonn (carbonn Climate Registry) u NAZCA; jiġbed l-attenzjoni tal-Uffiċċju tal-Patt tas-Sindki u tal-Kummissjoni Ewropea għall-benefiċċji tas-sinerġiji li jistgħu jirriżultaw mit-tlaqqigħ bejn, minn naħa, l-impenji politiċi marbuta mas-sħubija fil-Patt tas-Sindki u l-"Mayors Adapt" u, min-naħa l-oħra, is-soluzzjonijiet teknoloġiċi li jipproponu l-"bliet intelliġenti"; jiġbed l-attenzjoni għall-konfużjoni li tista' tinħoloq minħabba l-inizjattivi differenti fid-dawl tad-diversità tal-proċeduri ta' sħubija u l-mekkaniżmi ta' kontroll tagħhom, kif ukoll tad-duplikazzjoni parzjali tal-għanijiet tagħhom; għaldaqstant jitlob li dawn l-elementi differenti jiġi kkoordinati fuq l-inizjattiva tal-Patt tas-Sindki, u strutturati aħjar, billi tingħata attenzjoni partikolari lit-trasparenza, iċ-ċarezza fil-komunikazzjoni u t-tnaqqis tal-piż amministrattiv; jipproponi li tiġi kkunsidrata l-possibbiltà li jitwaqqaf punt uniku ta' kuntatt minn fejn l-awtoritajiet lokali u reġjonali jkunu jistgħu jiksbu informazzjoni siewja dwar id-diversi inizjattivi; jinnota li l-aċċess għall-fondi jew il-finanzjament għadu ostaklu kbir għall-implimentazzjoni tal-pjan ta' azzjoni għall-enerġija sostenibbli, b'mod partikolari fil-każ ta' muniċipalitajiet iżgħar jew ta' pajjiżi fejn ġie implimentat tnaqqis baġitarju kbir; jopponi kwalunkwe diskriminazzjoni kontra l-awtoritajiet li ma ssiħbux fil-Patt tas-Sindki; jixtieq ifakkar li, minkejja li l-pjani ta' azzjoni għall-enerġija sostenibbli approvati miċ-Ċentru Konġunt tar-Riċerka (JRC) tal-UE huma kunċetti eċċellenti għall-iffrankar tal-enerġija urbana, xorta waħda jeħtieġ li jattiraw finanzjament bankarju jew kapital privat biex jinbidlu fi proġetti. Ħafna drabi dan jiġri minħabba li l-kapaċitajiet neċessarji għal dan il-għan ma jkunux eżistenti fil-livell tal-awtoritajiet lokali. Il-programm ELENA ġestit mill-Bank Ewropew tal-Investiment (BEI) jista' jgħin f'dan ir-rigward, iżda jikkonċerna kważi b'mod esklużiv il-proġetti l-kbar. Sabiex ikun jista' jitwettaq l-akbar numru possibbli ta' pjani, jeħtieġ li jiġu stabbiliti programmi nazzjonali jew reġjonali, li jkunu mudellati fuq il-programm ELENA, li jipprovdu wkoll opportunitajiet ta' finanzjament għal proġetti iżgħar, speċjalment fil-muniċipalitajiet iż-żgħar u ta' daqs medju; jissuġġerixxi li l-firmatarji jkomplu jirċievu assistenza teknika (studji ta' fattibilità, inġinerija teknika u finanzjarja, proċeduri ta' akkwist, eċċ.) sabiex, abbażi tal-miżuri adottati fil-qafas tal-pjan ta' azzjoni tagħhom għall-enerġija sostenibbli, iħejju proġetti li jkunu jistgħu jiġu ffinanzjati, u biex jiġu implimentati skemi ta' finanzjament fit-tul biex jiġi mobilizzat l-investiment neċessarju. L-istrument ELENA tal-BEI għen lill-firmatarji jimplimentaw il-mudelli ta' finanzjament fuq skala kbira u fit-tul, iżda huwa esiġenti ħafna fir-rigward tad-daqs tal-proġett u l-effett ta' lieva, u dan immedjatament jeskludi lill-firmatarji ż-żgħar u ta' daqs medju. Jinħtieġ iżjed appoġġ mill-UE sabiex tiġi pprovduta għajnuna għall-iżvilupp ta' pjani ta' azzjoni għall-enerġija sostenibbli ta' daqsijiet differenti. Jeħtieġ li jiġu razzjonalizzati d-diversi sorsi ta' finanzjament, inklużi l-faċilitajiet tal-BEI (FEIS, EIAH, ELENA), il-Fondi SIE (Fi-Compass), l-Orizzont 2020, l-EEEF, il-JESSICA l-inizjattiva futura "Finanzjament Intelliġenti għal Bini Intelliġenti", eċċ.; jistieden lill-Kummissjoni Ewropea tiżgura li l-Uffiċċju tal-Patt tas-Sindki jkun jista' jappoġġja, possibbilment permezz ta' pjattaforma onlajn, l-interkonnessjoni tal-proġetti tal-awtoritajiet lokali u reġjonali sabiex ikollhom aċċess għas-servizz propost mill-programm ELENA ġestit mill-BEI; jitlob ukoll lill-Kummissjoni testendi l-aċċess għall-assistenza teknika u dik dwar it-tisħiħ tal-kapaċitajiet għall-benefiċċju tal-firmatarji; jitlob minnufih li l-informazzjoni kollha dwar l-opportunitajiet ta' finanzjament tinġabar f'fuljett miktub b'mod ċar bil-lingwi uffiċjali kollha tal-UE u li jiġi aġġornat kull sena, u li dan il-fuljett jintbagħat lill-partijiet interessati u b'mod partikolari lill-KtR u l-membri tiegħu; ifakkar li l-KtR, bħala l-istituzzjoni tal-UE li tirrappreżenta leħen il-bliet u r-reġjuni tal-Ewropa u li sservi bħala punt ta' konnessjoni għal ħafna netwerks lokali, għandu jaqdi rwol ċentrali fis-sistema ta' governanza f'diversi livelli. U jkompli jappoġġja b'mod kontinwu l-ħidma f'sistemi ta' governanza f'diversi livelli li qed titwettaq minn aġenziji tal-enerġija lokali u reġjonali tal-Ewropa u n-netwerks tagħhom fi ħdan il-qafas tal-Patt tas-Sindki. Dan jiżgura li l-leġislazzjoni tal-UE tkun aktar adattata għas-sitwazzjoni u l-bżonnijiet tal-bliet u l-muniċipalitajiet; ikun lest li jiżviluppa azzjonijiet sabiex iżid il-viżibbiltà tal-Patt tas-Sindki fost il-membri u jinkoraġġixxi dawk li għadhom ma ssieħbux biex f'isem l-awtoritajiet lokali u reġjonali rispettivi tagħhom isiru membri tal-Patt; għal dan l-għan, ser jesplora l-ħolqien ta' grupp ad hoc ta' "ħbieb tal-Patt tas-Sindki" fost dawk il-membri tiegħu li diġà huma firmatarji tal-Patt, u li jistgħu jirċievu appoġġ fil-promozzjoni tal-Patt fl-istrutturi rilevanti kemm fi ħdan kif ukoll lil hinn mill-KtR; jirrimarka li l-kriżi preżenti tar-refuġjati, prinċipalment minħabba l-gwerra u d-diffikultajiet ekonomiċi, tista' fil-futur issir aktar serja jekk it-tibdil fil-klima ma jkunx miġġieled b'suċċess u l-konsegwenzi tiegħu jkomplu jheddu s-sopravivenza ta' aktar u aktar nies; iżid jgħid, biex jikkonkludi, li l-Patt tas-Sindki huwa wieħed mill-istrumenti li jista' jgħin biex l-UE toqrob lejn iċ-ċittadini tagħha. Intweriet il-kapaċità tal-awtoritajiet lokali u reġjonali li, fuq bażi volontarja, imorru lil hinn mill-għanijiet stabbiliti mill-UE. Jistgħu jinkisbu riżultati saħansitra aħjar biss jekk l-unitajiet domestiċi nnifishom, possibbilment permezz ta' inizjattivi mnedija mill-awtoritajiet lokali, jirnexxilhom jistabbilixxu l-għanijiet tagħhom stess għal konsum anqas ta' enerġija, konsum ta' enerġija aktar nadifa u aktar sostenibbli, fl-interess tagħhom stess u f'dak tal-pjaneta inġenerali. Brussell, l-4 ta' Diċembru 2015. Is-Sur Roby BIWER (SPE/LU), Membru tal-Kunsill Muniċipali ta' Bettembourg, il-Lussemburgu IL-KUMITAT EWROPEW TAR-REĠJUNI jenfasizza li attwalment waħda mill-akbar sfidi ambjentali hija, li sas-sena 2020 jieqfu t-telf tal-bijodiversità, tal-ħabitats naturali kif ukoll d-degradazzjoni tas-servizzi tal-ekosistema u li dawn jiġu rrestawrati; jirrimarka li l-komunitajiet lokali u reġjonali għandhom rwol ewlieni fl-implimentazzjoni tad-Direttivi dwar in-natura, u huwa konvint li dan ir-rwol ewlieni huwa bbażat fuq esperjenza speċifika tal-Kumitat tar-Reġjuni bid-Direttivi dwar in-natura; iqis li l-premessi u l-għanijiet li jiffurmaw il-bażi tad-Direttivi dwar in-natura għadhom rilevanti anki llum u għalhekk id-Direttivi dwar in-natura nfushom huma essenzjali għall-protezzjoni tal-ispeċi u l-ħabitats tagħhom kif ukoll tat-tipi ta' ħabitats fl-Unjoni Ewropea; jenfasizza li d-Direttivi dwar in-natura jindirizzaw it-theddid sinifikanti kollu għall-ispeċi, il-ħabitats tagħhom u t-tipi ta' ħabitats fl-Unjoni Ewropea; huwa madankollu estremament imħasseb dwar il-fatt li d-dispożizzjonijiet eżistenti tad-Direttivi dwar in-natura għadhom ma ġewx implimentati bis-sħiħ mill-Istati Membri kollha, u jenfasizza l-protezzjoni legali li parzjalment għad trid tingħata taż-żoni tan-Natura 2000 u l-elaborazzjoni ta' pjanijiet ta' ġestjoni kif ukoll l-implimentazzjoni ta' miżuri ta' protezzjoni speċifiċi li spiss għadhom nieqsa, u jitlob għall-involviment aktar mill-qrib tal-komunitajiet lokali u reġjonali f'dawn il-kompiti; ifakkar li d-Direttivi dwar in-natura għandhom l-għan li jipprovdu protezzjoni komprensiva tal-aktar speċi li għandhom jiġu protetti b'mod urġenti u tal-ħabitats tagħhom u tat-tipi ta' ħabitats fl-oqsma kollha ta' politika u li għalhekk hija sfida għall-ġejjieni li kwistjonijiet ta' ħarsien tan-natura jiġu integrati aħjar anki f'oqsma ta' politika oħra bħall-politika agrikola, peress li l-aspetti tal-protezzjoni tan-natura mhux qegħdin jiġu kkunsidrati bl-aħjar mod f'dan il-qasam; iqis f'dan il-kuntest, li d-Direttivi dwar in-natura huma estremament rilevanti għall-protezzjoni tal-ispeċi, il-ħabitats tagħhom u tat-tipi ta' ħabitats minn piż u theddid fil-livell lokali u reġjonali li ġej mit-telf jew il-frammentazzjoni tal-ħabitats, it-tniġġis, kif ukoll iż-żieda fl-annimali u pjanti mhux indiġeni; jenfasizza li għadd ta' eżempji konkreti fir-rapport dwar il-qagħda tan-natura fl-Unjoni Ewropea juru li l-Istati Membri kif ukoll il-komunitajiet lokali u reġjonali għandhom rwol deċiżiv fil-protezzjoni tal-ispeċi u l-ħabitats; jesprimi tħassib serju li s-suċċess li nkiseb mill-implimentazzjoni tad-Direttivi dwar in-natura fil-protezzjoni tal-ispeċi u l-ħabitats huwa limitat fil-portata tiegħu u mhuwiex komplut, peress li l-maġġoranza tal-ispeċi u tat-tipi ta' ħabitats għadhom jinsabu f'qagħda ta' konservazzjoni sfavorevoli u saħansitra proporzjon sostanzjali tagħhom jinsab mhedded b'aktar degradazzjoni; jinnota wkoll li l-bijodiversità barra mill-oqsma protetti mid-Direttivi dwar in-natura ma wrietx żvilupp pożittiv komparabbli bħal dik fi ħdan in-netwerk tan-Natura 2000, kif juri t-telf drammatiku fl-ispeċi ta' għasafar komuni; huwa konvint li d-dibattiti bejn it-tipi differenti ta' partijiet interessati b'rabta ma' ftit speċi li għandhom il-potenzjal li jikkaġunaw ħsarat jistgħu jiġu solvuti permezz ta' regoli ċari fil-pjanijiet ta' ġestjoni, li min-naħa waħda jiddefinixxu sistema stratifikata ta' mġiba u min-naħa l-oħra, ikunu sostnuti b'riżorsi finanzjarji u ta' persunal, sabiex jiġu garantiti s-saħħa pubblika u s-sikurezza pubblika u sabiex jiġu evitati ħsarat serji u biex jiġu kkumpensati kunflitti li ma jistgħux jiġu evitati; jipproponi lill-Kummissjoni Ewropea sabiex tagħmel aktar enfasi fuq l-informazzjoni, l-edukazzjoni u s-sensibilizzazzjoni speċjalment fir-rigward tal-benefiċċji tal-miżuri ta' protezzjoni tan-natura u taż-żoni tan-Natura 2000, u barra minn hekk, tiżviluppa sistema ta' informazzjoni ġeografika estensiva onlajn bħal pereżempju, in-"Natura 2000 viewer" tal-Aġenzija Ewropea għall-Ambjent, li tipprovdi informazzjoni b'mod sistematiku dwar l-aspetti kollha tal-implimentazzjoni tad-Direttivi dwar in-natura għall-pubbliku, dawk responsabbli mill-ippjanar, l-utenti tal-art u atturi oħra b'rabta ma' żoni tan-Natura 2000 individwali; għalhekk jemmen li n-nuqqasijiet identifikati u l-qagħda ta' konservazzjoni inkwetanti ta' ħafna speċi u tipi ta' ħabitats ma jistgħux jiġu interpretati bħala nuqqas fl-effikaċja tad-Direttivi dwar in-natura, iżda li d-Direttivi dwar in-natura fihom infushom instabu li huma strumenti effettivi ħafna għall-ħarsien tal-bijodiversità; jenfasizza, qabelxejn, li l-konservazzjoni tal-bijodiversità hija qabel kollox kompitu soċjali, li għandu jitwettaq permezz ta' stil ta' ħajja u mudell ekonomiku sostenibbli, fit-tul u li jista' jseħħ fuq livell globali; jiddispjaċih li dawk responsabbli mill-ippjanar, l-utenti tal-art u setturi ewlenin oħra xi drabi ġarrbu spejjeż mhux meħtieġa minħabba l-għażla ttardjata u mhux kompluta taż-żoni tan-Natura 2000, jindika fl-istess ħin ukoll li l-ispejjeż differenti għall-awtoritajiet lokali u reġjonali jistgħu jiġu spjegati wkoll mill-fatt li d-diversità tal-ispeċi u l-ħabitats kif ukoll il-miżuri tal-protezzjoni tan-natura neċessarji korrispondenti jistgħu jkunu mqassma b'mod inugwali fost ir-reġjuni; jinnota l-opportunitajiet provduti min-netwerk Natura 2000 f'termini ta' ħolqien ta' impjiegi u dħul finanzjarju fis-settur tat-turiżmu li jħares l-ambjent u r-rikreazzjoni tan-natura. Jenfasizza l-importanza speċjali li jinħolqu opportunitajiet kummerċjali ġodda f'żoni rural żvantaġġjati f'dan ir-rigward; għalhekk huwa tal-fehma li l-implimentazzjoni tad-Direttivi dwar in-natura tassew tiġġenera l-ispejjeż, iżda li dawn l-ispejjeż huma neċessarji għall-protezzjoni meħtieġa tal-bijodiversità għal raġunijiet ta' sostenibbiltà, u li dawn l-ispejjeż huma proporzjonati xieraq ma' ħafna aktar benefiċċji li jistgħu jiġu stmati fi flus biss parzjalment u li jirriżultaw mid-Direttivi dwar in-natura; huwa konvint li ż-żewġ Direttivi dwar in-natura fihom infushom huma eżempji eċċellenti ta' leġiżlazzjoni ikkonċentrata, li tinftiehem, mhux kontradittorja u sistematikament strutturata u b'hekk immirata kollha kemm hi; iqis ukoll iż-żewġ Direttivi dwar in-natura flimkien bħala strumenti ta' suċċess tal-leġiżlazzjoni, peress li t-tnejn jiffunzjonaw b'mod simili, u huma konsistenti ma' xulxin, u huma kumplimentari b'mod utli mil-lat ta' rekwiżiti ta' protezzjoni sostantivi sabiex flimkien jiffurmaw ir-reġim protettiv tan-Natura 2000; fid-dawl ta' dan kollu huwa konvint li d-Direttivi dwar in-natura mil-lat direzzjonali tagħhom huma adattati sabiex jilħqu l-għanijiet sottostanti; iżda huma meħtieġa sforzi ulterjuri sabiex jiġu evitati azzjonijiet ta' ħsara għall-bijodiversità fl-oqsma ta' politika li mhumiex koperti mill-miżuri tad-Direttivi dwar in-natura; jirrikonoxxi li d-Direttivi dwar in-natura kkontribwew b'mod konsiderevoli għal approċċ aktar uniformi u aktar effettiv għall-ħarsien tan-natura u tal-ispeċi u għal standards minimi ogħla f'dawn l-oqsma tal-liġi fir-reġjuni tal-Istati Membri differenti tal-UE; ifakkar li d-diversità tal-ispeċi u tal-ħabitats hija mifruxa fuq livell transkonfinali u b'mod inkonsistenti fl-Ewropa u li għalhekk teħtieġ approċċ mal-UE kollha għall-protezzjoni effettiva lil hinn mill-fruntieri tal-Istati Membri li jikkoordina l-isforzi tal-Istati Membri; ifakkar li d-Direttivi dwar i n-natura jikkostitwixxu l-istrument ewlieni, sabiex l-Unjoni Ewropea twettaq l-obbligi internazzjonali tagħha taħt il-Konvenzjoni dwar id-Diversità Bijoloġika (KDB) u konvenzjonijiet internazzjonali oħra bħall-Konvenzjoni dwar il-konservazzjoni tal-pjanti u l-annimali selvaġġi u l-ħabitats naturali tagħhom (Konvenzjoni ta' Berna) u l-Konvenzjoni dwar il-Konservazzjoni tal-Ispeċijiet Migratorji tal-Annimali Selvaġġi (CMS) u b'hekk jinfluwenzaw ukoll il-bijodiversità u l-ispeċi selvaġġi ġewwa u barra mill-Unjoni Ewropea f'mod pożittiv; huwa konvint li d-Direttivi dwar in-natura taw kontribut sinifikanti għall-ħolqien ta' standards legali ta' protezzjoni uniformi fl-Istati Membri, u li permezz tagħhom seta' jiġi ggarantit qafas ċar bl-istess kundizzjonijiet ta' kompetizzjoni fis-suq intern Ewropew għall-atturi ekonomiċi kollha; fid-dawl ta' dan kollu jenfasizza li leġiżlazzjoni uniformi fil-livell tal-Unjoni Ewropea hija meħtieġa iktar minn qatt qabel biex jinkisbu l-għanijiet tal-Istrateġija għall-Bijodiversità tal-UE u tal-konvenzjonijiet internazzjonali, u li d-Direttivi dwar in-natura jipprovdu bażi eċċellenti għal dan; huwa konvint li kwalunkwe problema relatata mal-protezzjoni tal-ispeċi u tal-ħabitats ma toriġinax mid-Direttivi dwar in-natura nfushom, iżda normalment tkun relatata mal-implimentazzjoni fuq livell lokali, reġjonali u tal-Istati Membri; iqis li mhuwiex għaqli li jiġu riveduti d-Direttivi dwar in-natura għal dawn ir-raġunijiet u anki minħabba l-fatt li inċertezzi inizjali fl-interpretazzjoni tad-Direttivi dwar in-natura issa ġew iċċarati b'mod partikolari permezz tal-ġurisprudenza tal-Qorti tal-Ġustizzja tal-Unjoni Ewropea; iqis għalhekk ukoll li jkun żball li jiġu riveduti d-Direttivi dwar in-natura, minħabba li l-awtoritajiet lokali u reġjonali jeħtieġu ż-żmien biex jimplimentaw il-miżuri possibbli u previsti iżda li għadhom mhumiex stipulati fid-Direttivi, bħall-pjani ta' ġestjoni li s'issa għadhom neqsin, u biex jisfruttaw aħjar il-potenzjal tad-Direttivi; jesprimi tħassib serju fir-rigward tal-interessi ta' dawk li japplikaw id-Direttivi dwar in-natura, li bir-reviżjoni tal-leġiżlazzjoni eżistenti l-ewwel nett ikun hemm riskju ta' fażi ta' kontroversji tedjanti bejn il-korpi soċjali milquta mil-leġiżlazzjoni li tista' tkun segwita minn fażi ta' inċertezza legali li ddum għexieren ta' snin; huwa mħasseb dwar il-qerda ta' żoni individwali tan-Natura 2000 u l-portata eżistenti ta' qtil illegali u tal-qbid illegali ta' speċi ta' għasafar u ta' annimali oħra, u huwa konvint li hemm bżonn sforz akbar fil-livelli kollha ta' governanza sabiex tiġi osservata u infurzata l-konformità mad-dispożizzjonijiet tad-Direttivi dwar n-natura; iqis għalhekk li huwa essenzjali li l-Kummissjoni Ewropea tieħu r-rwol tagħha bħala gwardjan tad-dritt tal-Unjoni serjament, u jistieden lill-Kummissjoni Ewropea, f'dan il-kuntest, biex tieħu l-ilmenti għall-applikazzjoni tad-dritt tal-Unjoni bis-serjetà u ma toqgħodx lura milli tibda proċeduri ta' ksur xierqa; jirrakkomanda li l-Kummissjoni Ewropea fit-totalità tagħha sabiex tagħmel użu mill-proċedura tal-kontroll tal-idoneità, sabiex tenfasizza l-importanza ta' implimentazzjoni saħansitra aħjar tad-Direttivi dwar in-natura mill-Istati Membri, u jilqa' kull approċċ li l-Istati Membri jadottaw sabiex jinvolvu lill-komunitajiet lokali u reġjonali fl-implimentazzjoni. Brussell, 4 ta' Diċembru 2015